
ادبي فنون 

د 1323 هـ كال په مينځ كي دمعارف د وزارت له خوا د ادبياتو فاكولته تاسيس شوه، د نورو ښوونكو په ډله كي زه هم ددې فاكولتې په معلمۍ سرلوړى شوم او وګمارل شوم چي د ادبي فنونو درس وركړم.
دا كار په سر سري نظر آسانه ښكاريږي، اوماته هم ډېر ګران نه شو ښكاره، ځكه چي په دې فنونو كي ډېر عربي او پارسي آثار ليكل شوي وه. او له ښه مرغه زما مطالعه هم پكښي جاري وه. مګر كوم وخت چي مي په كار ګوتي پوري كړې دډېرو مشكلاتو سره مخامخ شوم دا ځكه چي ما په پښتو درس وركاوه او دا فنون مي بايد د پښتو سره تطبيق كړي واى، او يا مي د پښتو مخصوص فنون را څرګند كړي او را ايستلي واى، په دې باب كي چي يوه رساله هم نه ده ليكلي شوې، او نه ئې مثالونه له ادبياتو څخه راوتلي او ټاكل شويدي، ځگكه نو ددې فنونو تطبيق ډېر وخت او زيار غوښت د يوه مثال دپاره به ما شپږ اوه دېوانونه پرله اړول او ډېر فكر به مي كاوه څو دادى په ډېر خلص ډول په دې مقصد كامياب شوم او په دې كـتاب كي مي هغه درسونه او يا دهغو تفصيل راوړ چي ما دادبياتو په فاكولته كي متعلمينو ته ښودلى دى. البته نور پوه زلميان به ئې لا ښه پسي پوره كړي او يا كه زه كوم ځاى غلط شوي يم لطفاً به ئې صحيح كړي. په ډېره مينه. 


( ع . بېنوا )

د لوى خداى (ج) په نوم 

پيل 
تعريف :
ادبى فنون هغه علمونه دي چي د هغو په مرسته دليكونكو ليكني او د وينا كوونكو ويناوي او د شاعرانو شعرونه ښكلي، لطيف او سميږي.


غرض :
مهم غرض له دې فنونو څخه د ليك، وينا او شعر موْثر كېدل دي، چي كه كم ليك يا وينا يا شعر په دې ادبى مزاياووښكلى شوي وي، د اروېدونكو او لوستونكو په مغزو كښي ښه اغېزه كوي، او لطافت ئې ډيريږي او يا اقلاً تنفر نه ځيني كوي او ددوي په كومك ليكونكى يا وينا كوونكى يا شاعر خپل مقصد لاس ته راوستلاى شي.

موضوع :
د ادبى فنونو موضوع نثر، شعر او وينا ده، يعني د نثر او وينا او شعر سگره او نا سره څرګندول او ناسم سمول او بې خونده خوند ور كول دي، ځكه چي ټولي هغه معناوي چي زړه وړونكي او معقولي دي د الفاضو په ذريعه فهمول كيږي او د الفاظو د سمولو او پېژندلو او دهغو د تركيب دپاره څو فنه ټاكلي شويدي، چي د هغو په واسطه الفاظ هم سميږي او هم پېژندل كيږي. او بل دا چي په هره ژبه كښي دا خبره ضرورى ده چي سمه به ليكله كېږي او هر ژبور مجبور دى چي سمه به ئې لولي، نو ويل ځانته فن او قانون لري او ليكل ځانته، چي همدې فنونو ته ادبى فنون وايي، او هيڅ يوه ژوندۍ او سمه ژبه په مستقيم يا غير مستقيم ډول ددې فنونو له مراعات څخه خلاصېدلاى نه شي، بلكى په طبعي ډول كه كمه ژبه خوږه او كلام ئې خوږ وي ( كه ئې ليكونكى يا ويونكى قصد وكړي كه ئې ونه كړي) ددې فنونو اغېزه پكښي ځليږي ( لكه د عربو د جهالت د وقت اشعار ) نو له دې څخه څرګنديږي چي دا فنون عموماً د پخوانيو له پخو ويناو او خوږو اشعارو څخه رائيستل شويدي.

د ادبى فنونو وېش

د ادبى فنونو په وېش كي راز راز مختلفي نظريې موجود دي او ډول ډول وېشونه پكښي شوى دي، او پخوانيو شرقي پوهانو پر څو علومو سره وېشلي دي. احتمال لري چي په اروپا كي په بل ترتيب وي، مګر دلته د شرقي پوهانو نظريې راوړو :

پخوانۍ شرقي نظريه :
پر پخوانۍ شرقي اصطلاح چي اوس هم په شرق كښي تقريباً تعقيبيږي ادب هغه پوهنه ده چي منثور يا منظوم كلام په پېژندل كيږي يعني دكلام ښه والى، بدوالى، ټيټوالى، لوړوالى، سم او ناسم ځيني څرګند شي، چي په دې صورت نو د بلاغت اسباب او دبليغ كلام و اصولو ته هم ادب ويلاى شو (1) او ځكه نو د اولنو په نظر د ادب علم په ډېرو عربي علومو پوري اړه لري، چي دا علوم نو "ادبى فنون" يا "ادبى علوم" بللاى شو، مګر ددې علومو په شمېر او ټاكلو كي هم د پخوانيو پوهانو نظريې سره مختلفي دي، مثلاً : د ادبى علومو په ټاكلو كي څوك د قرائت علم هم په ادبى علومو كي داخلوي او څوك ئې نه، يا دا چي ځيني علماء د بديع علم مستقل نه ګڼي او د معاني او بيان تابع ئې شمېري، همدارنګه د ادبى فنونو په شمېر كښي هم اختلاف دى، ابن انبازى (2) دا فنون اته بولي او زمخشرى (3) ئې خپل د قسطاس په كتاب كښي دوولس راوړي، او قاضي ذكريا (4) بيا د بيضاوي په حاشيه كښي څورلس ذكر كړيدي، چي علم قرائت ئې هم په ادبى فنونو كي داخل ګڼلى، محمد د محمود امين زوى (5) پخپل كتاب نفايس الفنون كي ادبى علوم پر پنځلسو فنونو مشتمل بللي دي (6) جرجي زيدان بيا ليكي : چي صرف، نحو، لغت، عروض، قوافى، صنعت، شعر، تاريخ او انساب ادبي علوم دي او اديب هغه څوك ګڼي چي په دې ټولو علومو پوه او خبر وي او يا په يوه ددې علومو كي پوره عالم وي، او په نورو خبروي، دا عالم او اديب ئې هم دا فرق ټاكلى دى چي اديب له هر څه څخه هغه ښكلې برخه انتخابوي او عالم يوازي يو مقصد تعقيبوي او مهارت پكښي مومي (7) بل بيا وايي د ادب علمونه ديارلس دي چي ددې ديارلسو څخه اته اصول او پنځه فروع ګڼي.

اصول ئې :
لغت، نحو، صرف، اشتقاق، معانى، بيان، عروض او قافيه.
فروع ئې :
رسم الخط، قرض الشعر، انشاء محاضرات او تاريخ دى، د بديع فن د معاني او بيان تابع ګڼي (8) سيد شريف (9) بيا ادبي علوم دوولس ياد كړيدي او داسي ئې راوړي :
د ادب علم وار دواره پر دوو برخو وېشل كېږي :
1. اصول
2. فروع

اصول :
د ادب د علم اصول اته دي، ځكه چي ادبي علوم په الفاظو اړه لري چي په دې صورت كښي به يا دالفاظو د مفرداتو او موادو او هئيات څخه خبري كيږي چي دا "دلغت د علم" كار دى. او يا به يوازي د الفاظو د صورتو او هئيات څخه بحث دى، چي په "علم صرف" اړه لري. او يا به د كلمو د نسبت له حيثه وي چي په اصلوالي او فرعوالى كي د يوې كلمې نسبت بلي ته وشي، البته دا د "اشتقاق علم" دى او يا دا چي بحث له مگركباتو څخه وي او دا هم پر څو ډوله دى، ځكه چي كه په اصل تركيبيه هئيات او د اصلي معناو په اداء كولو كي بحث وي "د نحو علم" دى او كه د معنا دافادې دكيفيت په شاوخوا كښي وي چي كمه معنا ترهغې معنا واضحه او كمه تر هغي بلي معنا پټه ده، دا "دبيان په علم" اړه لري او "د بديع علم" د معاني او بيان له ملحقاتو څخه دى او په هغو كي داخل دى، او كه بحث له هغو مركباتو څخه وي چي هغه وزن ولري دا بيا دوه قسمه دى، ځكه چي كه يوازي په وزن كښي خبري وي "دعروض علم" باله كيږي او كه دبيتو په اواخرو كي خبري وي "دقافيې علم" دئ.
فروع :
مگګر فروع څلور دي : دا له دې جهته چي كه د ليكني او كتابت پر نقشونو بحث وي " د خط علم" دى او كه دا بحث په منظوم كلام پوري خاص وي، "قرض الشعر" دى او كه يوازي په نثر پوري اختصاص ولري " د انشاء علم" باله كيږي او كه په يوه پوري اختصاص ونه لري "علم محاضرات" دى چي "تاريخ" او "انساب" هم په دې برخه كي شامل دي. (10)
د سيد شريف وېش اكثرو پوهانو منلۍ او هم دا علوم ئې ادبى فنون بللي دي ځكه نو موږ ځان مجبور ګڼو چي ددې علومو لنډ _ لنډ تعريف راوړو او هم دا تعريفونه به په راتلونكو بحثونو كي څه نه څه مرسته راسره وكړي :

(1) - د صرفو علم :
يو علم دى چي دكلمو د ابنيه له حالاتو څخه ږغيږي، او د ابنيه له حالاتو څخه هغه عوارض مراد دي چي د كلماتو پر جوهر وارديږي، لكه : حركات، سكنات، ډېرول، لږول، اړول، ادغام، اليشېدل (ابدال) او نور داسي ...

(2) د لغتو علم :
دا علم د مفرداتو هغه مدلولات بيانوي چي ددوى دپاره وضع شوي وي او همدارنګه د مركباتو پر وضع او د هغو دلالت پر جزئيه معانيو ښيي.


(3) - د اشتقاق علم :
دا هغه علم دى چي د يوې كلمې څخه د بلي كلمې را ايستل راښيي او دا را ايستل به د يو جوهري تناسب په واسطه وي چي دا تناسب به ددوي په منځ كښي موجود وي، چي يوه كلمه له بلي راوباسي او يوې ته اصل او بلي ته فرع ووايي، او اصل مشتق منه او فرع مشتق بولي، چي ګويا دا علم فيلالوجي كيفيت لري.

(4) _ د خط يا ليكلو علم : 
دا هغه علم دى چي د الفاظو د تصوير او ليك د نقوشو كيفيت راښيي.

(5) _ د نحو علم :
ددې علم په مرسته د كلمې او كلام او احوال د اعراب او بناء له حيثه څرګنديږي.

(6) _ د معاني علم :
هغه علم دى چي د لفظ حالات بيانوي، مګر دا بيان له داسي حيثه چي دكلام مطابقت د مقام له اقتضاء سره څرګندوي، لكه د مجاز عقلي بحث چي ( د يوه شى اسناد هغه شى ته وشي چي دده دپاره نه وي.

(7) _ د بيان علم : 
ددې علم په مرسته سړى كولاى شي چي يو مطلب په پټه او ښكاره په څو مختلفو لارو اداء كړي چي دا علم زما په عقيده تر بديع يعني د الفاظو تر ښكليتوب ډېر اهميت لري او ضرورى دى.
(8) _ د بديع علم :
چي ددې علم په مرسته د بليغ كلام وجوه او علامې او نښي پېژندل كيږي.

(9) _ د عروض علم :
دا علم د شعر اوزان او بحرونه بيانوى.

(10) _ د قافيې علم :
دا علم د بيتو د پاى حال څرګندول او پېژندل دي.

(11) _ قرض الشعر يا نقد الشعر :
دا هغه علم دى چي د شعري كلماتو حال څرګندوي، مګر نه د وزن او بحر له حيثه بلكي د ښه والي، او بدوالي، خوند، او بې خوندۍ له حيثه يعني شعر ته د تنقيد په سترګه كتل دي، چي دا علم پوهانو د عروض تر علم هم ضرورى ګڼلى دى، ځكه چي كه دا علم منځ ته راشي نو حقيقي اديب او شاعر به له درواغجن او مقلد اوغله اديب او شاعر څخه جلا شي.

(12) _ د انشاء علم :
انشاء په لغت كي شروع او ايجاد او وضع ته وايي، مګر په اصطلاح كي هغه علم دى چي دده په واسطه دمعانيو څخه د استنباط كيفيت پېژندل كېږي مګر دا په داسي الفاظو تعبير شوي وي چي د مقام سره وړ وي.

(13) _ د محاضرات علم :
محاضره په لغت كي تقريباً د محاورې او حاضر جوابۍ په معنا راځي په اصطلاح كي هره وينا پر خپل ځاى ويل او ښه سمه محاوره كول او پر ځاى حاضر جوابه او فى البديهه د محاضرې علم دى (11).
چي دا فن هم په ادبي فنونو كي خورا ډېر اهميت لري او هر څوك چي ددې ملكې څښتن وي د هر چا خوښ او په هر ځاى كي لوړ مقام لري، دا فن تر هر فن د شاعر شعر او وينا كوونكى وينا ورخوندوره او خوږه كوي او اغېزه ئې ډېره وي.

تبصره :
چا اوچابيا علاوه پر دې علومو څو نور علمونه هم مستقلاً ادبي علوم شمېرلي دي چي مشهور ئې دادي :

 _ تاريخ او قصص :(
چي د تېرو ورځو او پخوانيو وګړو حال څرګندوي، او د مهمو اشخاصو زېږېدنه او وفات راوړي، او د ملتونو او اولسو رسمونه او دودونه معلوموي.
 _ د انساب علم :(
ددې علم په مرسته د اولسو او قبيلو روابط او خپلوى پېژنو او د هر نژاد او ټبر اصل او فرع سره جلا كوى.

 _ د مسالك او( ممالك علم :
د ښارو اولارو د نومو پېژندنه او د حالاتو څرګندونه پورتنى علم بولي.
 _ د احاجي او اغلوطات علم :(
احاجي د احجيه جمع ده، احجيه په لغت كي مشكله او مغلقه كلمه بولي، اغلوطه په لغت كي د هغه مشكل كلام يا هغي مشكلي مسئلې معنا وركوي چي سړى په اشتباه كي اچوي (12)
په دې علم كي د هغو الفاظو او تركيباتو څخه بحث كيږي چي ظاهراً د قياسي قواعدو سره مخالف وي.

 _ د امثالو( علم :
د متلو پيژندل او دهر متل ريښه پيدا كول، او د استعمال ځاى ئې موندل په پورتني علم پوري اړه لري.

 _ دواوين :(
د مدونه اشعارو او مصنوعه تراكيبو پېژندل د دواوين علم بولي، د نفايس الفنون ليكونكى (13) دا علم د څورلسو ادبي علومو څخه بللى دى.
تر دې ځايه پوري د اولنو پوهانو د نظريو اختلاف و، او هم په دې ترتيب نوري نظريې هم سته چي د پوهانو هر ټولۍ له ځانه ادبى علوم ټاكلي دي او هر چا پخپله خوښه څه چي ئې لازم ګڼلي وېشونه په ګډ كړي دي. مګر زما په عقيده د ادبى فنونو اوعلومو د ټاكلو دپاره به همدغه جملې كافي وي چي ووايو :
" ټول هغه فنون او علوم چي د وينا، ليك او لوست، نظم او شعر په ښكلولو او لطيف كولو او سمولو كي برخه اخلي او د هغو تاثير او اغېزه ور ډېروي هغه ادبي علوم باله كيږي".

لمن ليكونه 

1. تاريخ ادبيات ايران � همايي � 4 مخ
2. عبدالرحمن معروف په ابن انبازى دعربيت او ادبيت له پوهانو څخه دى (775) _ (513) 
3. په ( 538 _ 467) هجري
4. قاضى حميد الدين ذكريا بن محمود د اتمي هجري پېړۍ له محدثينو او د عربي ادب له پوهانو څخه دى.
5. د ابو اسحق د محمود شاه د زوى معاصر.
6. هغه دا علوم دي : خط، لغت، تصريف، اشتقاق، نحو، معاني، بيان، بديع، عروض، قوافي، تقريض، امثال، دواوين، انشاء، استيفا. ( تاريخ ادبيات همايي ، 10 مخ)
7. تاريخ ادب اللغه العربيه ، جرجي زيدان ، 2 ج ، 95 مخ.
8. دائرآ المعارف بستاني ، 2ج، 655 مخ.
9. على د محمد جرجاني زوى چي په ميرسيد شريف معروف او د خورا مشهورو پوهانو څخه دى، په ( 835 هجري) وفات شويدى (تاريخ ادبيات همايي ، 10 مخ).
10. كشف الظنون طبع استنبول، لومړى جلد 44 مخ، تاريخ ادبيات همايي 1 ج ، 11 مخ.
11. تاريخ ادبيات همايي لومړى جلد ، 11، 23 مخ.
12. اقرب الموارد د همايي په حواله.
تاريخ ادبيات ايران ، همايي ، ج1. 

د عروض علم 

ضروري توضيح :
دمخه تردې چي تاسي د عروض علم وپېژنئ، دا نكته بايد تاسي په زړه ولرئ چي د پښتو ملي اشعار چي ددې ادب مهم ركن دى د عربي ژبى د عروض تر قواعدو لاندي كورت نه راځي، بلكي د اروپايي ژبو د اشعارو په څېر د سيلاب او سيلابل له رويه وېشل كيږي، او په هجايي صورت ئې سم او ناسم سره بېليږي، چي وروسته به درته راوړه شي.
هو ! د پښتو ځيني اشعار په عربى عروضو تكلفاً برابريږي مګر دا اشعار د دېوانو اشعار دي چي شاعرانو يې د عربى او پارسي په تقليد اشعار ويلي دي په دې تكلفي اشعارو كي هم اكثر شعرونه نه برابريږي، ځكه چي د پښتو د ځينو كلمو ابتداء په ساكن كيږي نو كه دا كلمې د بيتو په سر كي راشي ددې دپاره په عربى عروضو كي هيڅ قاعده نه لري، ځكه چي په عربي كي ابتداء په ساكن له سره شته نه، او بل دا چي خليل بن احمد د عربى ژبي دپاره بحور ټاكلي نه ( ددوي په اصطلاح) دعجمي ژبو دپاره، تر دې يادوني وروسته به نو اوس دعروض دعلم په ښووني پيل وكړو، او څنګه چي پښتو شعرونه اصلاً نه پر برابريږي او هغه چي برابريږي هم بې خونده دي نو مثالونه د پارسي څخه راړو كه څه هم دا عروض د پارسي ژبي دپاره هم نه دي وضع شوي.

تعريف :
عروض عرضه كولو ته وايي (1) او اصطلاحاً هغه علم دى چي دعربي شعر د اوزانو كره او ناكره صحيح او فاسد په پېژندل كېږي (2).

موضوع :
ددې علم موضوع شعر ته د سموالي اوناسموالي له حيثه كتل دي.(3)

واضع :
د عروض د علم واضع خليل بن احمد الفراهيدي دى چي په دوهم هجري قرن كي ئې ژوند كاوه. (4) كه څه هم تر دې دمخه نورو شاعرانو پر همدې عروضو برابر نظمونه ويلي وه مګر دا علم چا نه وْ ورته وضع كړي.

دا علم ولي عروض بولي ؟
ځكه چي اشعار د خليل پر قواعدو عرضه كيږي، او څوك لا وايي چي خليل دا قواعد په عروض كي چي يو ځاى دي وضع كړي دي نو د هغه ځاى په نوم ئې ياد كړيدي. (5)

د عروض اركان :
د عروض د علم ركنونه ددې علم اجزاء او افاعيل دي افاعيل هغه متحركات او سكنات دي چي بيت ځيني جوړيږي، بيت په عربي خوني او كور ته وايي هر بيت دوې برخي وي ، چي هري برخي ته مصراع يا مصرع وايي، او مصراع د دروازې يوې پلې ته وايي د بيت د لومړۍ مصراع لومړي جز ته صدر وايي او آخر جز ته يې عروض د دوهم مصراع لومړى جز ابتداء او وروستى جز ضرب يا عجز بولي او هغه اجزاء چي د صدر او عروض يا ابتداء او ضرب په مينځ كي راځي هغه ته حشو وايي.(6)

افاعيل :
افاعيل لس كلمې دي : فعولن، فاعلن، مفاعيلن، فاعلاتن، مستعفلن، مفاعلتن، متفاعن، مفعولات، فاعلاتن، مس تفع لن، چي دوره ئې پنځه حرفيز او نور ټول اوه حرفيز دي، د درو شيانو څخه تركيبيږي : سبب، وتد، فاصله.
سبب دخېمې مراندو ته وايي، وتد ئې زيرك دى فاصله د دوو مراندو تر منځ جلاوالي ته وايي، او دلته سبب دوه حرفيزه كلمه ده، نو كه ئې آخر ساكن وْ لكه "تن" خفيف سبب ورته وايه شي، او كه متحرك وْ " تنه " (غير ملفوظي هـ) ثقيل سبب دى، وتد درې حرفيزه كلمه ده نو كه ئې د مينځ تورى ساكن وْ لكه "تان" هغه مفروق وتد دى او كه يې آخر ساكن وْ لكه (وزر) مجموع وتد ورته وايي، فاصله څلور حرفي يا پنځه حرفيزه كلمه ده دا هم كه اول درې توري متحرك او څلورم ساكن وْ، لكه اچول د اصغرا فاصله بولي او كه څلور توري متحرك او پنځم تورى ساكن وْ، لكه اچولى دا نو كبرى فاصله ده.




زحافات :
افاعيل كله كله د خپل اصلي حاله تغير خوري،دې تغير ته زحاف وايي زحاف له مقصده ليري كېدل دي دا زحافات پر درې قسمه دي : يو دا چي متحرك ساكن كړي، بل دا چي د ركن له تورو يو تورى كم كړي، دريم دا چي پر اصلي تورو نور څه اضافه كړي، ټول ازحيف پنځه دېرش دي. (7)

1. اخمار :
په لغت كي بوټول او ډنګرولو ته وايي، اصطلاحاً د متفاعلن (ت) ساكنول دي، او څنګه چي دا غير مانوس كيږي نو متفاعلن په مستفعلن اوړي، اخمار خاص په بحر كامل كي راځي.

2. عقب :
سر تړلو او د وني د ښاخ غونډولو ته وايي، اصطلاحاً د مفاعلتن د لام- ساكنول دي، دا په بحر وافر كي راځي.

3. خبن :
پټولو ته وايي، اصطلاحاً د هغه خفيف سبب ساقطول دي چي د ركن په اول كي راشي فاعلن په فعلن شي دا په رجز، رم، مديد، بسيط، متدارك، سريع، خفيف، مجتث، منسرخ او مقتضب كي راځي.
4. وقف :
درېدو ته وايي، او اصطلاحاً د مفعولاتو د (ت) ساكنول دي، دا په سريع، منسرح، مقتضب بحرو كي راځي.
5. طى :
د كالو يا كاغذو پېچلو ته وايي، اصطلاحاً د هغو دوو خفيفو سببو د څلرم ساكن توري ساقطول دي چي بې فاصلې د ركن په اول كي وي، نو مستفعلن به مستعلن او مفعولات به مفعلات شي دا په بسيط، رجز، سريع، منسرح او مقتضب بحر كي راځي.

6. قبض :
تړلو او بندېدلو ته وايي، مګر اصطلاحاً د پنځم سببي ساكن توري ساقطول دي نو مفاعيلن به مفاعلن او مفعولن به فعول پاته شي.دا په طويل، مديد، هزج اومتقارب كي راځي.

7. عقل :
د اوښ زنګون تړلو ته وايي، خو په اصطلاح كي د مفاعلتن د ركن متحرك لام ساقطول دي، دا په بحر وافر كي راځي.


8. كف :
د ګرځول او جامې د كنارې كنډولو ته وايي، اصطلاحاً د اووم سببي ساكن تورى ساقطول دي، نو مفاعيلن به مفاعيل او فاعلاتن به فاعلات شي دا په طويل، مديد، رمل، خفيف، مجتث او مضارع كي راځي.
9. وقس :
مغزي ماتولو ته وايي، مګر اصطلاحاً د متفاعلن د ركن دوهم متحرك توري ساقطول دي دا په بحركامل كي راځي.
تبصره : 
(تردې ځايه پوري مفرد زحافات بلل كېده تردې وروسته ئې مزدوجه زحافات بولي)

10. شكل :
څلور پښې په رسۍ تړلو ته وايي، اصطلاحاً متصل د فاعلاتن او مستفعلن په ركن كي د خبن او كف يو ځاى كېدل دي، دا په مديد، خفيف، رمل او مجتث كي راځي.

11. خزل :
پرېكول، كمول دي، اصطلاحاً مضمن، متفاعلن مطوي كول دي يعني څلرم تورى، ساقطول دي دا په بحر كامل كي راځي.

12. تشعيث :
د تيتولو او تللو په معنا دي اصطلاحاً د فاعلاتن د وتد مجموع له دوو متحركو څخه يو تورى ساقطول دي دا په مديد، خفيف رمل او مجتث كي راځي.

13. اذاله :
لمن ايله كولو ته وايي، او دلته د آخر ركن په وتد مجموع كي الف زياتول دي نو مستفعلن به مستفلان او فاعلن به فاعلان او متفاعلن به متفاعلان راشي، دا په رجز، متدارك، بسيط، كامل، سريع، منسرخ او مقتضب كي راځي.

14. قصر :
لنډولو ته وايي، خو اصطلاحاً دا درې چي سببي ساكن د ركن او آخره څخه وغورځوي او تر هغه دمخه تورى ساكن كړي، نو مفاعيلن به مفاعيل او فاعلاتن به فاعلات او فعولن به فعول او مستفعلن به مستفعل شي او دا په طويل ، مديد، هزج،رمل متقارب،مضارع خفيف او مجتث كي راځي.

15. قطع :
پرېكولو ته وايي، اصطلاحاً دادى چي د وتد مجموع ساكن د ركن له آخره وغورځوي او تر ده دمخه تورى ساكن كړي، نو له مستفعلن څخه به مستفعل او له فاعلن څخه فاعل او له متفاعلن څخه به متفاعل پاته شي دا په رجز كامل، متدارك، بسيط،مديد، سريع، خفيف او مقتضب كي راځي.

16. كسف :
د اوښ پوندي پرېكولو ته وايي، د مفعولاتو د اووم حرف ساقطول دي يا د وقف او كف اجتماع ده دا په سريع، منسرح، مقتضب كي راځي.
17. حذف :
له يو شي څخه يو شى كمول دي، د ركنو له آخر څخه د خفيف سبب ساقطول دي يا دوقف او كف يو ځاى والى دى، دا په مديد، خفيف، هزج، رمل، مضارع، مجتث، طويل او متقارب كي راځي.


18. اخذ :
اخيستل او قطع كول دي، دلته د اركانو له آخر څخه مجموع وتد ساقطول دي، دا په كامل، بسيط، رجز او متدارك كي راځي.

19. صلم :
د غوږ او پزي پرېكول دي، اصطلاحاً د مفعولاتو د پاى مفروق وتد ساقطول دي دا په سريع منسرح او مقتضب كي راځي.

20. قطف :
د انګور د وږي يا نور څه پرېكولو ته وايي، اصطلاحاً د مفاعلتن په آخر كي د خفيف سبب ساقطول او دمخه تر هغه ساكتول دي يا د عصب او حذف اجتماع ده، دا په وافگر بحر كي راځي.

21. بتر :
د لكۍ پرېكولو ته وايي، يا له بيخه كښل ، اصطلاحاً په فعولن كي د حذف او قطع يو ځاى كېدل او په مفاعيلن كي دحب او حزم اجتماع، دا په متقارب، هزج، رمل، مضارع، مجتث او خفيف كي راځي.

22. تسبيغ :
لغتاً تمامولو ته وايي، اصطلاحاً په خفيف سبب كي چي د ركن په آخر كي راغلى وي او په عروض او ضرب كي واقع وي الف زياتول دي، دا په هزج، رمل، مضارع، متقارب، مديد، طويل او مجتث كي راځي.
23. ترفيل :
لمن اوږدول دي، پر مجموع وتد باندي چي په عروض او ضرب كي واقع شي خفيف سبب زياتول دي دا مختص په عربي پوري دى، په پارسي كي لږ راځي په عربي كه هم په بحر كامل كي دى.

24. جدع :
پزه او غوږ او لاس پرېكول دي، د مفعولات څخه د دواړو سپكو سببو غورځول اود "ت" ساكنول دي دا په بحر سريع، منسرح او متقضب كي راځي.

25. حب :
خسي كول دي، او اصطلاحاً د مفاعيلن د ركن څخه د دوو خفيفو سببو ساقطول دي دا په بحر هزج او مضارع كي راځي.

26. هتم :
په لغت كي غاښ له بېخه كښل دي، اصطلاحاً په ففاعيلن كي د حذف او قصگر يوځاى كول دي، دا په بحر هزج او مضارع كي راځي.

27. نحر :
د اوښ د غاړي پرېكولو ته وايي، اصطلاحاً د مفعولاتو د تا او د دوو خفيفو سببو ساقطول دي دا په سريع، منسرح او متقضب كي راځي.


28. مراقبه :
په لغت كي د يو بل ساتني ته وايي، اصطلاحاً په مفاعيلن مفعولات، مستفعلن كي يوازي د دوو خفيفو سببونهْ حذفول، دا په مشاكل، قريب او جديد كي لازم او په سريع ، منسگرح او خفيف كي روا دي.

29. معاقبه :
په يو بل پسي تلل، اصطلاحاً دوه خفيف سببونه چي په شعر كي يو ځاى شوي وي د هغو دواړو ساقطول يو ځاى روا نه دي دا په مديد، منسرح، رمل، وافر، هزج، خفيف، طويل كامل مجتث كي راځي.

30. زلل :
په لغت كي هغه وزن ته وايي چي غوښي نه لري، اصطلاحاً په مفاعيلن كي د هتم او حزم يوځاى كول دي دا په هزج او مضارع كي راځي.

31. عقص :
د وېښتانو پېچل، اصطلاحاً په مفاعلتن كي د حزم او نقص يو ځايوالى دى دا په وافر كي راځي.

32. خبل :
په لغت كي لاس او پښه پرېكول دي، په مستفعلن او مفعولات كي دخبن او طى يو ځاى كول دي دا په منسرح او نورو كي راځي.


33. غضب :
په لغت كي د پسه يو ښكر كېدل دي، اصطلاحاً د مفاعلتن په ركن كي حزم دى او په وافر كي راځي.

34. خرب :
په لغت كي ورانول دي، اصطلاحاً په مفاعلين كي د خرم او كف يو ځاى كېدل دي، دا په هزج او مضارع كي راځي.

35. شتر :
د سترګو باڼو اوښتل دي، اصطلاحاً په مفاعيلن كي د خرم او قبض يو ځاى كېدل دي، دا په هزج او مضارع كي راځي.

36. ثلم :
په لغت كي كنډو كول او ګوښه كېدل دي، اصطلاحاً د فعولن خرم، كول بېله كوم تغيره دا په طويل او مقارب كي راځي.

37. ثرم :
د مخ د غاښ ماتولو ته وايي، اصطلاحاً په فعولن كي د قبض او خرم يوځاى كېدل دي دا په طويل او متقارب كي راځي.

38. خرم :
پزه پرېكول دي، د هغه مجموع وتد څخه چي د ركن په سر كي راسي لمړى متحرك تورى ساقطول دي دا په هزج او مضارع كي راځي. 

39. قصم :
غاښ ماتولو ته وايي، اصطلاحاً په مفاعلتن كي د عصب او خرم يو ځاى كېدل دي، دا په بحر وافر كي راځي.

40. جمعه :
په جنګ كي سړى بې نېزې كېدلو ته وايي، اصطلاحاً په مفاعلتن كي د عقل او عصب اجتماع ده.


بحرونه :

د عربي عروض بحرونه شپاړس ټاكل شويدي چي پنځلس خليل بن احمد جوړ كړي او يو بحر متدارك ابوالحسن اخفش باندي زيات كړيدى. شپاړس بحرونه دا دى :

(1) بحر طويل :
بيت په بحر طويل كي په څلور واره فعولن، مفاعيلن تمامېږي يعني داسي :

فعولن مفاعيلن فعولن مفاعيلن 
مثال چه ګويم نګارينا كه بامن چها كردي
فعولن مفاعيلن فعولن مفاعيلن
قرارم دل بــــــردى زصبرم جدا كردي





(2) بحر مديد :
په دې بحر كي بيت په څلور واره فاعلاتن فاعلن تماميږي مثلاً :
دل زهجرت اى صنم خون خود را ميخورد
جان بدستت اى پسر جامه برتن مى درد
"جامي"
(3) بحر بسيط :
ددې بحر بيت په څلور واره مستفعلن فاعلن تمامېږي مثلاً :
چون خار وخس _ روز وشب افتاده ام در رهت
باشد كه برحال من افتد نظر ناګــــــــــــــــــــــهت 
"جامي"

(4) بحر سريع :
په دې بحر كي بيت په دوه واره مستفعلن مستفعلن مفعولات تماميږي مګر د زحافاتو په اثر اوړي چي يو ډول ئې دادى : مفتعلن مفتعلن فاعلات مثلاً :
وقت ضرورت چونماند ګريز
دست بګيرد سر شمشير نيز

(5) بحر خفيف :
ددې بحر بيت په دوه واره فاعلاتن مس تفع لن فاعلاتن تماميږي مګر د زحافاتو په اثر اوړي چي يو ډول ئې دادى : فعلاتن مفاع لن فعلا تن راځي لكه :

اى صبا بوسه زن زمن دراورا
ورنرنجند لب چوشك كراورا


(6) بحر منسرح :
منسرح آسان ته وايي، دا بحر په څلور واره مستفعلن مفعولات تمامېږي مګر د زحافاتو په اثر اوړي مفتعلن فاعلات مفتعلن راځي لكه :
شاه جهان باد تا زمـــــانه بود
كز كرمش خلق شادمانه بود

(7) مجتث :
په څلور واره مس تفع لن فاعلاتن تمامېږي، مګر د زحافاتو په اثر اوړي چي يو ډول ئې دادى چي څلور واره مفاعلن فعالتن راشي لكه :
تو آن ګلى كه مه آسمان جبين تو بوسد
فلك زصد ره فرود آيد و زيدين توبوسد

(8) بحر مضارع :
د مشابه په معنى څلور واره مفاعيلن فاع لاتن راځي. او د زحافاتو په اثر اوړي يو ډول ئې مفعول فاعلاتن څلور واره راځي :

وزمن جفا نخيزد دانم كه نيك داني
از تو وفا نيايد داني كه نيـــــك دائم

"خاقاني"
(9) بحر مقتضب :
د پرېكولو معنا لري په دې بحر كي څلور واره مفعولات مستفعلن راځي او دا د منسرح عكس دى خو زحافات ئې اوړي يو ډول ئې فاعلات مفتعلن راځي لكه :

سرو ګلعذار مني فصل نوبهار مــــني
من اګر چه ننګ توام عز وافتخار مني

(10) بحر وافر :
اته واره مفاعلتن راځي لكه :
چه شد صمنا كه سوى كسى بچشم وفا نمى نګرى
زرسم جفا نمى ګذرى طريق وفا نمــــــــــــــــى سپري
"سيفى عروضى"

(11) بحر كامل :
اته واره متفاعلن راځي چي د زحافاتو په اثر اوړي او دوه واره متفاعلن ، مستفعلن، مستفعلان لكه :
چو عيان شوى آســــــــايدم روح وروان
چو نهان شوى از جان من خيزد فغان

(12) بحر هزج :
په دې بحر كي اته واره مفاعيلن راځي لكه :
ز فرق سر وتو ګرمـــاه مى تابد چه فرق آخر
ببين از راس آن سروم ، هلال ابروان قمرى

(13) بحر رجز :
اته واره مستفعلن راځي لكه :

اى چهره زيباى تو رشـــــــــــــــك بتان آذرى
هرچند وصفت ميكنم درحسن زان بالاترى

(14) بحر رمل :
اته واره فاعلاتن راځي لكه :
باز درپوشيد ګيتى تازه ورنـــــګين قبائى
عالمى را كرد مشكين بوى زلفى آشنايى

(15) متقارب :
اته واره فعولن راځي لكه :
زشرم رخت لالــــــــــه را داغ بردل
زرشك قدت سرورا پاى در ګل

(16) متدارك :
اته واره فاعلن راځي لكه :


حسن ولطف ترا بنده شـــد مهرومه
خط وخال ترا مشك چين خاك ره
تبصره :
د افاعيلو هر ركن د بيت يو جز دى او دبحرو بشپړ اجزا اته دي نو كه اته سره په يوه بيت كي راغلي وه هغه ته مثمن وايي، او كه شپږ جزو راغلي وي مسدس ئې بولي، او كه څلور جزو راغلي وي مربع ئې بولي، په عجمي ژبو كي مثلث او مثنى او موحد هم راغلي دي،مګر په عربي كي نشته او د هر بحر چي په اركانو كي تغير راغلى وي هغه بحر مزاحف بولي او كه تغير نه وي راغلى هغه سالم بولي.


د پښتو عروض :

دمخه مو وويل چي د پښتو ملي شعرونه پر عربي عروضو نه برابريږي، اوځكه چي پښتو آريايي ژبه ده نو داروپايي ژبو د اشعارو په شان د سيلاب او سيلابل له رويه پېژندل كيږي، يعني په هجايي صورت ئې سم او ناسم سره بېليږي، كه څه هم د پښتو ځينو شاعرانو د پاړسي ژبي د شاعرانو په څير خپل اشعار په زور او ستم برابر كړي مګر په عمومي او اساسي ډول هېڅ نه برابريږي - دا ولي ؟
يو خو دا چي پښتو آريايي ژبه ده او عربي سامي ژبه ده او د دواړو ژبو خصوصيات سره بېل دي، بل دا چي په پښتو كي ابتداء په ساكن بيخي ډېره راځي، او دا په عربي كي هـيڅ جواز نه لري، او نه خليل بن احمد پخپلو عروضو كي د ابتداء په ساكن مراعات كړيدى، له دې څخه هم ښكاري چي خليل خاص د عربي ژبي دپاره عروض جوړ كړيدي نو كه د پښتو د بيت په سر كي ابتداء په ساكن راشي، تقطيع به ئې څنګه كوو؟ ځكه نو بايد سېلاب وپېژنو:
سېلاب يوې هجا ته وايي، هجا د خولې يو وار ښورېدل دي، يعني د حروفو ډېر والي يا لږوالى اهميت نه لري مثلاً : در، ور، پر،كه څه هم دوه توري دي مګر سېلاب ئې يو دى، لكه لا داسي وي چي څلور توري يو سېلاب ولري لكه : ورور، ترور يا نور. دوه سېلابي كلمې لكه: اتر، خبر، زنه،پزه، ګټل، وهل، درې سېلابي كلمې لكه زړه ور، مرور، كښېناستل، څلور سېلابي كلمې لكه : دړي وړي، لاندي باندي ترله وتل. پنځه سېلابي كلمې لكه وژلي شوي، خوړلي شوي. شپږ سېلابي كلمې لكه خبري اتري، يا نوري داسي كلمې، سېلاب چي وپېژانده شو نو دا هم ښكاره ده چي دپښتو د شعر په تقطيع كي فقط حركت او سېلاب اهميت لري د تورو ډېرښت ته نه كتل كيږي.



د پښتو د شعر اقسام :

د پښتو شعرونه چي د سېلاب له رويه سگره جلا كيږي د ځانه مخصوص نومونه لري دا بايد د بديع دعلم په لفظي صنايع كي درته ويل شوي واى مګر څنګه چي تقطيع په دې علم اړه لري دلته ئې راوړو او هغه دادى : (8)


(1) لنډۍ :
د پښتو د ملى ادب يو مهم ركن لنډۍ دي او په پښتنو كي بيخي ډېر شهرت لري د پښتو په اشعارو كي خاص وزن او سېلابونه ټاكل شويدي، د لنډۍ لومړۍ مصراع نهه سېلابه او دوهمه مصراع ديارلس سېلابه ده چي ټوله لنډۍ ګويا دوه ويشت سېلابه ده او په آخر كي ئې هرومرو "ميم" او "هـ" يا "نون" او "هـ" راځي او لنډۍ اكثر د ښځو له خوا ويل شويدي. مثلاً دا دوې لنډۍ :

دا پېغلتوب مي د غم دود كړې
خيالي ځوانان راپسي مگري خونكاره شومه
اوس به دي يو موټى ايرې كړم
ملالي سترګي كه در واړوم مينه
دا پورته لنډۍ هم د ښځو له خوا دي او هم د يوې په آخر كي "ميم" او "هـگ" او د بلي په آخر كي "ن" او "هـ" راغلي دي. فقط دومره دى چي دواړي لنډۍ عشقي دي او په لنډيو كي حماسي مضامين هم ډېر ښه ځاى شويدي مثلاً : يوه نجلۍ زلمى ته داسي تشجيع وركوي :
ته په سگنګر كي ځان شهيد كړه
زه به خپل شال ستا پر زيارت وغوړومه
يا ورته وايي :
توري به نه كړي نو به څه كړي
چي سپين مړوند دي زه تر سر لاندي كومه
يا دا چي :
ټوټې ټوټې په وينو راشې
چي پرهارونه دي ګنډم خوله دركومه
بيا پسله مرګه خپل مين داسي ستايي :
جانان مي سر پر وطن كښېښود
په تار د زلفو به كفن ورته ګنډمه
د لنډيو يوه لو مميزه او خصوصيت دادى چي يوه لنډۍ د موسيقۍ پر اصولو تقريباً پر پنځوس قسمه ويله كيږي يعني په جلا جلا سر او جلا جلا آهنګ اداء كيږي، او دا مزيت بېله لنډيو بل شعر نه لري. 
لنډۍ د كندهار او غزني په شاوخوا كي لنډۍ بولي ځكه چي اوله مصرع ئې تر دوهمي لنډه ده د يوسفزو او پېښور خواته مسرۍ يا ټپه ورته وايي، د ننګرهار شاوخواته ئې ټكۍ بولي. (9) 

تبصره :
د پښتو هر شعر چي دغه سېلابونه درلوده هغه "لنډۍ" بولي.

(2) نارې يا ږغونه :
نارې او ږغونه د ملي اشعارو هغه شعرونه دي چي په ملي افسانو كي راوړل كيږي، او دا شعرونه عموماً دبيت په ډول وي مګر تر بيت اوږده وي او د هري افسانې د نارو سېلابونه بېل بېل دي ځيني ډېر او ځيني لږ دي كوم ټاكلى سېلاب نه لري، خو دومرى دي چي د هري افسانې د نارو سېلابونه پخپله منځ كي يو شى دي او هيڅ فرق نه سره لري دا نارې د عربي اشعارو په څېر په كوم بحر كي مقيدي نه دي بلكي د اروپايي آزادو شعرو په شان ويلي شويدي، لكه د فتح خان په نقل كي دا ناره چي رابيا د فتح خان محبوبه د جنګ پر وخت دده پر كرنګ آس باندي كړې ده :

د فتح كرنګه نال به دي زرين كړم
كه دي دا وار فتح راوړ،خپل امېل به دي د غاړي لونګين كړم
لومړۍ مصراع 12 سېلابه ده او دوهمه مصراع 20 سېلابه ده ددې افسانې ټوله نارې همدا سېلابونه لري ځكه چي ملي افسانې ډيري دي او نارې ئې هم ډيري دي نو نوري افسانې ستاسي مطالعې ته پرېږدو.


(3) نيمكۍ :
نيمكۍ د پښتو يو قسم مركب شعر دى چي له دوو جزو څخه جوړ شويدى يو هغه جزو چي څو واره تكراريږي، دې جز ته "سر" وايي او بل هغه جز دى چي په منځ كي ورلويږي دې جز ته "ټكۍ" وايي. 
په نيمكۍ كي اول سر ويل كيږي دغه سر عموماً يو بيت يعني دوه مسرۍ وي مګر دا دوې مسرۍ كه څه هم په قافيه كي سره يو شانته وي مګر په سېلاب كي برابري نه وي يعني د مستزاد په شكل لومړۍ مسرۍ ئې اوږده او دوهمه لنډه وي. عموماً لومړۍ مسرۍ 13 سېلابه او دوهم 7 سېلابه وي، تر سر وروسته يوه يوه ټكۍ ويله كيږي او سر پكښي تكراريږي، او د ويلو صورت ئې داسي دى چي ټكۍ د اولي مسرۍ تر ويلو وروسته د سر لنډه مسرۍ ورسره تكراريږي، بيا چي د ټكۍ دوهمه اوږده مسرۍ وويله شي د سر دواړي مسرۍ ورسره بيا تكرار ويلي كيږي دا ډول نو هر قسم ټكۍ په نيمكيو كي ويلي كيږي په نيمكيو كي هر يو تن د مجلسيانو څخه حق لري چي يو يو بند وار په وار د غزلچي سره ووايي سر خوئې يو وي صرف هر يو تن له ځانه ټكۍ ور اچوى. نيمكۍ اكثر د مسابقې په ډول ويلي كيږي.
د نيمكۍ نمونه داده :

سوركى پېزوان دي په كنډو ختلى لمر دى
چا وې چي مازديګر دى

منګى دي كېده خوله دي راكه
چا وې چي مازديګر دى

مور ته دي وايه چي په پوله ولوېدمه
چا وې چي مازديګر دى

سوركى پېزان دي په كنډو ختلى لمر دى
تر پايه

په پورته نيمكۍ كي سر همهغه اول مستزاد بيت دى.

(4) بګتۍ :
د پښتو د ملي اشعارو يوه غوره نوعه بګتۍ ده، بګتۍ په مجلس كي تر رباعي، غزل او چاربيتو وروسته بلكي د غزلو او چاربيتو تر منځ په ورو او چابك آواز ويله كيږي. آوازونه پكښي اوچتيږي، بګتۍ هم "سر" لري او غالباً يو بيت وي، چي ددې بيت ددواړو مسريو قافيه سره برابره وي. تر سر وروسته بندونه لري چي هر بند ئې څلور مسرۍ وي درې اولي مسرۍ ئې پخپل كور كي ځانته قافيه لري اود څلرمي مسرۍ قافيه ئې د سر سره برابريږي، مګر د هر بند په پاى كي د بګتۍ سره ورسره اخيست كيږي. د بګتۍ نمونه داده :
دا توري سترګي رانه تېريږي
د حاله زما كله خبريږي
دا توري سترګي سره ئې لاسونه
په بام ولاړه كوي سيلونه
اوربل كې ايښي تازه ګلونه
موزي دله خان به ترې جاريږي
دا توري سترګي .....................
.................... تر پايه 
(5) چاربيته :
چار بيته دپښتو دملى اشعارو خورا برجسته نوعه ده، او ډېر شهرت لري ځكه چي په چاربيته كي د قصيدې او مثنوي په شان ډېر اوږده اوږده مضامين او لويي لويي قيصې ويلي كيږي، د چاربيتي ويل په تندۍ او چالاكۍ وي. چاربيته هم يو سر لري چي هغه ته "پيرو" يا "كسر" هم وايي، د چاربيتي مسرۍ اوږدې وي اوعموماً چاربيته دوه قسم ده، يو هغه چي هر بند ئې دوه بيته يعني څلور مسرۍ ولرى بله هغه چي هر بند ئې څلور بيته يعني اته مسرۍ وي، په اول صورت كي ورته مجازاً چاربيته ويله كيږي، كله چاربيته په مستزاد شكل هم راځي، مګر په هغه كي هم اوږدې مسرۍ وي د چاربيتي د هر بند آخر بيت د سر سره همقافيه دى.
مثالونه د اول قسم :
څوك به پيدا نه شي د فرهاد او شرينۍ په شان
يو ځاى به څوك نه شي د آدم او درخانۍ په شان
يو ځاى به څوك نه شي لكه وْ عاشق فرهاد
بل به ئې كولو په آشنايي پسي فرياد
وئې كړه خوارى ځكه حاصل ئې شه مراد
كړي به ئې خبري د طوطا د ښارونۍ په شان

دوهم قسم : دا دوهم قسم درې ډوله لري يو دا چي د هر بند اول درې بيتونه پخپل كور كي سره يو قافيه وي او آخر بيت ئې د سر سره په قافيه كي يو وي، دوهم دا چي د هر بند د اولو درې بيتونو اولي مسرۍ ئې پخپل منځ كي په يوه قافيه وي او آخري مسرۍ په بله قافيه وي، دريم دا چي ټوله مقفي وي يعني هر بيت ئې پخپل منځ كي قافيه داره وي بلكه هره مسرۍ ئي. دغى چاربيتې ته "زنځيري" چار بيته وايي.
اول مثال :
شاګرده او نص د الهى پروردګار دى
استاذه بل حديث د محمد نبي حضرت دى
شاګرده په جهان كي جبرائيل نومى ملك دى
استاذه خاص مقام دده په اووم آسمان فلك دى
شاګرده ټول وجود ئې د حجر حديده كلك دى
استاذه سر ترپايه په وزرو باندي چك دى
شاګرده د رحمت په ډنډ كي ډوب لكه سمك دى
استاذه ما په دې خبره هم ويستلى شك دى
بېحده ښايسته د نور په شان شعله انګار دى
د باد په شان ته ګرځي په هوا باندي اوچت دى
ترپايه ............... (مياګل)
دوهم مثال :
د ښايست آواز دي ولاړئ په عالم كي لور په لور
زه دي سوى يم په اور ټيك دئ كوز كه له جبينه
د ښايست آواز دي لاړه په كابل په هندوستان
ځكه ناست يمه حيران ، را رسېږي يا نصيبه
عاشقي ده ډېره ګرانه ځي د اوښكو مي باران
پرې لوند مي شو ګگريوان پوه نه شوم په ترتيبه
په هر چا باندي تيريږي دفاني دنيا دوران
څوك راځي څوك تري روان، كاندي ياروته قريبه
باري خپل دي كه پردي دي راكوي راته پېغور
سترګي نشمه نيولى ګوره ډوب يم ستا په مينه 
ترپايه ................ (محمد دين)
دريم مثال :
كله به راشي په پوښتنه د ملنګ كړي څنګ
لري كړه زنګ شوم رنګ ستا په تهمت كي
كله به راشي چي دي وكړمه ديدار سهار
زړه مي پرهار د يار دلاسه ډېر دى
شومه په غم كښي ستا د ميني ګرفتار په جار
وسوم په نار آنګار راته چاپېر دى
آخر به تېر شي د نيمكړي دنيا وار په خوار
مه اخله آزار بيمار په زلفو ګير دى
مخ دي څراغ دى پرې راځم لكه پتنګ په شرنګ
لري كړه زنګ شوم رنګ ستا په تهمت كي 
ترپايه ............. ( محمد دين)

(6) رباعى :
د پښتنو په عامه طبقه كي كوم شعر ته چي رباعي وايي هغه د پارسي رباعى په شان نه ده، بلكي كوم شعر ته چي خاصه طبقه غزل وايي د پښتو بې سواده او عوام شاعران ورته رباعي وايي، كه څه هم عوامه طبقه شاعران چي ملي اشعار وايي له ځانه جلا غزل هم لري او فرق ئې دا كوي چي په رباعي كي اكثره د پند او نصيحت خبري وي او په غزل كي عشقي او په وزن كښي هم فرق سره لري غزل په چست او تند آواز ويل كيږي او رباعي په آرام او اوږده ږغ كوم وخت چي مجلسيان مجلس شروع كوي نو رباعي تر غزل او چاربيتي دمخه وايي او مجلس ملتفت كوي. تر كومهځايه چي زه په دې باره كي معلومات لرم هغه دي 
د رباعي نمونه :
خدايه څه شوه هغه ښكلي ښكلي خلك 
په ظاهر په باطن سپين سپېڅلي خلك
هيڅ خندا مي ددې خلكو سره نه شي
ژړه وي مي هغه تللي تللي خلك
خبر نه يم چي وكومي خواته لاړل
ليده نه شي هغه ما ليدلي خلك
دريغ يو ځلي خو بيا په دنيا راغلي
له جهانه په ارمان وتلي خلك
"رحمان" هسي ګوښه خوند له خلكو بيا موند
چي هر ګز نه دى دا خوند موندلي خلـــــــــك
(رحمان بابا)

(7) غزل :
د پښتو غزل او رباعي څه نور فرق نه لري فقط په رباعي كي د پند او نصيحت خبري وي او غزل عشقي كلام وي، رباعي ورو ورو ويله كيږي او غزل چسته او تنده.
د پښتو غزل له پنځو بيتو تر پنځلسو پوري وي او دپښتو په ټولو دېوانو كي غزلي زياته برخه لري او هغه ته عام شاعران كتابي غزل وايي. څنګه چي د غزلي مثالونه ډېر او هر چاته معلوم دي له مثاله ئې صرف نظر وشو.

(8) بدله :
بدله په پښتو كي ځانته ځانته معناګاني لري، د كندهار په اصطلاح كي يوازي د ښځو آوازو ته بدلي وايي، د نارينه آوازونو ته بدلي نه وايي د جنوبي او مشرقي او ځينو نورو پښتنو په اصطلاح كي د بدلو اطلاق عام دى، هم د ښځو او هم د نرو آوازو ته هم بدلي ويل كېداى شي.
ځني پښتانه لا لنډۍ ته هم بدله وايي.

(9) لوبه :
په لوبه كي ډېري اصطلاح ګاني موجودي دي په ځينو اصطلاح ګانو كي لوبه لكه د بدلو يو عام نوم دى. او داسي يوه خاصه نوعه نه لري بلكي په ټولو اشعارو يې اطلاق كېږي دا اصطلاح په كندهار او جنوبي كي نشته، بلكي دا د كوزي خوا د پښتنو اصطلاح ده، او په ځينو اصطلاح ګانو كي لوبه هم لكه د بګتو او د غزلو يو خاص نوم دى اود شعر په يوه خاصه نوعه ئې اطلاق كيږي. 
بيا په دې كي هم دوه اصطلاح ګاني دي په يوه اصطلاح كي د لوبي اونيمكۍ هيڅ فرق نشته بلكي دواړه يو شى دى، او هغه نيمكۍ چي مخكي تېره شوه، دغي ته بعينه لوبه هم وايي، او په بله اصطلاح كي د نيمكۍ او دلوبي په منځ كي هم فرق شته هغه دادى چي د نيمكو په منځ كي ټكۍ رالويږي، اود لوبي په منځ كي ټكۍ نه رالويږي بلكي عليحده د لنډو لنډو مصرو بندونه لري، سرئې د نيمكۍ په شان وي او په منځ كي ئې د ټكيو په غير نور بندونه راوړلي شي او دهر بند آخره مصره ئې د مطلع سره په قافيه كي موافقه وي او دمطلع هغه لنډه مصره هم ورسره تكراريږي. 
دلوبي نمونه داده :

د حكيم جاني خلك ډېر ډېر صفت كوي
توري سترګي خاري
حكمه ئې سيند ته كړه ګزاره
بيا يې پرې تيږي كړه انباره
چي راو نه وځي دوباره
تقدير له ګوره چي 
اوبو، اوبو كړه سرسري
توري سترګي خماري

(10) سندري :
دا تسميه يا دا نوم هم په پښتنو كي مشهور دى، او اكثر پښتانه ئې استعمالوي سندري هم لكه د بدلو يو عام نوم دى، او كمه يوه خاصه نوعه نه لري د سندرو او د بدلو فرق صرف دومره دى چي دبدلو اطلاق په يوه اعتبار سره د سندرو نه هم عام دى ځكه چي سندري يوازي د ښځو آوازونو او بدلو ته وايي، او بدلي د نارينه وْ آوازنو ته هم وايي، او د ښځو هغې ته هم ، د سندرو اصطلاح يوازي په مهمندو او باجوړ كي وجود لري، او په بل محيط كي دا اصطلاح دومره مروجه نه ده، څنكه چي د كندهار خلك د ښځو آوازونو ته بدلي وايي اود نارينه وْ آوازنو ته غزل وايي دا رنګ دا خلك د ښځو آوازونو ته سندري واي او د نارينه وْ هغې ته يا بدلي وايي او يا لوبي، د مهمندو په محاوره كي داسي ويلى شي چي ښځي سندگري وايي او داسي نشي ويلى چي فلاني ځايكښي سړي سندري وايي. 

مشترك اقسام : 

دا اقسام د عربي او پارسي او پښتو په منځ كي مشترك دي او د عربي او فارسي رنګ پرې پروت دى، لكه : مخمس، مسدس، مستزاد، يا داسي نور چي په پښتو كي ويل شويدي، دا نوع اشعار يا دا تسميه په عامو پښتنو كي نشته، او نه مخمس او مسدس پېژني، بلكي دا نومونه د پښتو ځيني اديبانو د بلي ژبي نه پښتو ته راګډ كړيدي :

(1) مربع :
مربع يوداسي شعر دى چي د وزن او آهنګ په لحاظ د غزل يا د رباعي په رنګ دى، مګر فرق ئې د قافيې او د يو مخصوص اسلوب په واسطه سره كېداى شي، هغه دادى چي مربع د اول څخه تر آخره پوري څلور څلور مصرع، يعني دوه دوه بيته ويلى شي او لومړۍ څلور واړه مسرۍ په يوه قافيه بناء كيږي، او وروسته به بيا درى مسرۍ متحده القافيه او څلرمه به ئې د اول بند په قافيه سره ويلى شي، دا سلسله به په دې ډول تر آخره پوري جاري وي، مګر د مربع د ويلو طريقه داده : چي كم وخت چي څلورمي مسرۍ ته را ورسيږي نو هغه اول بيت هم ورسره تكرار شي. خوشحال خان خټك وايي :
1
دريغه بيا مي دوه په دوه ويلى راز وي
لا يو رازويلى نه د بل آغــــــــــــــــاز وى
ستا له لوري واړه ناز له مــــا نياز وي
په مزه مزه خواږه ويل باز بـــــــــــاز وي

2
هميشه په هغه خوي كښي چي دي خپل وْ
هغه خيال چي دي د زلفو د اور بـــــــــــل وْ
دا خسته خاطر مي هسي لكه تــــــــــــــل وْ
فراغت بېغمه تا سره دم ســـــــــــــــــــاز وي

3
چي به تا پياله د ميو راكــــــــــــــــــــــــــــــــــــــوله
ستا د شونډو د بوسې سره مي چښــــــــــــــــــله
زه مست وي ته هم مسته لايعقــــــــــــــــــــــــــــله
مى خورى دي په سر تور سر ګريواني واز وي

4
له همه واړه عالمه ئې ورتـــــــــــــــــــړلى
ستا له لاسه زما دم باده خـــــــــــــــوړلى
صراحي راته خندا كړي شمــــــــع ژاړي
په جهان كي خو دا دوه ټوكه انباز وي

5
ښه آواز كه ډېر دبربط د موسيقار دى
يا د جنګ د مغني يا د مزمار دى
د رباب د چاري تار يا دبل تار دى
مه وي دا ستاد جراو وښو آواز دى

6
د وصال په كــــامرانۍ مي دسترس وي
لـــــــــــــــكه وه تر هغه مينه يو په لس وي
په نيكخوا باندي ښادي هوا هوس وي
په ډېر غم كـــي چهره زرده د غماز وي

7
چي يې وليدى د يار په خط وخال كي
په هزار رنګه خوښي ئې په وصال كي
هومره غم بېلتانه كېښود په خوشحال كښي
مه بېلتون وي مه ئې دا سوز وګــــــــــداز وى

(2) مخمس :
مخمس د وزن او د آهنګ په حيث د مربع سره هېڅ فرق نه لري، بلكي يو شى دي مګر صرف فرق ئې دومره دى چي مخمس د پنځو مصرو يعني د دوه نيمو بيتونو څخه شروع كيږي، دا رنګ د مخمس پنځه اولي مصرۍ هم په يو قافيه سره ويلي شي، او وروسته به بيا د هر بند څلور مصرۍ پخپل مينځ كښي په يوه قافيه سره راځي او پنځه مسره به ئې د اول بند په قافيه سره ويلى شي دا سلسله به تر آخره پوري چاري وي د مخمس نمونه داده، خوشحال خان خټك وايي :

و عاشق ته دوه قدمه بحر وبر دى
نه ئې ګرد په لمن پروت نه دامن تر دى
په فرياد نارې وهي په نارو سر دى
چي د عشق په ګرانه لار كښي ډېر خطر دى
هر قدم چي پكښي اخلې ډار د سر دى
عاشقان د ستا د خولې په جامي سپيني
قلندر دى نه لباس جامې رنګيني
اندرون مي واړه پرشه درست په ميني
كه سينه مي سوه چاك كړي وبه ويني
چي مي ستا له غمه ويني درست جګر دى
نتيجه ئې سوړ سوړ آه سپيني اوبه وي
آبله دننه زړه لمبه ئې سره وي
مشقت مي هم په ځان هم مي په زړه وي
زه خبر نه يم له عشقه چي عشق څه وي
هومره اورم چي له حسنه ئې اثر دى
د بلبلو خوشحالي وي په ګلزار كي
د عاشق د زړه خوښي وي په ديدار كي
څو به عمگرتېروم په انتظار كى
صبر مه غواړه له ما دعشق په كار كي
جو دانه صبر په ما باندي لوى غر دى
اول مينه د يوسف و زليخا وه
بيا د پسه د مجنون او د ليلى وه
د هغه پسه د وامق او د عذرا وه
عاشقي لا زه ته نه وْ چي پيدا وه
نه چي ما اوتا ګډ كړى دا هنر دى
كه پلو له مخه ليري محبوبا كا
بيدلان به پروانه په خپل لقا كا
تل له ماسره فتنې جنګ و غوغا كا
خو ځما طالع ښه نه دى يا جفا كا
ګڼه كوم يو په وفا تر ما بهتر دى
يو زمان مي خالي مه اوسه له خياله
په خوله ګونګ اوسه د عشق له قيل وقاله
په ناله دي كه بتر شي تن تر ناله
د عشق غم له خلكو پټ لره خوشحاله
څه ئې پټ كړم چي عالم ځيني خبر دى

(3) رباعي :
دا رباعى دپښتو د مخصوص رباعي سره فرق لري، دلته د رباعي اطلاق پر دوو بيتو باندي كيږي، رباعي خامخا څلور مسرۍ وي د رباعي د اول بيت مسرۍ په قافيه كي د يوبل سره برابر وي او د دويم بيت دويمه مسرۍ ئې بيا د اول بيت سره په قافيه كي شريكه وي درباعي نمونه داده، خوشحال خان خټك وايي :

زه دي كباب كړم، خداي دي كباب كړه
غليم خو نه يې څه خوحساب كړه
نه دي وفا شته ، نه دي جفا شته
ناكسه درومه خداى دي خراب كړه

يو چي ډېر خوري سوګندونه
بل چي ډېر كاندي پورونه
آشنايي ورسره مه كړه
د بې پت دي دا خويونه

ښكلې دلبره د څورلس كالو
خوله يې خوشرنګه حقه د لالو
راغله ژر ولاړه زما زړګى ئې
يو ووړ په دواړو سترګو ملالو

(4) قطعه :
قطعه په وزن او آهنګ كي د رباعي په شان راځي، مګر فرق دومره دى، چي رباعي د دوو بيتونو څخه زياته نه راځي او قطعه دوه بيته هم وي او د دوو بيتو څخه زياته هم وي او بل فرق دادى چي د قطعې د اول بيت اوله مسره د دوهمى مسرۍ سره په قافيه كي برابره وي د قطعې د دواړو بيتونو دويمي مسرۍ په قافيه كي سره موافقي راځي، قطعې ته قطعه ځكه وايي، چي دا د غزل يا قصېدې يو ټوټه ده، د قطعي نموني دادي خوشحال خان خټك وايي :
چا په وخت د ځكندن ووې مجنون ته
وخت آخر دى په زړه ياد ولره خداى
ده وې زړه مي د ليلى په يادو پور دى
پكښي نشته دى د نورو يادو ځاى

اندېښنه كه په غگره كېږدي
غر به هم لكه وېښته كا
خوار سړى ملامت نه دى
كه په غم كښي ځان اوبه كا

چي هاتيان ساتې پيدا كه لويه خونه !
چي هاتيان پرې ننوزي هسي ور
كيدړ هر چرته خپل وخت ساعت بدل كا
لوى ځنګل بويه زمري لره يا غر

(5) مسدس :
مسدس هغه شعر ته وايي چي هر بند ئې شپږ شپږ مسرۍ وي او د اول بند ټولي مسرۍ ئې په يوه قافيه ويلي شوي وي او بيا د هر بند شپږمه مسره د اول بند دقافيې سره موافقه وي، كله د مسدس اطلاق په هغه نظم هم كيداى شي چي څلور مسرۍ ئې په يوه قافيه وي او دوه مسرۍ ئې په بېله قافيه ويلي شوي وي د مسدس نمونه داده، خوشحال خان خټك وايي :
مه كړه رخ دي نه دى د غمزې په تېغ خونونه
خون د عاشقانو خون بها لري لكونه
ته چي راښكاره شې په وربل ايښي ګلونه
نر ناحقه لافي د ښايست كا نوري جونه
ته چي په ګلرنګه جامو درسته شې ګلګونه
سرې لمبگې كړې بلي د حيران عاشق په خونه

خوله دي غونچه ګل ده تيارېږي شګفتن ته
تور بانړو نېزې لري د زړونو و شفتن ته
مه پرېږده زلفين په عذارو آشفتن ته
ورځ د عاشقانو نژدې كيږي و خفتن ته
ته چي پلو واخلې د جمال و تن ته
ولي هسي كار كړې چي بې اوره سيزي زړونه

ورځي دي محراب دي د عاشق ورته سجود دى
مخ دي سپين كاغذ دى دا خط ښكلى پرې ودود دى
خال دي چي د ورځو په پيوند باند نمود دى
واړه د آهونو په لوګيو تور كبود دى
درست دى سر ترپايه ننداره سره وجود دى
ونه د جائفلو واړه ګنج وږى ويغونه

ناز دى عاشق كش وْ، اوس دي خال باندي زياتى شه
رنګ دي وداني كا خوي دي خير په وېراني شه
تا ګيسو پرېشان كړه درسته جهان په پريشاني شه
تا چي مخ ښكاره كړ، درست جهان په حيراني شه
خلك ځان ځاني شه د خپل ځان په آساني شه
څوك دى چي به اخلي دخوشحال خټك غمونه

(6) مثنوي :
مثنوى هم د شعر د انواعو يوه نوعه ده، او د شعر په انواعو كي دا نوعه ډېره عامه او آسانه ده، مثنوي هغه نظم ته وايي چي هر بيت ئې په جدا جدا قافيه ويلى شوى وي، او هر يو بيت ئې مقفي وي، د مثنوي بيتونه د قافيې په لحاظ د يو وبل سره هيڅ ربط نه لري بلكي هر يو متفاوت او په بېله بېله قافيه وي، دمثنوي تعداد څه معلومه اندازه نه لري، په هره اندازه لږ وي كه ډېر د مثنوي اطلاق پر كيږي، د پښتو ځيني كيسې او حكايتونه، رومانونه اكثره په مثنوي كښي ليكل شويدي، د مثنوي يو بيت ته فرد يا بيت وايي د مثنوي نمونه داده.
خوشحال خان وايي :

د هر چا سره چي يو نفس قرين شوم
د هغه له خويه بويه په زړه شين شوم
زړه مي خوښ په هيچا نه شو په عالم كښي
له عالمه سره زيست كړم په ډېر غم كښي
خود سود له مخه څوك راسره يار شو
چي ئې خپل مقصود پوره شو نو ويزار شو
هر چي تا سره ياري كا نه ياران دي
همګي واړه لړم دي يا ماران دي
زامن واړه د زړه رنځ د خپل بابا دي
لوڼه كُل د زړه ژوري د ماما دي
كه دي يار دى كه دي خېښ دى كه دى ورور دى
دخپل ځان دى د خپل سود دى د خپل كور دى
تش د خولې لباس مباس دى سره كيږي
د هر چا خاطر خپل سود وته پړ كيږي
د راحت په وخت سل لافي د يارۍ كا
د محنت ساعت چي راسي ويزارۍ كا
(7) قصيده :
قصيده هم د شعر يوه پراخه نوع ده، په قصيده كي اوږده اوږده مضامين ويلي شي د وزن او د آهنګ په حيث قصيده د غزل مرتبه لري او ټول قصيدې قافيه د اول بيت په مسرو بناء كيږي، قصيده په هره ژبه كښي عليحده انداز لري، په عربي كښي د لسو بيتو څخه په پورته ټولو ته قصيده ويلى شي او په پارسي كښي قصيده د پنځه ويشت بيتونو څخه كمه او د يو سلو اوياو نه زياته نه وي او په پښتو كي د شپاړس او لس بيتونو څخه كمه او د يوسلو اويا وْ نه زياته نه وي، خوشحال خان په خپل دېوان كي قصيدو ته لويه حصه وركړې ده او په پښتو كي ئې دا نوعه ډېره پراخه كړېده، د قصيدې نمونه داده، خوشحال خان وايي :

قصيده 
(8) ترجيع بند :
ترجيع بند داسي اشعارو ته وايي، چي د غزل په طور پنځه يا اووه بيته وويل شي، او وروسته بيا شپږم يا اووم يا لسم بيت په بله قافيه راوړلى شي چي د اولو بيتونو نه په معنى كي هم مختلف وي، او په قافيه كي هم، او بياپه دې ډول دهرو پنځو يا اوو يا نهو بيتونو څخه وروسته هم دغه بيت تكرار شي په ترجيع بند كي هر يو بند اكثره طاق راځي يعني يا پنځه او يا اوه، يا نهه، بيته وي، مګر سره ددې هم ددې پوره تخصيص نشته، كله د ترجيع بند بندونه جفت هم وي لكه چي په دې مثال كښي معلوميږي. د ترجيع بند بندونه غالباً د پنځو او لسو بيتو په مينځ كي وي اګر چي د خوشحال خان په دېوان كي تر نولسو بيتونو پوري هم يو يو بند راغلى دى :

ترجيع بند ستا دلوري كه هزار جور وجفا وي
له عاشقه به په سل رنګه وفا وي
په عاشق باندي معشوقه عنايت كا
ستا مدام په عاشق باندي عنا وي
ښه ما ومنل چي ته بې حد زېبا يې
په جهان به كم څوك تا غوندي زېبا وي

ولي خداى چي ښه جمال وچاته وركا
نه په دا چي دى بې مهره كبريا وي
كه قضا په ما زړه سوى كا هم به ومرم
كه يو څو ورځي جنګ او فتني دا وي
كه تل زما سره غوغا جنګ و جفا كړې
ستا د در په خاورو پروت بې قدره ښه يم
په بل لوري كه په تخت كښېنم ښه نه يم

2
زه چي تل ژړا زارۍ كوم وتاته
ته هم كله كله غټ وګوره ماته
دا همه واړه زما د بخت اثر دى
ګڼه تا كله ترخه ويل وچا ته
چي په حسن و جمال تر نورو زيات وي
په هغه باندي د زړه مينه وي زياته
كه جفا كړې كه ستم كړې كه عتاب كړې
هر څه ستا پر ما خواږه دي تر نباته
زه چي ومرم څه به بل سره جفا كړې
جګي جګي لا ژوندى يم ستا جفا ته
ستا په كوى كي لكه پروت يم پروت به اوسم
عهد قول زما هم دا دى تر مماته
ستا د در په خاورو پروت بې قدره ښه يم
په بل لوري كه په تخت كښېنم ښه نه يم

3
د رقيب په ويل مه وژنه ما ياره
د يارۍ حق په تا ګڼم بې شماره
كه مي وژنې بل ګناه په ما ثابت كړه
چي را ښه د رقيب زړه نه شي يكباره
كه زه ستا له لاسه ومرم بختور يم
خو وينا ده د رقيب په ما د شواره
ستا د مخ محبت هسي په ما ډېر دى
لكه مينه د بلبل په ګل بسياره
تل جفا د ښايسته وْ سره مل وي
په جهان كښي هيڅ ګل نه وي بېله خاره
كه ته هرڅه جفا كار او دل آزار يې
زه "خوشحال" به دي لاړ نه شم له دلباره
ستا د در په خاورو پروت بېقدره ښه يم
په بل لوري كه په تخت كښېنم ښه نه يم
(9) تركيب بند :
تركيب بند هم د ترجيع بند غوندي قاعده لري چي پس د هر يو بند نه يو يو بيت د فصل په تور راوړلى شي، مګر فرق صرف دومره دى چي په ترجيع بند كي هم هغه يو بيت فاصل واقع كيږي چي دمعنى او قافيې په لحاظ پكښي څه تغير نه وي او په تركيب بند كي بېل بېل بيت فاصل واقع كيږي چي هم په معني كي د يو بل نه جدا وي او هم په قافيه كي د تركيب بند نمونه داده، خوشحال خان خټك وايي :

دل آرامه كه دما د درد دوا كا
سكه اول دى د مهر دوا راكا
د دلدارو هوادار له در او دوكه
دما دم له اه سرد سره واوا كا
د وصال سودا سودا د سر ومال ده
هر ګدا كله دا سود او دا سودا كا
د آدم آل اولاد سره كل مكر
كه د دور رسم هم داوْ اوس هم دا كا
درومه درومه ګله مه كوه له درده
كله كله درد هم مراد اداء كا
د ملوكو مهر وګوره له اصله
كله دوى د مردمراد وركړه له وصله (10)
2
تا چي كړې له هر چا سره ياري ده
ښكاره كړې دي له ياره طراري ده
ته چي ځان ګڼي دلداره اې دلداره
كله چا له تا ليدلي دلداري ده
ستا دقهر طاقت هيڅ راسره نشه
راشه قهر له زړه لېري كه زاري ده
تركيب بند 

دا چي كله عاشق خاندي كله ژاړي
دا ئې تللې له خاطره قراري ده 
كه سر ښندنه ګرانه تر هر څه ده
چي له ياره سر ساته شي اغياري ده
ته چي سر ساتې له ياره اغياري كړې
شيرين ځان تر آشنا ځار كړه كه ياري كړې
3
زه زائر يم ځانه ستانه تل تر تله (11) 
تر تا ځار شم ځانه ډېر ښه ئې تر بله
چي د غم په ګزه دي زه زهير شهيد كړم
تل تل خانده ! تل تل خانده ! ته قاتله !
چي تل تل په قهقه خاندې زهيرېږم
چي ئې ترخه تويوي دخوږو تله
يو په شله ښايسته تر جونو خانه
تا به ستايم تابه ستايم يو په شله
ته جانان تر وتازه تر نسترن يې
زه زهير خسته جليا يم تر بلبله
تر بلبلي جليا زه زهير خسته يم
چي بلبله په غوغا زه فم بسته يم

(10) مستزاد :
مستزاد هم د اشعارو يو نوعه ده مستزاد هغه شعر ته وايي، چي يوه مصرع ئې اوږده وي او بله يې لنډه وي، د مستزاد هر يو دغه لنډه مصرع په آخر كښي لري، لكه دا چي ورباندي زياته كړي شوي او مستزاد هم ورته په دې نسبت وايي. د مستزاد اول بيت چي په هره قافيه وويلى شو هغه نو داسي دى لكه دغزل يا د چاربيتي سر، چي د هر بيت نه وروسته دويم بيت، به هم په دغه قافيه سره تكراريږي د مستزاد نمونه داده :
موږ پښتانه يو ، د غيرت په ځاى كي سر وركوو هم مال و زر وركو
همدارنګه نور بيتونه.

(11) مسبع :
مسبع يو داسي شعر دى چي هر يو بند ئگې اوه مسرۍ وي، د مسبع اول بند يعني اوه اوه مسرۍ په يوه قافيه سره ويلى شي او ټولي مسرۍ به په قافيه كي يوتر بله برابري وي. د مسبع قافيه په اول بند شروع كيږي، اول بند چي په كمه قافيه شروع شو نو د مسبع قافيه به هم هاغه وي او د هر بند په آخر يعني په اومه مسره كي به هم دغه قافيه تكراريږي.

(12) مثمن :
مثمن هم د مسبع په طرز يو شعر دى چي په قافيه او لهجه او وزن كي د مخمس خيلو سره ما به الافتراق نه لري. په كم وزن او آهنګ چي مسبع او مسدس او مخمس راتلى شي په هغه وزن او آهنګ مثمن هم راتلى شي، صرف فرق دومره دى چي د مسبع بندونه اوه اوه مسرۍ او د مثمن بندونه اته اته مسرۍ وي.

(13) معشر :
دا نوعه هم د مثمن او مسبع په شان يوه نوعه ده، د وزن او آهنګ په لحاظ ددې دواړو سره څه فرق نه لري، په كم وزن چي مثمن او مسبع راځي په هغه وزن معشر هم راتلى شي د معشر هر بند لس لس مسرۍ وي. د معشر قافيه په لسو مسرو بناء كيږي، د معشر نمونه د خوشحال خان له دېوانه داده :
جلوګر ئې خط وخال وي خوښ خرم د يار په حال وي

لمن ليكونه 

1. المعجم فى معائير اشعار العحم 20 مخ
2. علم الادب يسوعي لومړى جز 360 مخ
3. علم الادب يسوعي لومړى جز 360 مخ
4. دخليل وفات په 174 هـ (791 م) كي واقع شويدى
5. علم الادب ا. ج. 360 مخ
6. المعجم فى معائير اشعار العجم 23،24 مخ
7. المعجم فى معائير اشعار العجم 35 مخ
8. ددې قسمت مهمه برخه صديق الله رښتيت له مقالو څخه د كابل د 1318 كال په كالنۍ كښي نشر شوې اقتباس شوې ده. "بېنوا"
9. د ژوند مجله ، منطبعه دهلي
10. په دغه بند كي غير منقوط صنعت هم شته
11. په دې بند كي هم يو لفظي صنعت راغلى، يعني يو تورى ټكي لري او يونه. 

د ليكني اصول 

د ليكني لنډ تاريخ :
د زړه د راز د څرګندولو دپاره خبري پيدا شوې، مګر د انسانانو د يو بل د ارتباط په اثر يوازي خبري كافي نه وې، ځكه چي دوو انسانانو كه يو د بل په غياب كي خپل ارتباط سره ساتلاى او غوښتاى ئې چي يو بل ته د زړه راز ښكاره كړي، كومه وسيله په منځ كي نه وه، نو له دې وخت څخه ليكني ته ضرورت پېښ شو نو وار دواره يې د هرشي شكل سره له ځينو مخصوصو علامو ليكه يعني د انسان له شكله به ئگې د انسان مفهوم اخيست او د غره له شكله به ئې د غره مفهوم. همداسي نور شكلونه ، مثلاً مصريانو د كور دپاره داسي يو مربع شكل ليكه :

مګر په دې صورت انسانان له ډېرو مشكلاتو سره مخامخ شول ځكه چي د هرفعل دپاره ئې بايد جلا جلا شكل ټاكلى واى، نو په دې نسبت ئې دخپلو آوازو دپاره اشكال وټاكل چي اوس ئې موږ توري بولو، او مقطعه و حروف ئې جوړ كړه او دهر مطلب دپاره به ئې يو حرف وضع كاوه. (1)
د خط لومړني مخترعين فنيقان دي چي ورو ورو بيا نورو معاصرينو هم اقتباس او زده كړه (2) چي له هغو څخه پخواني يونانيان او آثوريان بيا د يوناني له اقتباسه يعني له پخوانۍ لاتيني څخه د فرنګ او اروپا خطونه تشكيل شوه، او آثوري حروفو څخه بيا د مشرق ټول ليكونه لكه د عرب، نيونس، مصر، مراكو، سودان، عراق پارس، افغانستان او نور پيدا شوه (3) وروسته ئې د ډېر زيار په نتيجه كي تكميل وموند او پاى يې دغه چي وينو ئې.

املاء :

املاء په لغت كي مهلت وركولو،ځنډولو، او ډكولو ته وايي او په اصطلاح كي دې ته وايي چي يو سړى يو ليك بل ته وايي او هغه ئې ليكي او كله پر هغه ليك هم اطلاقيږي چي يو سړى يو څه وايي او بل هغه ويل ليكي. (4)

د املاء په زده كړه كي ددې شيانو مراعت ضرورى دى :
(1) د كلمو صحيح تلفظ :
ليكونكي ته بايد د كلمې صحيح تلفظ معلوم وي، چي دليكني پر وخت غلط نه شي، ځكه چي په هره ژبه كي لږ يا ډېر ليكل او د عامو خلكو تلفظ توپير لري خصوصاً په اروپايي ژبو كي مثلاً : په پارسي كي 
( آب ته "او" خواب ته " خو" ) وايي، او د "من چه ميدانم" پر ځاى "مچم" وايي يا په پښتنو كي د " نه يم خبر" پر ځاى "نيخه" استعمالوي يا نور داسي.
نو كه ليكونكي ته د لغت صحيح تلفظ څرګند وي او څه چي وايي يا ئې اروي هغه وليكي دا كومه املائي غلطي او اشتباه ځيني بېله شي، ځكه چي په ليك كي د ګرامري اصولو مراعات لازم دى.

(2) د كلمو نښلول :
د كلمو په نښلولو كي بايد ډېر دقت وشي، داسي نه چي يوه بشپړه كلمه د يوې بلي بشپړي كلمې سره ونښلول شي دا غلطي علاوه پر دې چي د املاء له اصولو مخالفه ده اكثراً د كلمې معنا هم اړوي مثلاً : "نه وي" چي د "نباشد" معنى لري كله يو ځاى وليكل شي "نوى" د "نو" په معنى وركوي يا مثلاً يوه بشپړه كلمه له بلي سره ونښلول شي لكه "ټولو ګړى" ځكه چي ټول ځانته كلمه او "وګړي" ځانته كلمه ده مګر ټوليمشر چي د ټول او مشر څخه يوه كلمه ده تركيب شوېده بايد يو ځاى وليكل شي دا ځكه چي دلته ئې دريم مفهوم پيدا كړيدى (5) يا داسي نور مثالونه.
(3) د پښتو مخصوص توري :
د پښتو د مخصوصو تورو د اشكالو ځاى پېژندل او د هغو مراعات كول دي، اكثر ليكونكي د "ځ" او "څ" فرق نه كوي همدارنګه د "ږ" او "ژ" فرق ته ملتفت نه دي كله لا د "ز" او "ځ" پر بېلوالي نه قائليږي مګر دا فرقونه خورا ضروري دي كه ونه شي معنا غلطيږي مثلاً د پښتو د مخصوصو تورو په ليكلو كي داسي اشتباهات پيښيږي :

ږ :
دا تورى دوه تلفظه لري بلكي كله كله پر درو لهجو ويل كيږي " ږ" چي يو رقم د " ژ" ډبل آواز دى چي دا تر غزني پورته خوا لهجه ده، بل "ګي" چي د كابل كښته خوا لهجه ده او دريمه لهجه د " ګ" او "ږ" ترمنځ لهجه ده چي دلوګر شاوخواته ده. نو ليكونكي بايد پخپل ليك كي ددې توري ځاى وپېژني او هغه د پارسي په "ګ" ونه ليكي كه نه وي معنى ئې تغير مومي مثلاً : " لږېدل" د "كم شدن" په معنى او "لګيدل" د "چسپيدن" يا د "ګرفتن" په معنى راځي بايد سره بېل وي، په تلفظ كي څه فرق نه كوي په هره لهجه چي وي مگگګر په ليكلو بايد يو شكل وي.
همدارنګه ځيني زلمي ليكوال د " ږ" او " ژ" فرق نه كوي د "ږېري" پر ځاى " ژيره" ليكي د " كوږ" په عوض " كوژ" ليكي چي دا هم لويه غلطي ده.



ښ :
دا تورى هم تقريباً درې تلفظه لري چي يو "ښ" بل "خ" او بل ددې دوو تورو ترمنځ يوه لهجه ده.
په دې توري كي هم اكثر ليكونكي اشتباه كوي څوك د "ادم" پر ځاى چي عربي كلمه ده " ښادم" ليكي او څوك بيا د "ښندل" په عوض چي د نثار كردن په معنى دى "خندل" چي د خنديدن په معنى دى ليكي. مثلاً : خندل او ښندل، ښور او خور،پوښ او پوخ، پښه او پخه او داسي نور.
څوك لا دا تورى په شين ليكي اوتلفظ كوي مګر دا هم غلط دى مثلاً : خندل ، ښندل ، شندل . درې سره جلا جلا معناوي لري 
همدارنګه : ښور ، خور، شور بېل بېل دي. نو ځكه پر ليكونكي ددې توري د ځاى پېژندل او پر خپل ځاى استعمالول لازم دي.


ځ :
چي تر " ز" لږ شانته دروند ويل كيږي ددې توري بايد له "ز" څخه فرق وشي بعضي ليكونكي ئې نه كوي. مثلاً : "زما" او "ځما" دواړه په "ځ" ليكي او دا ئې خيال دى چي هر ځاى "ز" وي هغه "ځ" ليكل كيږي ، مگګر دا عقيده غلطه ده، " ز" خپل ځاى لري او "ځ" خپل ځاى. مثلاً : " زه" د من په معنى "ځه " امر دى يعني "برو" يا ځر او زر يا ځوړ او زوړ يا نور ...


څ :
دا تورى هم اكثر زلمي ليكونكي له "س" سره ګډوي اوعقيده لري چي "س" او "څ" فرق نه لري،مګر اشتباه كوي هم په تلفظ او هم په استعمال كي فرق لري مثلاً "څوك" او "سوك" په يوه معنا نه دى همدارنګه "څا" او "سا" "څر" او "سر" او " اوڅار" او "اوسار" يوه معنا نه لري يا نور ...

ډ :
دا تورى هم چي دانګليسي (D) اواز لري اكثراً د "دال" سره مشتبه كيږي او ځيني زلمي ليكونكي چي هر ځاى "دال" وويني " ډ" ئې ليكي مثلاً : په ډېرو ځايو يا اخبارو كي وينم چي " څرګند" څرګنډ ليكي او دا غلط دى. په پښتو كي "د" هم شته او "ډ" هم، او خپل خپل ځايونه لري مثلاً : "رډ" او "رد" "ډم" او "دم" ډډ او دد، ډډه
او دده ډېر فرق سره لري.

ړ :
ددې توري ځاى هم بايد د "ر" څخه جلا وپېژانده شي هم په تلفظ او هم په معنى كي فرق لري مثلاً : موړ او مور، چاړه او چاره، پړ او پر ،خوړ او خور، يا نور داسي ...



ټ :
دا تورى هم چي د انګليسي ( T ) آواز لري له " ت" څخه هم معناً او هم لفظاً جلا دى او دواړه په پښتو كي شته مثلاً : پټ او پت، سټ او ست، كت او كټ، ټول او تول يا نور داسي ...

ڼ :
د پښتو دا نون هم د مشترك او عمومي نون څخه فرق لري او په غُنه ويل كيږي او داسي آواز لري لكه : "ړ" او "ن" چي سره يو ځاى اداء شي ددې تورى يو خصوصيت دادى چي هيڅكله د كلمې په سر كي نه راځي، او د نون سره هم معناً او لفظاً فرق لري مثلاً : باڼه او بانه، كاڼه او كانه، چڼه او چنه او نور ...

(4) د "ى" د اقسامو پېژندل :
په پښتو كي د "ى" ليكل دا شكلونه لري :
الف : معروفه "ى"
لكه خپلوى، ورور ګلوى، دا "ى" بې له كومي نښي ليكله كيږي.
ب : مجهوله "ې"
ددې تورى شكل لومړى چپه "يا" وه چي اوږده لمن ئې درلوده مگګر څنګه چي دا شكل كه د كلمې په منځ كي راشي اشكالات پېښوي، نو "ې" يعني معروفه يا ته دوه ټكي سرپر سر وركړه شوه چي په منځ او آخر كي يو شان وي او دا تورى اوږد او كشاله وايه كيږي لكه: نارې، غلبلې، مېلمه، مېرمنه يا نور ...
په ليكلو كي د معروفي او مجهولي "يا" فرق په كار دى كه نه وي معناً غلطيږي مثلاً : خاندي ( معروفه ى ) خاندې ( مجهوله ې) معناً فرق لري، يو غائب او بل مخاطب فعل دى، يا لكه : مستى او مستې، مينه او مېنه ...

ج : تانيثي "ۍ"
دا "ۍ" په آخر كي يوه كوچنۍ "لكۍ" لري چي د نورو ياګانو سره ئې فرق وشي لكه : چوكۍ، خولۍ، ډوډۍ، نجلۍ او نور ...

د : ثقيله " ئ " :
ثقيله ( ئ ) هم د تانيثي يا په شان ثقيله اداء كيږي مګر په ليكلو كي ئې شكل فرق كوي يعني په آخر يا پر سر همزه لري مثلاً : راغلئ ، ځئ، چي دا اكثراً د جمع مخاطب په آخر كي راځي.

(5) _ د تنقيط د علامو پېژندل :
د تنقيط اصول ددې دپاره دي چي د ځينو اشارو د راوړلو په واسطه د كلمو يا جملو خصوصي روابط يا جلاوالي څرګند شي، دا اشارې عموماً يوولس دي :

(1) _ وير ګول :
يا چپه واو ( ، ) چي يوه لنډه او مختصره وقفه راښيي، دې ته فاصله او سكته هم وايي، او ددې علامې د استعمال ځايونه دادي :
الف : د يوې جملې د مشابهو قسمتو دجلاوالي دپاره يعني اسمونه، فعلونه، صفتونه، او نور لكه دا چي : "راغلل، ولاړل، هيڅ ئې ونه كړل" ( 6 ).
ب : تر هغو كلماتو وروسته چي د التفات په صورت راغلي وي يعني بل ځانته ملتفت كوي مثلاً : " زما وروڼو، يو له بله مه بېلېږئ ! " ( 7 )
ج : د عاطفه واو په عوض مثلاً : " زه، ته ، دى او هغه ټول پښتانه يو" مګر دلته دا نكته بايد ذكر شي چي د وروستنۍ عاطفې پر ځاى بايد پخپله عاطفي تورى "او" راوړه شي.

تبصره :
په اروپايي ژبو كي وير ګول د راسته (و) شكل لري مګر په شرقي 
ژبو كي ددې دپاره چي التباس پېښ نه شي (،) راوړه كيږي.

(2) كامه : (،)
دا علامه يوه منځنۍ وقفه وښيي چي د يوې جملې د شبيهو برخو د جلاوالي دپاره راځي خصوصاً هغه جملې چي دمخه د ويرګول په واسطه ويشلي شوي وي مثلاً : "ښه وكه، د خلكو به كست دركيږي ، تر هغه لا ډېر ښه وكه ، هغوى به هم ستا طرفداران شي"

(3) دوه ټكي (:) :
دا د شرح او بيانيي علامه ده او په دې ځايو كي راځي :
الف : تر جملې وروسته چي شرح ئې وروسته راځي لكه : احمد درې وروڼه لري : محمود،مسعود، او مقصود.
ب : د هغي جملې تر يوې برخي وروسته چي د بل چا له قوله اخيسته شوي وي ( 8 ) مثلاً : لا هيڅوك نه شي ويلاى چي : زه بالكل خوشبخته يم."
ج : تر هغي جملې وروسته چي دمخي جملې تشريح وي مثال : "پرېږدئ ، ناپوهان چي هرڅه وايي ودې وايي : پوهنه خپل قيمت نه بايلي !" ( 9 )
د : د مخه يا وروسته تر يوه نمبر لرونكي بيان راځي، نوكه دا تعدادي بيان جمله شروع كړي او كه ئې ختم. مثلاً : "د انسان د ژوند تاريخ په درو كلمو كي خلاصه كيږي : زېږېدل، زحمت ليدل، مړل" يا په معكوس صورت : " زېږېدل، زحمت ليدل او مړل : په همدې درو جملو كي د انسان د ژوند تاريخ خلاصه كيږي".

(4) استفهاميه : (؟)
دا علامه د پوښتني په پاى كي راځي يعني د هغي جملې چي پوښتنه افاده كوي مثال : څه كوي؟ ولي ولاړ يې؟ څه وايي ؟.

(5) ټكى (.) :
دا علامه يوه لويه وقفه راښيي او تر يوې داسي جملې وروسته راځي چي كاملاً تمامه شوې وي مثلاً : "د وظيفې سره عشق د هغې ستړيا او زحمت سپكوي. "
(6) ندائيه (!) :
دا علامه د هري ندا په پاى كي راځي او هم د هغو جملو په پاى كي راځي چي مسرت، تعجب، تحسين، درد، دهشت او نور افاده كوي، مثالونه : "آ زلميه !" يا دا "اوه !" "آفرين ! " "ډېر ښه ! څومره ښكلى دى !" يا نور ...

(7) دوه قوسه ( ) :
دا علامه معترضه هم بولي او د جملې له منځه د يوې يا څو كلمو د جلاوالي دپاره راځي چي دا كلمې د جملې د حقيقي معنا سره لزوم ونه لري. او ددې دپاره په جمله كي داخلي شوي وي چي كاملاً يو فرعي فكر په ياد كړي مثال : "په دې ورځو كښي لويه تبه ( چي دا ئې پښتو نوم دى) د خوارانو په پېڅه ده".

(8) مميزه يا دوه غبرګ قوسونه " " :
ددې علامې په منځ كي د بل چا اقتباس شوى قول راځي او كله 
كله هم د هري اقتباس شوى ليكي په سر او پاى كي راځي، مثلاً : ناپليون ويلي وه : " محال د لېونو د قاموس لغت دى".

(9) درې ټكي ( ... ) :
دې ته د انصراف علامه هم وايي او د يو موضوع په پرېكړه او يا ناتماموالي دلالت كوي يعني ددې ټكو راوړل پر دې دلالت كوي چي ددوى پر ځاى د ليك يوه لږ برخه پاته ده لكه : "ده چي ستاسي په باب كښي ... خير دا به سبا درته ووايم."

(10) خط كښ يا رابطه ( _ ) :
دا علامه په څو ځايو كي استعماليږي :
الف : په هغه ځاى كي چي يوې كلمې ته د بلي كلمې سره ربط وركوي ( 10) لكه : هغه _ دغه ټول يو دي. يا شپږ _ اوه تنه راغله.
ب : د يوې كلمې څه تورى چي په يوه ليكه كي او څه توري په بله ليكه كي راشي نو دا علامه د لومړۍ ليكي په پاى كي يا ددوهمي ليكي په سر كي راځي ( 11 ) مګر دا په اروپايي ليكنو كي راځي په شرقي ليكنو كي د يوې كلمگې توري سره وېشل عيب دي.
ج : د هغو جملو په سركي چي د محاورې په توګه وي يعني سوال او ځواب وي نو په دې صورت د "ده وويل" ځاى نيسي. مګر شكل ئې لږ اوږديږي او په دې وخت كي نو فارقه علامه هم ورته وايي.

(11) تفريقيه [ ] :
كوم وخت چي د معترضه جملې په منځ كي بله معترضه جمله يا كلمه راوړه شي هغه ددې علامې په مينځ كي ليكل كيږي مثال :
" خوشحال خان خټك ( خداى [ج] دې وبخښي ) د پښتو پلار وْ.

انشاء يا ليكنه :

انشاء د عربو په لغت كي ايجاد او نوى شي او اختراع ته وايي
(12) مګر په ادبي اصطلاح هغه ليك او بيان دى چي له خپله فكره وليكل شي يا به بل عبارت هغه علم دى چي هر ليكونكى د هغه په مرسته كولاى شي چي خپل افكار په ښه صورت د الفاظو په واسطه ښكاره كړي او له انشاء څخه اساسي غرض د نوي فكر او نوي مضمون پيدا كول او په ښو الفاظو كي مجسم كول دي.

د ليكني شرطونه او محاسن :
په ليكنه كي بايد ليكونكى د لاندي شرطو مراعات وكړي :

(1) تر ليكلو د مخه بايد فكر وشي :
چي تاسي غواړئ څه وليكئ؟ څه مقصد او غايه لرئ؟

(2) چي مقصد مو وټاكه :
اوس نو كولاى شئ خپل ليك لكه وينا پر درو برخو وويشئ : مقدمه يا مدخل، بيان يا د مطلب افاده او خاتمه يا نتيجه.

(3) صاف او واضح ليكئ :
په ليكلو كي تر هر څه دمخه صاف او واضح ليكل ډېراهميت لري او دې ته اصطلاحاً "وضاحت" وايي او وضاحت دادى چي په ليك كي هيڅ ابهام، التباس او خفا نه وي او لوستونكي بې له كوم اشكاله په پوه شي او دې مقصد ته رسېدل ډېرګران كار نه دى : 
لومړى: داسي مفرد كلمات وټاكئ چي د خپلي معنا په دلالت كي ډېر روښانه وي. 
دوهم : دا چي په يوه جمله كي ډېر آدات او روابط او عوامل رانه وړه شي د ضميرونو تعدد او تشتت پكښي نه وي. معترضي جملې ډېري نه شي.
(4) په ليك كي بايد صراحت وي :
او صراحت خو دمخه درته تېر شو چي په كلام كي د تاليف او تركيب ضعف نه وي، د صريح او واضع تر منځ دا فرق دى چي هر صريح واضح وي مګر هر واضح صريح نه وي. لكه د عوامو كلام.

(5) حتى الامكان د الفاظو له تسلسل او تكرار څخه ځان ژغورئ :
له حاجته زياتي كلمې په ليك كي مه راوړئ، د كلماتو په تقديم او تاخير كي دقت كوئ، دې ته اصطلاحاً " ضبط" وايي.

(6) طبيعي اوسئ :
په ليكلو كي مو څو توان وي، د طبيعت مراعات كوئ، يعني حتى الامكان څه چي واياست هغه ليكئ، ځكه چي تكلفي تعبيرات او ډېر لوړ اصطلاحات راوړل چي هغه هم ستاسي له مقصده سره په تكلف برابر شوى وي ډېر بد او مضحك ښكاري.

(7) وحشي او نامانوسى كلمې مه راوړئ :
نرم او پاسته كلمات چي په ژبه درانه نه وي استعمالوئ. ابوالفتح 
بستي پخپل يوه شعر كي وايي :
" خپل كلام خپلي خوښۍ ته پرېږدۍ، زړه ئې چي هره معنى اوالفاظ خوښوي، پر خپل بيان هيڅكله زور او جبر او اكراه مه كوئ، ځكه چي د بيان په دين او آئين كي اكراه نشته (13)" دې ته اصطلاحاً "سهولت" وايي.
(8) په ليك كي بايد د كلماتو انسجام وي :
انسجام په لغت كي د اوبو جريان ته وايي او اصطلاحاً هغه كلام منسجم باله كيږي چي تعقيد پكښي نه وي.

(9) د ليك معاني بايد التساق ولري :
التساق د معانيو ټينګ اتصال او ارتباط دى چي بې ربطه معنى را نه وړه شي.

(10) ليك بايد جزالت ولري :
جزالت دادى چي د سپكو او ركيكو معناوْ او الفاظو څخه قلم او ژبه وساتل شي، شريفي معناوي په وړو الفاظو كي راوړه شي، يعني هر كله بايد د قلم عفت وساتل شي. مثلاً : نغرل او خوړل يوه معنى لري مگګر د يوه بده او د بل ښه ده.

(11) جملې بايد لنډي لنډي وي :
مبتداء او خبر ډېر سره ليري نه وي.

(12) د هر مقصد دپاره بايد خپله خاصه كلمه استعمال شي :
او همېشه د مرادف او نورو كلمو له منځه همدغه خاصه كلمه انتخاب شي.


(13) ليك مه اوږدوئ :
ليك دومره مه اوږدوئ چي ويونكى ستړى شي.

(14) ډېر مختصر هم مه ليكئ :
دومره مختصر هم مه ليكئ چي مقصد فوت شي.

(15) څنګه كلمې راوړئ :
په ليك كي بايد هغه كلمې راوړئ چي د هغو په معنا ښه پوهېږئ.

(16) پښتو كلمې استعمال كړئ :
تر څو چي مو په وسه وي پښتو كلمې استعمالوئ، دا د هغي خبري مانع نه ده چي وحشي او نا مانوسي كلمې مه راوړئ.

(17) په علمي او فني ليكنو كي :
د هر علم او فن اصطلاحات پر خپل خپل ځاى راوړئ.

(18) په ضميرونو كي دقت :
په هر ځاى كي د "زه او ته" پر ځاى "موږ" او "تاسي" مه راوړئ بلكي د ځايو په ټاكلو كي ئې دقت وكړئ.
(19) خارجي كلمات :
كه په پښتو كي استعمالوئ د پښتو د قوانينو تابع ئې بولي.
(20) د ګرامري قواعدو مراعات كوئ .
(21) جملې بايد بې ارتباطه نه وي.


د ليكني مواد :

ليكنه دوه مواد لري يعني ليكنه له دوو شيانو څخه پيدا كيږي : الفاظ _ افكار. دالفاظو بحث خو څه نه څه په املاء كي درته وويل شو، دلته به د افكارو په شاوخوا كي لنډه څېړنه وكو، دا قسمت د ليكني د فن اساس دى نو ليكونكي ته تر ليكلو دمخه فكري مواد پكار دي او فكري مواد له څو لارو لاس ته راوړل كېداى شي :

(1) د شخص د استعداد او سرمايې د لاري څخه چي دې ته انشاء يا ابتكاري انشاء وايي.
(2) د بل چا افكار اخيستل او دا هم څو لاري لري : 
اول : دا چي په عاريه وغوښتل شي چي دې ته اقتباس وايي.
دوهم : دا چي دخپلي ليكني د دليل او شاهدۍ دپاره راوړه شي دې ته فضل او استشهاد وايي.
دريم : د بل چا شى په ځان پوري تړل چي دې ته غلا او سرقه وايي، دا هم فرق لري يوه داسي غلاوي چي بې له كوم تغيره د بل افكار حتى الفاظ واخيستل شي. دا د سپيني ورځي غلابولي او مرتكب ئې سپين سترګي غل دى. او بله داسي غلا چي شكل ته ئې لږ تغير وركړى دى دوهم قسم غلا ته تقلب او غولونه وايي، نو په دې ترتيب مېړه او خوشبخت هغه ليكونكى دى چي له خپلو افكارو څخه كار واخلي او څه چي زړه ورته وايي هغه وليكي، په دې ځاى كي مي د "سيدني" انګليسي شاعر يو شعر را ياد شو چي هلته دبل د افكارو د نه پېروۍ كول توصيه كوي دى غواړي خپل رښتينى عشق د غزل په صورت خپلي محبوبي ته وړاندي كړي چي په دې واسطه هغه دخپل زړه په حال خبره كړې او پر ده باندي مهربانه شي. نو په ښكلو ښكلو الفاظو پسي ګرځي په آخر كي وايي : "ټول هغه بديعي صنعتونه چي ذوق خوښول ما مطالعه كړل، ديوه او بل كتابونه مي وپلټل چي ګوندي ښكلي كلمات او تعبيرات پكښي پيدا كړم. كلمات په ډېر زحمت پيدا كېدل او هره كلمه د ذوق، لطف او انتخاب ته اړه وه، بديعي صنعت چي د فطرت اولاد وْ، په مطالعه او دقت كي لاس ته رانه غى، د نورو بحرونه او اوزان او د موسيقۍ نوټونه راته پردي او نا آشنا ايسېدل، قلم مي په غاښ كړ او شونډي مي وچيچلې، په دې وخت كي ذوق چيغه وكړه چي : اې لېونيه ! د نورو پېروي پرېږده ! خپل زړه ته وګوره څه چي زړه درته وايي هغه وليكه ! ( 14 ) كه تل د نورو د افكارو پېروي وشي قوي استعدادونه هم له منځه ځي او بل دا چي د نورو د افكارو نقل ته انشاء نه شو ويلاى ځكه چي دانشاگء په تعريف كي موږ ويلي وه، چي انشاء نوى فكر او نوى مضمون راوړلو ته وايي، نو ځكه ليكونكى بايد له خپلو مغزو او افكارو څگخه مرسته وغواړي او دهغو په مرسته څه وليكي.
ځيني زلمي ليكوال دا فكر كوي چي زه له ځانه فكر نه شم كولاى ځكه نو د نورو افكار بايد واخلم مګر دا اشتباه ده، هر انسان د فكر كولو استعداد لري، په مشق او تمرين او مطالعه سره كولاى شي خپل فكر وروزي او ورو ورو لوړ شي او دا " چي څوك او څوك وائي د پخوانيو په شان فكر نه شو كولاي " دا هم كوم اساس نه لري، فرض كړو چي حقيقتاً هم موږ د پخوانيو په شان فكر كولاى نه شو مګر هيڅ مجبور نه يو چي حتماً به هغسي فكر كوو، ځكه هره زمانه او هر وخت خپل مقتضيات لري پخوانيو د پخوا زمانې د احتياجاتو دپاره فكر كاوه موږ د نن ورځي دپاره فكر كوو نو ضرور به فكرونه سره جلاوي. د فكر د تقويت دپاره محسوسات، حافظه، مطالعه، دقت، او قضاوت ډېر خدمت كوي(15). مګر هو ! دلته بايد دا خبره هم وشي چي په علمي او فني او تاريخي مسائلو كي ليكونكي مجبور دي چي د پخوانيو د آثارو څخه به استفاده كوي او ځاى ځاى به هم د هغو قول د دليل او شاهد په توګه را اخلي او دخپلو نظرياتو د ټينګښت دپاره به ئې راوړي ليكن دا خبره نو دا معنا نه لري چي په داسي مسائلو كي به نو ليكونكى د بل چا افكار په ځان پوري تړي او يا به خپله نظريه په هيڅ نه راوړي بلكي ليكونكى بايد د هغو سم او ناسم، غلط او صحيح سره وسنجوي او سم له ناسمه جلا كړي.

(1) تصوير :
تصوير د عقلي صورتو ښودل دي چي دواقع سره مطابق وي ( 16 ) تر ليكلو دمخه ليكونكى بايد خپل هغه مطلب چي ليكي ئې پخپل ذهن كي سره وسنجوي او كلمات په خپل فكر وتلي مثلاً : كه چاته خط استوي بايد دهغه مقام او حيثيت په فكر كي ونيسي او دهغه د شانه سره سم كلمات پيدا كړي كه مشر وي د مشرتوب الفاظ او كه كشر وي د كشرتوب كلمات ورته استعمال شي، همدارنګه كه اديب وي ادبي تعبيرات او كه رسمي سړى وي رسمي القاب ورته راوړه شي، ځكه چي د موضوع ترليكلو دمخه د موضوع تصوير د ليكلو په وخت كي ډېر سهولت پېښوي او د قلم سره مرسته كوي يا مثلاً : كه غواړې د چلم په بدوالي كي مضمون وليكې بايد دمخه ئې فكر وكي چي په دې مضومن كي دي څه څه نقصانونه په سترګو ليدلي او څه قصې دي له نورو اروېدلي څه څه علمي دلائل لري؟ يا همدا شان نور موضوعات دمخه فكر او تصوير غواړي.

د تصوير اقسام (17 ) :
د تصوير قسمونه بالنسبآ دي مثلاً :

نستب و طبيعت ته :
پر درې قسمه دى :
 بدوي تصوير : يعني د مجرد( طبيعت تصوير.
 فردي يا كليوالي تصوير : يعني د كليو د معيشت تصوير او صناعي( طبيعت په بسيطو حالاتو كي ليدل.
 حضري يعني ښاري تصوير : چي د طبيعت په وصف كي( ابتكار او د صناعي طبيعت په ليدلو كي تفنن وي.

نسبت و ليكونكي ته :
پر دوه ډوله دى :
 طبيعي : چي ليكونكي تكلف ته اړه نه شي.(
 صناعي : چي ليكونكى( پخپله ليكنه كي مصنوعي جامه واغوندي يعني داسي څه وليكي چي دده په زړه كي هغه نه وي.

نسبت ليكني ته :
دا هم دوه قسمه لري :
 معنوي : هغه دادى چي عقل( معنوي صورتونه رسم كړي.
 خيالي : هغه دادى چي عقل خيالي صورتونه رسم( كړي.

د تصوراتو ادوات :
تصوير درې شيان غواړي :
 حافظه.(
( پوهنه.
 ذوق.(

د ليكني قسمونه :
ليكنه ډېر قسمونه لري، بلكي پر ډېرو علومو وېشله كيږي ( 18 ) خو مشهوره ئې دا درې قسمونه دي :
1. ليك .
2. روايت .
3. وصف .


(1) ليك :
ليك دادى چي د هغه په وسيله خپل افكار بل چاته څرګند كړه شي او د غائبو خپلوانو سره دقلم په ژبه خبري وشي. دا څو قسمه دى :

الف : كورني ليكونه :
چي د پلار، زوي، مور، لور، ورور، خور، مېړه، ماندينه او نور كورني اشخاصو په منځ كي وي.

ب : د خپلوۍ ليكونه :
چي علاوه پر خپلي كورنۍ د نورو خپلوانو اودوستانو په منځ كي ولي لكه : تربور، دوست، ملګري، اشناى، مينه، مين، همصنفي،او نور داسي دوستان.

ج : تجارتي ليكونه :
چي په تجارتي معاملو كي د تجارانو او بډايانو تر منځ كيږي.

د : اجتماعي ليكونه :
چي د ښوونكى او زده كوونكى يا د بلونكي، يا غوښتونكي يا نورو تر منځ په عمومي اجتماعي موضوعاتو كي سره كيږي، لكه رسمي ليكونه چي د رسمي دوائرو په منځ كي سره كيږي يا نور...
هـ : علمي او ادبي ليكونه :
چي د علماء اوپوهانو، شاعرانو او موسيقي پوهانو تر منځ سره كيږي.
د ليك اجزاء :
په هر ليك كي د څوشيانو مراعات كول ضروري او دا اجزاء عموماً اته دي :

(1) د ليك په سر كي تاريخ :
كه څه هم پخوا په شرقي ليكنو كي اكثراً تاريخ د ليك په پاى كي ليكل كېده او تراوسه لا هم زموږ په هيواد كښي تر ښارو دباندي دا عادت جارى دى مګر نوره دنيا ئې خصوصاً هغه نوې دنيا چي اوس ئې موږ تقليد كوو د ليك تاريخ د ليك په سر كي ليكي او ددې مطلب به شايد دا وي چي ويونكي د مخه تر دې چي ليك ولولى د ليكلو وخت ئې ورته څرګند شي او دا تاريخ د ليك پر تندي ښۍ خوا يا كېڼي خواته ليكل كيږي.

(2) پيل يا آغاز :
چي دا غالباً د مرسل اليه القاب او نوم وي، مګر د اسلام په ابتداء كي ئې د مرسل اليه ترنامه دمخه : بسم الله الرحمن الرحيم ليكله بلكي حمد او درود هم ورسره ليكله كېده چي وروسته "هوالله تعالى شانهُ" ئې پر ځاى راتۍ، څه وروسته بيا يوازي "هوالله" پاته شو. له هغه نه پس يوازي "هو" قايم مقام شو. څو كاله دمخه بيا دا "هو" هم د ابجد په حساب اليش شو يعني "11" ليكل كېده چي اوس ځينو پرې ايښي او ځيني ئې لا ليكي.

(3) مقدمه :
مقدمه تر شروع وروسته راځي او دا به يا د مخاطب د ليك د رسېدو اطمينان وي او يا به خپله مينه څرګنديږي.

(4) مطلب :
مطلب خو معلومدار هغه افكار ليكل دي چي ليكونكى غواړي خپل مخاطب په پوه كړي.

(4) پاى :
دا هغه لنډي جملې دي چي د ليك په پاى كي ددې دپاره ليكل كيږي چي تمامېده ځيني څرګند شي.

(5) لاس ليك :
امضاء يا لاس ليك تر خاتمې وروسته كيږي مګر لاس ليك بايد واضح او خوانا وي.

(6) پر پاكټ د مرسل اليه پته :
ليك چي وليكل شو په پاكټ كي ايښوول كيږي او پر پاكټ د مرسل اليه ځاى، ښار، او كه مشهور نه وي كوڅه او دكان ليكل كيږي تر دې پتي وروسته ئې نوم راځي.

(7) د ليكونكي پته :
د مرسل اليه تر نامه وروسته خپل نوم او پته وليكل شي ځيني وخت لا داسي هم كيږي چي خپله مفصله پته د ليك په پاى كي وليكل شي.


د ليك اخيستونكي لقبونه :
لقبونه دوه قسمه دي : 
 رسمي( :
 خصوصي :(

(1) رسمي :
لقبونه هغه دي چي د حكومت له خوا رسمي مامورينو ته وركړه شوي دي او هغه دادي دا هم پر دوه قسمه دي :
ملكي : عسكري :

(1) ملكي :
د لقب 
رتبه : اصل لقب مخفف شوى تورى
صدراعظم جناب عاليقدر جلالتماب ج، ع، ج
وزيران عاليقدر جلالتماب ع ، ج
مستقل رئيسان جلالمتآب ج
مستشاران، مشاوران، 
مستوفيان او معينان عاليقدر صداقتماب ع، ص
نائب الحكومه ګان والاشان جلالتمآب و، ج
اعلى حاكمان عاليجاه عزت وصداقت همراه ع،ع،ص
لوى حاكمان عاليجاه، عزتمند ع،ع
حاكمان عاليجاه، اخلاصمند ع،ا
علاقداران اخلاص مند ا،
عمومي مديران عاليقدر ع،
مديران صداقتمند ص،
قاضي فضيلت مآب ف،
(2) عكسري :
نائب سالار عاليشان عزت وشجاعت ع، ع، ش
فرقه مشر عاليشان شجاعت ع، ش
لوا مشر صداقت وشجاعت ص، ش
غنډ مشر حميت مند ح
كنډك مشر شجاعت مند ش
ټوليمشر غيرتمند غ
بلوكمشر بسالتمند ب

نښانونه :
زموږ په هيواد كي ځيني نښانونه شته چي د هغو په نومو كي هم تخفيف شوي دى او داسي دى :

1. المر اعلى نښان ( ا، ا، نښان )
2. المر عالى نښان ( ا، ع، نښان )
3. سردار اعلى ( س ، ا ، نښان )
4. سردار عالي (س، ع، نښان )
تبصره :
په ليكلو كي لومړى القاب او وروسته دنښانو توري ليكل كيږي.
(2) خصوصي لقبونه :
مخصوص توري يا قواعد نه لري، د هر چا خوښه چي هر څنګه لقب خپل مخاطب ته ټاكي، مګر په دې شرط چي بايد د خپل مخاطب مقام او حثيت په نظر كي ونيسي. يعني كه پلار، استاد، مور يا بل مشر وي بايد د احترام په القابو ياد شي او كه دوست يا محبوب وي بايد د ميني او محبت په القابو ياد شي او كه كشر وي بايد د لطف په القابو ياد شي يا داسي نور ...

(2) روايت :
روايت د واقعې ليكنه ده ( 19 ) نو كه دا واقعه پېښه شوي وي او كه ئې د پيښي امكان وي ( 20 ) دې قسم ته تحكوي هم وايي يعني د يو څه څخه حكايت كول چي په دې تعبير نو قصه، حكايت، سرګذشت، 
افسانه په روايت كي شامليږي. (21)

د روايت ښه والى :
ښه روايت هغه دى چي دا څلور خاصيته ولري :
(1) ايضاح
(2) ايجاز
(3) امكان
(4) تلطف

د ايضاح څخه خو مقصد د روايت واضح والى دى او ايجاز هغه دى چي حشو او فضول زوائد له كلامه ليري كړه شي اود امكان څخه مطلب دادى چي حتى الامكان بايد له داسي موضوعو څخه روايت وشي چي هغه امكان ولري او يو خارق العاده موضوع نه وي (22) او د موضوع لطف د روايت د ابتداء خوږوالى دى چي اروېدونكى يا ويونكى د ليكني ويلو ته ترغيب او تشويق كړي او خواږه تعبيرات پكښي راوړي.

د روايت انواع :
روايت درې نوع لري (23) : 
(1) خبري 
(2) خيالي
(3) قضائي

(1) خبري : 
خبري روايت د يوې مشهوري واقعي ليكل دي چي په دې نوع كي
حكايتونه، فكاهيات، لطايف، نوادر او يا تاريخي پيښي دا خليږي. د فكاهي او لطيفې په منځ كي دا فرق دى چي فكاهيات هزليه حكايتونه دي او لطايف هغه حكايات دي چي د ويونكي او يا ليكونكي پر ذكاوت دلالت كوي مګر نوادر هغه نادري خبري دي چي ډېر لږ واقع كيږي او واقع ئې تعجب پيدا كوي.

(2) خيالي :
خيالي روايتو د خيالي قصې يا واقعې ليكل دي لكه په عربي كي د "الف ليلته وليلآ" كتاب يا په پښتو كي د سيف الملوك او بدرو افسانه يا نوري خيالي افسانې.

(3) قضائي :
قضائې روايت د هغه امر ليكل دي چي پر هغه باندي شخړه وي يعني دا روايت اكثراً په دعوو كي راځي ( 24 ) يعني جګړيزي پيښي ليكل.

وصف :
وصف د يو شي يا د يوې منظرې يا يوه سړي يا يوه عادت او نور ښه والى او بدوالي ليكل او څرګندول دي. لكه د پسرلي صفت، د ګلو ستاينه، د درواغو او خيانت عنعنه، يا نور هغه څه چي صفت وباله شي او كه ښه وي او كه بد ...

د وصف اصول :
وصف دوه اصله لري : 
(1) خاص
(2) عام
(1) خاص :
خاص هغه وصف دى چي بې له پخيل موصوفه پر بل شي نه صادقيږي لكه "برندي سترګي" برندوالى يو ادبي او نزاكتي صفت دى خو خاص د سترګو دپاره، مثلاً : برندي پښې نه شو ويلاى يا برند غوږونه نزاكت نه لري.

(2) عام :
عام هغه وصف دى چي علاوه پر خپل موصوف پر بل شي هم صادقيږي لكه : "ښكلې پېغله" ښكليتوب داسي صفت دى چي د بل شى سره هم راوړل كېداى شي لكه : "ښكلى مخ" "ښكلى پسگرلى" يا نور ...

د وصف قسمونه :
وصف ډېر قسمونه لري مګر لكه يسوعي چي خاص كړيدي مهم ئې دوه قسمونه دي. (25 ) :
(1) د شيانو وصف 
(2) د اشخاصو وصف

په شيانو كي د درو شيانو وصف اهميت لري :
د ځايو وصف لكه : د كم ښار يا كلي صفت.
د پېښو وصف : مثلاً د كمي جګړې صفت د طبيعي مناظرو وصف لكه د هرات د غروب وصف، د اشخاصو وصف هم له دوو لارو كيږي : يا د خلق يعني پيدايښت له لاري يا د خلق يعني خوى له لاري.
د پيدايښت څخه خو مقصد د مخ او نور صورت ښكلوالى يا بدوالى دى همدا شان د حركاتو تناسب او بد ډول والى يعني د اشخاصو كړه وړه ستايلي كيږي د خوى څخه مطلب د اشخاصو د ښو يا بدو اخلاقو او عاداتو وصف كول دي.
د وصف حسن او ښه والى :
په صفاتو كي هغه وصف ښه دى چي اروېدونكي يا ويونكي ته د هغه موصوف داسي مجسم شي لكه د سر په سگترګو چي ئې ويني او دا په وصف كي ډېر مهم شى دى او بل دا چي ډېر صفتونه تر يوه حكم لاندي راوړى (26) يعني كه غواړي د پسرلي صفت وشي بايد د طبيعت ښكلا او د قدرت صنع او هغه خوندونه چي د پسرلي له مناظرو موندل كيږي او نور ټول يوازي د پسرلي د ستايني دپاره وستايل شي.

( پاى )

لمن ليكونه 

1. كابل مجله لومړى كال 15 مخ 9 ش.
2. جواهر الادب ج 1، ص 59.
3. كابل مجله ، لومړى كال ، 9 ش 15 صفحه.
4. روش نګارش _ 10 مخ، د ښاغلي كاظم رجوي ليكنه.
5. د ليك او وينا پوهه د ښاغلي الفت اثر.
6. فرانسوى ګرامر _ د كلود اوژه اثر د ښاغلي رښتيا ترجمه.
7. فرانسوى ګرامر _ د كلود اوژه اثر د ښاغلي رښتيا ترجمه.
8. فرانسوى ګرامر د ښاغلى رښتيا ترجمه.
9. فرانسوى ګرامر د ښاغلي رښتيا ترجمه.
10. روش نګارش _ كاظم رجوي 41 او د 42 مخونه 
11. همدا پورتنى اثر.
12. جواهر الادب محمد زكي الدين 77 مخ.
13. د ليك او وينا پوهه د ښاغلي الفت اثر.
14. تاريخ ادبيا ت انګليس د لطفعلي صورتګر اثر.
15. روش نګارش 67، 69، 70، 73 او 74 مخونه.
16. فن التاليف الحديث 45 مخ.
17. فن التاليف الحديث د ، ن فريد المصري اثر 45 ، 46 مخونه.
18. دستور نګارش د حسين اميد اثر 3 مخ.
19. د ستور نګارش 4 مخ
20. علم الادب يسوعي ج اول 253 مخ.
21. روش نګارش 127 مخ
22. علم الادب يسوعي جز اول 254 ، 225 مخ.
23. علم الادب يسوعي جز اول 262 مخ
24. علم الادب يسوعي جز 2 ، 95 مخ
25. علم الادب يسوعي لومړى جز 229 مخ.
علم الادب يسوعي لومړى جز 229 مخ _ د فن التاليف الحديث 43 مخ. 

د بديع علم 

تعريف :
بديع نوى شي ته وايي، او بديع هغه علم دي چي د كلام د تحسين او ښه والي وجهي په پېژندل كيږي او څنګه چي بديع نوپيدا ته وايي نو بدعت هم له دې قسمه دى. (1)

د بديع د علم واضع :
د بديع د علم واضع عبدالله بن المعتز دى چي دا علم ئې اختراع كى، او په 274 هـ كال ئې د بديع نوم پر كښېښود. (2)

د بديع اقسام :
د بديع علم پر دوه قسمه دى :
 معنوى( 
( لفظي
 لومړى معنوي :(
معنوي هغه دى چي د معنى رعايت پكښي واجب وي، نه د تلفظ او ډېر مشهوره ئې دادى : (3)

(1) _ متضاد :
چي دوې ضدي معناوى سره راوړي كه په نثر كي وي او كه په نظم كي عبدالقادر خان په لاندي بيت كي خندا او ژړا سره راوړي دي:
چي ئې تللم په خندا خندا ديدار ته
اوس ئې درومم په ژړا ژړا مزار ته
شمس الدين كاكړ وايي :
آخر به ومري په ډېر غربت كـــــــــي
بې كس زما زړه تنهــــــــــــا زما زړه
خراب له عشقه آباد له حـــــــــــسنه
مجنون زما زړه ليلى زمـــــــــا زړه
په اوښكو غرق شو له صبره وچ شو
دريا زما زړه صحرا زمــــــــــــا زړه
دا لاندي بيتونه هم د طباق له قسمه دي، عبدالقادر خان وايي :
نمروته نه ګورم، ګورم خپل نــــــــــــــــــــګار ته
ګل ته نظر نه كړم، نظركړم هغه رخســــــار ته
باغ وته مي بولي، نه مي بولي د يار كوى ته
كوى ته به ئې درومم نه به درومم و ګلزار ته

(2) مراعاآ النظير :
مراعاآ النظير دادى چي اقلاً دوه شيان په يوه جمله يا يوه شعر كي مناسب سره راوړه شي لكه په دې لنډۍ كي :
سينه مي دېګ زړه مي غـــــــــــــــــــــــوښي
اوښكي اوبه دي بېلتون اور پسي كوينه
دېګ او غوښي او اوبه او اور مناسبت سره لري.

(3) براعآ استهلال :
د براعآ استهلال لغوى معنى ابتدائي تفوق او برتري ده، او په اصطلاح كي د كتاب د مقدمې او شروع مناسبت د كتاب د متن او موضوع سره دى مثلاً كه كتاب په نحو كي وي په مقدمه كي ئې : رفع، نصب، جر، فاعل، مبتداء او نور راوړي، چي يو فاضل سړى د كتاب مقدمه ووايي له هغه څخه پوه شي چي د كتاب موضوع څه ده چي ددې صنعت مثالونه په پخوانيو عربى او پارسى كتابو كي بېخي ډېر ليده كيږي.

(4) عكس :
دا صنعت قلب مطلب هم بولي چي يو عبارت په خورا ښكلي ډول سره راوړي، ګل محمد هلمندى وايي :

ما په سل كرته ياد كړې ته رانغلې
زه به سل كرته درسم كه تا ياد كړم

(5) رجوع :
دا صنعت دادى چي يو مطلب وويل شي بيا بيرته دهغه مطلب باطلوالى ته رجوع وشي لكه خوشحال خان چي وايي :
كه ښه وايم وچاته هم ئې بد نيسي په زړه كښي
يا بخت دى د مغولو يا زما څه عقل كــــــــم دى
نه بخت دى د مغولو نه زما څه عقل كـــــــــم دى
دا كل واړه پېرى ده چي مي كار برهم درهم دى

(6) استخدام :
د استخدام مثال هم دمخه درته وښودل شو.

(7) لف ونشر :
لف او نشر دادى چي يو وار څو شيان ذكر شي اووروسته د هغو تعبير په ترتيب سره وشي لكه حنان چي وايي :
دا څه يار دا څه حنان دا څه اغيار دى
دا څه ګل دا څه بلبل دا څه زغــن دى
شمس الدين وايي :
يو كاندي ويشتل بل بندول دريم نتل كا
ورځي دي كمان زلفي رسۍ سياهي كاكل

لف او نشر دوه قسمه دى يو مرتب او بل غير مرتب، مرتب هغه دى چي شيان په ترتيب سره راوړه شي، لكه په پورته بيتو كي او غير مرتب هغه دى چي بې ترتيبه ذكر شي.
(8) تفريق :
تفريق دادى چي متكلم دوه شيه له يوې نوعي څخه ذكر كړي او د معنا د زياتوالي دپاره تفصل وركړي يعني تفريق ئې سره وكړي، رحمان بابا وايي :
لږ تفاوت نه دى د رنــــــــــدۍ او زاهدۍ
چرته زلمي جونه، چرته كونډي يتيمان

(9) جمع :
جمع داسي صنعت دى چي څو شيان تر يوه حكم لاندي كړي عبدالقادر وايي :
چي پرې غم غلطوم درې مي محرم دي
يو قلم دويم كتاب دريم اشعار خــــــپل
چي قلم او كتاب او اشعار ئې د غم غلطولو تر حكم لاندي كړيدي.

(10) تقسيم :
تقسيم هغه دى چي څو شيان ذكر كړي او بيا هر يوه ته بل شى منسوب كړي، خليل خان نيازى وايي :
خړي اوريځي ژاړي لـــــــــه پاسه
كويله ږغ كا بېلتون له لاســــــه
يه هغه لوني ګوهر په خول ستا
دا مرحبا كا ستـا زموږ مواسه
په پورتنۍ رباعي كي د رجوع صنعت هم راغلى دى.

(11) حسن تعليل :
حسن تعليل دادى چي ويونكى د يوه وصف دپاره داسي علت راوړي چي په حقيقت كي علت نه وي خو د لطافت او مناسبت له حيثه ښه علت وباله شي، لكه زاخيلي چي وايي :
ورغړوه سترګي، زلفي ليري د رخساره كه
ستا ليدو ته ريږدي لمر په پاڼو كي د ګلو
د لمر دوړانګو دريږدېدولو علت ئې د خپل يار مخ وباله، كه څه هم حقيقتاً خو دا علت نه دى مګر ډېر ښه لطافت لري، يا لكه حميد چي وايي :
چي نظر ئې د ګلرخ ساقي په مـــــــــخ شو
د نرګس له لاسه جام پرېوت نسكور شو

(12) حسن مطلع :
حسن مطلع دادى چي د لومړى بيت الفاظ ډېر مانوس او ذهن ته نژدې وي چي ويونكى يا اروېدونكى دې ته مجبور كړي چي راتلونكي بيتونه هم ووايي يا ئې واورى، او په ويلو ئې زړه خوښ شي لكه عبدالقادر خان چي وايي :
پــــــــــــه مجالس كښي بيرون له همه
د آواز وخوت د خُم لـــــــــــــــــــــه فَمه
چي زه هم ستاسي ميخور زلمى وم
زما له حاله مه شئ بې غــــــــــــــمه !

(13) حسن مقطع : حسن مقطع دادى چي غزل يا قصيده يا نور څه په ډېره زړه وړونكي او مطبوع كلام بې له كوم شرطه قطع شي لكه دخوشحال دا لاندي قصيده :
د ښادمنو په خندا ږو
د غمجنو په ژړا ږو
د رندانو په رندۍ
د شيخانو په تقوا ږو
د وصال په سل خوښۍ
د هجران په زر بلا ږو
د بهار په ښو ګلونه
د بلبلو په نوا ږو
چي د وهمه پكښي نشته
د رښتينو په رښتيا ږو
په دا همومره سگوګندونه
صد هزار ځله بيا بيا ږو
چي تر ځان مين پر تا يم

(14) اغراق :
اغراق په لغت كي درې معناوي لري : په اوبو كښي ډوبول، يو شى تر خپل حد پورته بېول، دلنډۍ كشول، خو د بديع په اصطلاح هغه صنعت دى چي د يوه شى ښه والى يا بدوالى يا د هغه تصديق او تكذيب ته شدت او قوت وركوي، داسي نه چي هيڅ نه وي او وويل شي چي شته، دا اغراق نه دى درواغ دي.
څوك وايي چي اغراق درې مرتبې لري : لومړۍ دا چي مدعا عقلاً او عادتاً امكان ولري، خوشحال وايي :
د خوشحال سره كه كښيني يو څوكاله
دا دغره خټك به واړه شاعران شي
دامبالغه هم بولي، دوهم هغه دى چي مدعا د عقل له رويه ممكنه وي مګر په عادت كښي محاله وي، شمس الدين وايي :
زړه مي داسي اندېښنو دهجران ډك كى
ځاى د وصل پكښي نشته يو خاش خاش 
دا اغراق هم بولي، دريم هغه دى چي مدعا هم عقلاً هم عادتاً محاله وي دا نو غلو هم بولي، حميد وايي :
چي بليږي پكښي اور زما د آه
څه به نه وي د فلك ماڼۍ سياه

(15) التفات :
التفات په لغت كي د سترګو تر كنجكانو كتل او يو كار ته توجه كول دي، او هم لطف او مهربانۍ ته وايي اصطلاحاً داسي صنعت دى چي د عبارت سياق ته تغير وركړي، دا نو پر شپږ ډوله دى :
اول : له غيبته تكلم ته التفات ، عبدالقادر خان وايي :
ظاهربين ئې په ظاهر صورت غلط شو
په باطن په خاورو پټه خزانـــــــــــــــــه يم
په لومړۍ مصرع كي غيبت او دوهم كي تكلم دى.
دوهم : له تكلمه و غيبت ته التفات ، خوشحال خان وايي :
چي دي ښه له خويه بويه خبردارشوم
د خوشحال سره ياري كړې په دروغ
دريم : له غيبته وخطاب ته التفات ، خوشحال خان وايي :
چي دلبره دلربـــــــــــــــا ده هغه ته يې
چي خودرايه خودستا ده هغه ته يې
څلووم : له خطابه تكلم ته التفات ، عبدالقادر خان وايي :
باد يې بوي عبدالقادره سحر راووړ
شګفته لكه غونچه په دغه باد شوم
پنځم : له تكلمه و خطاب ته التفات ، رحمان بابا وايي :
خبر نه يم چي ئې راوستــــــــــــــــم له كومه
بيا مي كومي خواته استوي چي دورمه !
شپږم : له خطابه و غيبت ته التفات : لكه دا چي پلار زوى ته نصيحت كوي او ورته وايي : " زمرى جانه ! زما خبري واوره، ستا دپاره وايم، زه زمرى د ځان زوى بولم نو كه زمرى اوس لوى شوي وي او ځان تر ما پوه بولي دا نو بېله خبره ده."

(16) اعداد :
دا صنعت داسي دى چي د ممدوح څو صفتونه او يا نور شيان پرله پسې راوړه شي، لكه خوشحال چي وايي :
ناز، نخرې، مهر، خندا، فتنې، جنګونه
د خپل يار سره هم تا زده دا رنګونـــــــــه

(17) تنسيق الصفات :
څو صفتونه پرله پسې راوړل دي ، لكه عبدالقادر خان چي وايي :
پر لاري تلمه، په مخه راغله، يوه دلبره، پري رخســـــــــــاره
د لمر په شانه، لاترې روښانه، په ښكلي مخ وه هغه نګاره
غاړه بلنده، خاطر پسنده، عنبرين بويه، ياسمن مــــــــــــويه
په شونډو لعله، په زړه الماسه، په سپينو غاښو درشهواره

بې ميو مسته،خوړه نيست وهسته، ډكه له نازه خالي له نيازه
سر تر قدمه ثابته روغه، له هره عيبه پاكـــــــــــــــــــــــــــــــه ويزاره

(18) حشو حشو :
حشو په نظم او نثر كي معترضه جمله ده، ياهغه زايد كلام دى چي د جملې په منځ كي واقع شي، علي خان وايي :
اوس مي څه زده "باقي دا" چي له څه راغى
ځي به چېرته سوربا پلي زمـــــــــــــــــــا روح ؟
حشو پر درې ډوله ده : قبيه، متوسطه، مليحه _ قبيه حشو د كلام قيمت وركوي.

(19) تجاهل العارف :
تجاهل العارف دادى چي ويونكى يا ليكونكى قصداً خپل ځان ناپوه واچوي كه څه هم واقعه ورته معلومه وي خو د يو نزاكت دپاره خپله ناداني ښكاره كړي لكه علي خان چي وايي :
دا د دلبر مخ دى چي له شاله نيم ليده شي ؟
يازيړوټي لمر دى چي ښكاريږي نيم له غره ؟

(20) مدح ما يشبه الذم :
مدح مايشبه الذم دادى چي داسي مدح وشي چي د ذم سره مشابهه وي لكه شمس الدين چي د خپل آس مدح كوي :
تر ولاړ داوبو تېز دى په رفتار كي
د ګانټې مزل په مياشت وهي تنها
(21) ذم ما يشبه المدح :
دا داسي دى چي داسي ذم وشي چي دمدح سره مشابهه وي لكه علي خان چي وايي :
عاشقانو به فرياد بې شانه نه كــــــــــــــړو
معشوقې كه په يو شان واى نا انصافي

(22) ارسال المثل :
دا صنعت داسي دى چي يو متل يا يو مشهوره جمله په نظم كې راوړه شي لكه عبدالعظيم چي دا متل "دګورشپه نه په كور كيږي" په يوه بيت كي راوړى دى :
د ګور شپه چېر دچا نه په كور كيږي
غم د چا په خوشحالۍ كلـــــه بدليږي

(23) ارسال المثلين :
دا دادى چي دوه متلونه په يوه بيت كي راوړي، لكه خوشحال خان چي وايي :
وايي چي : "له ځانه په اولاد وي پېرزوينه"
خداى په كارواني په اصلي والــــــي اوبه "

(24) سوال و جواب :
د سوال و جواب معنى خو ښكاره ده ، شمس الدين كاكړ وايي :
ما وې ستا د مخ وګل ته مي لار نشته
دې وې كړه په شپه ژړا ما وې په سترګو
(25) ښه او بد :
ښه او بد هغه صنعت دى چي په پارسي ئې زشت او زيبا بولي هغه دادى چي په لومړى مصرع كي ښكنځل او په دوهمه كي بيرته مدح ځيني جوړه شي، شمس الدين وايي :


بد ښه
يو وار ما واخيستاى پښي د خپل نګار
چي مي رنګ كړاى په نكريځو ګل انار
ته ويده وې ما به درسته شپه كولې
بارى ستا په باب دعا هزار هزار
كه ئې يو ځله پر سگر ورباندي كښينې
رنځ د هجر به شي دفع د بيمار
بند ئې خلاص كه پورتې ونيسه پخپله
مخ پوټى په نقاب نه ښايي د يار
كه هر څو پر موټه زور كړم درست په نه ځي
په رقيب كي ځما غشى د آزار
په مدار مدار بې كاږم چي خوږ نه شي
د باڼو په ستني ستا د پوندي خار
څو پر سپور يې باندي ښوره شمس الدينه !
د عشق اوښ پر لاري كله ځـــــــــــــــــي هموار

(26) اطراد :
اطراد هغه صنعت دى چي په نظم يا نثر كي د ممدوح نوم او د ممدوح د پلار نوم د ولادت په ترتيب ذكر كړي لكه په بيت كي چي دا جمله راوړي : "الامير ابن الامير ابن الامير" يا نور ...

(27) توجيهه :
دا صنعت محتمل الضدين هم بولي او داسي دى چي يو كلام د دوو مختلفو وجهو احتمال ولري لكه دعربي دا شعر چي په يوه سترګه ړوند خياط ته چا ويلى وْ :
خاط لي عمر وقبا ليث عينهُ سوا
يعني كشكي ستا دواړي سترګي سره برابري واى، نو دا معنى هم وركوي چي كشكي ړوند واى، او دا معنى هم وركوي چي كشكي دي دواړي سترګي جوړي واى.
يا په پښتو كي چي وايي : "احمد ډېر غوړ سړى دى" دواړى توجهي روا دى : يوه دا چي كالي ئې غوړ دي او بل دا چي كالي ئې ډېر پاك او مفشن دي.

دوهم لفظي صنايع : 

د بديع د علم دوهم قسم لفظي صنعتونه دي اوهغه څه چي په پښتو كي ما تطبيق كړاى شوه هغه دادى :

(1) ترصيع :
ترصيع داسي صنعت دى چي شاعر خپل كلام برخي برخي كړي، نو هر لفظ ئې د بل داسي لفظ پر برابر راوړي چي په وزن او دروي په توري كي سره متفق وي لكه رحمان بابا چي وايي :
په حالت، د عاشقانو، نظر، بويه
په زيارت، د شهيدانو، ګذر، بويه

(2) المشجر :
المشجر د توشيح جزو دى، هغه دادى چي يوه غزل ووايي چي په ليكلو كي د وني شكل پيدا كړي لكه شمس الدين چي وايي :

(3) المربع :
دا هم د توشيح يو قسم دي چي يوه رباعي پر څلور برخي داسي وويشي چي هم افقي او هم عمودي وويله شي لكه عبدالقادر چي وايي :

(4) اسجاع :
اسجاع د سجع جمع ده، او سجع قمري، موزون او مقفي آهنګ ته وايي (4) نودا پر درې رازه ده :
(1) متوازى :
(2) مطرف :
(3) متوازن :
اول : متوازي : متوازي هغه بولي چي ددوو مصرعو په آخر كي داسي كملې راوړه شي چي دحروفو په عدد او وزن او روي كي سره متفقي وي لكه عبدالقادر خان چي وايي :
بد يم دا نه وايم چي زه ښاغلى يم
په مريي والي دتا راغلـــــــــــــى يم
مرګ مي قبول دى شړل دي نه وي
تښتى بنده يم درته راغلــــــــــى يم
دوهم : مطرف ، دا بولي چي د دوو مصرعو په آخر كي داسي كلمه راوړه شي چي دروي په حروفو كي متفق اما د حروفو په عدد او وزن كي مختلف وي لكه رحمان بابا چي وايي :
خبر نه يم چي ئې راوستم له كــــــــــــومه
بيا مي كومي خواته استوي چي درومه
دريم : متوازن هغه دى چي په دوو مصرعو كي داسي كلمې راوړه شي چي هر يوه د خپل نظير سره په وزن كي موافق وي مګر دروي په حروفو كي مختلف وي لكه عبدالقادر خان چي وايي :
بند ئې ، په تاريم د دوو زلفينو
مست ئې، په جام يم د دوو عنينو

(5) تجنيسات :
تجنيسات اوه دي : تام ، ناقص، زايد، مركب، مكرر، مطرف، خطي :
اول . تام :
تام تجنيس هغه صفت دى چي په شعر يا نثر كي دوې داسي كلمي ذكر شي چي په صورت كي هيڅ تفاوت نه سره ولري مګر معنا ئگې جلا جلا وي. په پښتو كي دا صنعت بيخي ډېر دى، بلكي په متلو كي هم موجود دى لكه چي وايي : "خواري كړې هغه مينځي چي دمينځي كال مينځي" په ادبياتو كي هم ډېر دى، پيرمحمد وايي :

فراق په ما خوري دزړګي ويني
آشنا مي نسته الله مـــــــــي ويني

عبدالقادر خان يوه مفصله نصيحت نامه چي تقريباً زر بيتونه دي په همدې صنعت كي ويلې ده.

دوهم، ناقص :
ناقص تجنيس دا بولي چي په تورو كي لكه تجنيس تام غوندي يو شى وي مګر په حركاتو كي مختلف وي لكه حميد چي وايي :
چي رښتنى ساده صاف نه وي حميده
بولي، بولي عاقلان دا هســــــــي بول

دريم . زايد :
زايد تجنيس دادى چي د متجانسو كلمو په سر يا په آخر كي يو تورى اضافه وي لكه عبدالقادر خان چي وايي :
چي عاقبت به له دنيا ليږدي
ولي دا هونبره طولاني بليږي

څلورم. مركب : 
مركب تجنيس پر دوه ډوله دى : متشابه او مفروق. متشابه هغه دى چي د بسيط لفظ سره مركب د بسيط په شكل راوړي لكه عبدالقادر خان چي وايي :
ربه ته زما څښتن زه بنده ستــــــا يم
تا به غواړم تا به بولم تــــا به ستايم
په نسيم د محبت لــــــــــكه ګل وايم
په تجنيس په نصيحت بيتونه وايم
مفروق مركب هغه دى چي بسيط او مگركب لفظونه د بسيط او مركب په شكل راوړه شي عبدالقادر خان وايي :
چي په سترګو څراغ وويني پتنګ
څو ونه مري له ژوندونه وي په تنګ
پنځم . مكرر :
مكرر تجنيس دادى چي دبيتونو په آخر دوه متجانيس لفظونه اړخ پر اړخ مكرر راوړه شي او معناوي ئې جلا وي نو كه د لومړى حرف په سركي څه زياتوالى هم وي روا دى لكه پيرمحمد چي يوه غزل پردې صنعت ويلې ده چي دوه بيته ئې دادي :
بوي د زلفو چي مي تېر شو تر مشام شام
و بلبل ته مي د زړه ږدي ګـل انــــــدام دام
په خندا به سور كفن له قــــــــــــــــــبره پاڅم
دا مسيح كه مي لږ واخلي پـه دشنام نام
دا قسم تجنيس هم د پښتو په ادب كي خورا ډېر دى او راز راز راوړل شويدى مثلاً حنان داسي راوړى دى :

هيڅ مي نه مونده په عشق كي د زړه كام كم
نه مي درومي له خاطره په پيغـــــــــــــــــــام غم
پوخ مين آه وفغان نه كــــــــــــړي په عشق كي
مدام وي له اضطـــــــــــــــــــــــرابه څخه خام خم

شپږم. مطرف تجنيس :
دادى چي دوې داسي كلمې راوړه شي چي ټول حروف ئې يوشى وي خو د پاى توري ئې مختلف وي عبدالقادر خان وايي :

د يار ياد لكه صيقل زړه پرې صفا كه
آئيني دي د خاطـــــــــــــــــــر ونيوه زنګ

اووم. خطي تجنيس :
خطي دادى چي دوې داسي كلمې راوړه شي چي تحريري شكل يې يو دى نو كه يوه كلمه ټكي ولري او بله يې ونه لري پروا نشته لكه محرم او "مجرم" چي سره راوړه شي عبدالقادر وايي :
چي نوم ئې وشي د محـــرمۍ
خوب به په څه كا د بېغــــمۍ
په يوه ټكي محرم مجرم شي
وېره دي كاندي د مـــجرمۍ

(6) اشتقاق :
بل د لفظي صنايعو څخه دى چي ويونكى داسي الفاظ استعمال كړي چي له يوه اصله څخه مشتق وي لكه حنان چي وايي :
كه په تور د تورو زلفو تور شم څه شو
د تور بخت له تورو زلفو آشنايي ده
او يا په نظر كي داسي ښكاره شي چي له يوه اصله دي مګر نه وي لكه خوشحال خان چي وايي :
هيچري د شولــــــــــــــــــــــــــــــــــــو د سړى بركت نه وي
شل شي شول شي شوم شي چي همېش شولې كرينه

(7) مقلوب :
مقلوب يعني اوښتى دا عموماً پر دوه ډوله دى : 


لومړى مقلوب بعض : 
چي په نظم يا نثر كي د كلمو بعضې حروف سره واوړي شمس الدين وايي :
كه څه وايم د دلبر له تورو زلفو
د سواده مي په سر كي ده سودا

دوهم مقلوب كُل :
چي ټوله كلمه سره اړولې شوې وي. لكه عبدالقادر خان چي وايي:
د دوران له انقلا به لا بقا شي
اعتماد به دانا څه په دا اقبال كا

(8) تضمين :
تضمين دادى چي يو شاعر يا ليكونكى د بل شاعر يا ليكونكي يوه مصرع يا جمله دخپل شعر په ضمن كي راوړي مګر په دې شرط چي د سند او مثال په ډول وي نه دغلا په توګه، مثلاً حميد وايي :
دا شرف د عاشقۍ نه دى نو څه دى
چي سينه شوه د حميد دكان د مشكو
حنان شاعر دده وروستنۍ مصرع تضمين كړې وايي :
د حنان سينه نوخطو تور سكاره كړه
كه "سينه وه د حميد دكان د مشكو
(9) اعنات يا "لزوم ما لايلزم"
دادى چي شاعر يو غير لازم شى پر ځان لازم وګڼي يعني كه دهغه التزامه صرف نظر وشي هيڅ عيب نه وي مثلاً عبدالعظيم شاعر دلاندي بيتونو په آخر كي " زلزله، غلغله، ولوله، سلسله" يا نور راوړي چي دوه لامه ئې لازم كړي مګر كه ئې پر ځاى " فيصله، مرحله، ناله" يا نور راوړي واى څه عيب نه وْ بيتونه ئې دادى :
نن مي ګډه په صورت بيا زلزلــــــه ده
راپسې د مفسدانو غُلغُلـــــــــــــــــــه ده
ما وې نن خو به مي پرېږدى پر قراره
پرون ټوله ورځ مي كړې ولولــــــــه ده
دا دُر نه دي چي په مخ ځمــا ځليږي
دا ځما د سپينو اوښو سلسلــــــــه ده

(10) حذف :
بل صنعت حذف دى چي شاعر له خپله كلامه يو يادوه حرفه وغورځوي لكه عبدالقادر خان چي وايي :
هومري اور پكښي بليږي ايرې نه شوې
بلا سخت يې د عاشق ننه لړمــــــــــــــونه
ننه په اصل كي "دننه" دى ، دال حذف شويدى.

(11) رقطا :
رقطا داسي صنعت دى چي په نظم كي يو حرف منقوط يعني نقطه دار او بل غير منقوط وي. مثلاً خوشحال خان وايي :
زه زاير يم ځان ستا تر تل تــــــــــــــــــــل
تر تا ځگر شم ځان ډېر ښه ئې تــــــــــر بل
يو په مثل ته ښايسته يې د جونو خانه
تابه ستايم تا به ستايم يو په شـــــــــــل
ته جانا تل تازه تر تر نستـــــــــــــــــــــرنه 
زه زهير خسته جليا يم تـــــــــــــــر بلبل 
( په پورته بيتو كي په پخوانۍ املاء (ځ) په دوو ټكو هم ليكله كېدله)

(12) خيفا :
دا صنعت داسى دى چي يوه كلمه يا يو څو توري منقوط او بله كلمه يا دتورو په شمار غير منقوط وي خوشحال خان وايي :
نن ما خپل ګڼي له طــــــــنزه
ما خو نه زده هونبره فـــــــن
بختور مي يې نوم كښېښ
لا كه نه شي دروغجـــــــــــن
څڼي تا وكا چين يې ګورم
شي بنده درته ختــــــــــــــــن
( په پورته لومړى بيت كي دوره توري منقوط او دوه غير منقوط دى په دوهم بيت كي درې توري منقوط او درې غير منقوط، په دريم بيت كي څلور توري منقوط او څلور غير منقوط دي)

(13) رد المطلع :
دادى چي د لومړى بيت يوه مصرع د غزل په آخر كي تكرار كړي عبدالقادر خان وايي :

خو همدا عبدالقادر ته بيا بيا وايه
" يوه زړه لره يوه مينه كافي ده"

(14) رد العجز على الصدر :
صدر د شعر او عجز ئې پاى دى، دا صنعت داسي دى چي د شعر صدر په آخر كي تكرار كړي، رحمان بابا وايي :
سر زما، سامان زما، جار شه تر جانان زما
جارشه تر جانان زما، سر زما، سامان زما 
دا صنعت ډېر قسمونه لري كله داسي كيږي چي د لومړى بيت عجز ئې ددوهم بيت په صدر كي راوړه شي او د غزلي تر پايه پوري همداسي وي دا قسم ډېر لږ دي، خوشحال خان وايي :

همدا شان د غزلي تر پايه پوري ...

(15) الملمع :
الملمع هغه دى چي يوه مصرع پښتو او بله عربي وي، شمس الدين وايي :
كه داخل مي په روضه كښي د رضوان كا
لعمري لا يطيب العيش لـــــــــــــــــــــــولاك
خوبرويان كه د جهان شي راته جمــــــــــع
فوالله لست انظير عنك ســـــــــــــــــــواك

(16) ذوالقافيتين :
ذوالقافيتين دا دى چي په نظم كي دوې قافيې څنګ پر څنګ راوړه شي، مثلاً عبدالقادر خان وايي :
كه ورڅه نه دى چي مريي ستا نومـــم
بس دى وماته چيري له تا درومـــــــــم
ته به زما غوندي مريونه ډېر مومـــې
كله به تا غوندي څښتن زه بيا مومم

(17) ذوالقافيتين مع الحاجب :
چي رديف د دوو قافيو په مينځ كي راوړه شي،مثلاً عبدالقادر وايي :
مين را ياد شو دتا له رنــــــــــــــګه 
كه يو درنګ كښيني زما له څنكه
كه آشنا نه يې د آشنا مثال لـــــري
جار شم قربان شم تر تا ملنګـــــــه

(18) ذولسانين :
چي نظم په دوو يا ډېرو ژبو راوړه شي، لكه خوشحال خان وايي :

افغان بچه شوخي، هرګز په عاشق بانـــــــــــــــدي
لطفي نكني رحمى، دا هم كله څوك كانــــــــدي
يك لحظه بيا بنشين ما خوښ په ښه خندا كړه
قربان سرت ګردم چي نورو وته خانـــــــــــــــــــدي

(19) غير منقوط :
دا داسي صنعت دى چي په شعر كي بې ټكو الفاظ استعمال شي، لكه د شمس الدين دا بيتونه :

خوشحال خان وايي :
د دلدار هوا دار له درد او دوكه دما دم د آه سرد سره راوا كا
درومه درومه ګيله مه كوه له درده كله كله درد هم مراد اداء كا

(20) منقوط :
منقوط هغه دى چي په شعر كي ټول نقطه دار توري راوړه شي، لكه خوشحال چي وايي :
ښې ښې شپې شي ځيني پيښـي
غېږ په غېږ شي شفت ځبيښي
څښي څښي ښيښي تشــــــېږي
نن بشي بخښني ، ښي _ ښي

(21) مقطوع :
مقطوع دادى چي د شعر ټول توري سره بيل ئې مثلاً خوشحال وايي :

دل آزاري ! م دى څ ل رب ډار دى
زړون م آزاروه روى ددا دار دى
ت چ پ ژاړې زار زار ژړا دي اروم
دادي واړه درد او دوك زړه دي آزار دى
چ اول دي د زړه داغ وت آرزو وه (5) 
اوس ور دروم زړه دي ښ ش چ داغ دار دى 

(22) موصل :
موصل دادى چي د شعر ټول حروف سره ونښلي، او دا درې قسمه دى : لومړى دادى چي د شعر توري سره ونښلي لكه خوشحال خان چي وايي :

پورته دوه بيته منقوط هم دي، د موصل دوهم قسم دادى چي دوه توري سره نښلي، لكه د خوشحال دا بيتونه :
مخ په مخ شه ماته خانده چي خاطـــــــر مي
هوسي شي په خوښۍ شي هم بې غــــــــــــم
ګل، مل چي مخ په مه شي په خوښۍ شي
طوطا كله ګويا يي كا بې موســـــــــــــــــــــم

د مرصل دريم قسم درې حرفي دى _ لكه دا بيتونه :
ځيني خپل جيش، لښكر، حشم كسي
ځيني خپل لعل، ګوهر، نعم كســــــــي
ځيني خپل علم، هنر، قلم كســـــــــــــي
ځيني خټك، هغه، صنم ، كســـــــــــي

(23) لغز :
لغز په پښتو كيسۍ يا دوړۍ بولي چي په پارسي ورته چيستان وايي دا هغسي دى چي يو پوښتنه وكي د يو شى نښاني ووايي او له مخاطبه د هغه شى د نومو پوښتنه وكړي. دكيسۍ مثالونه په پښتو كي ډير دي.

(24) معما :
معما داده چي د معشوق يا بل شي نوم په بيت كي پټ او په رمز كي راوړي، نو كه د تصحيف دلاري وي كه د قلب او يا حساب او يا تشبيه او نورو لارو، مګر په دې شرط چي له ښي طبع څخه بېخي ليري نه وي، اوږده اوږده ناوړه الفاظ پكښي نه وي لكه يونس چي د محمد (ص) په نامه معما ليكلي ده :
خم چي يونس واړاوه څڅوپكي ځينــــــي پريوت
هوښ له مدهوښ ورك كا ، اسم لوى وه د هغه

لمن ليكونه 

4. مدارج البلاغه 205 مخ
5. په پخوانۍ املاء كي غير ملفوظي (هـ) لكه ( په، ده ، زه او نور) نه ليكله كېده. 

د بيان علم 

بيان په لغت كي كشف او ايضاح ته وايي (1) خو په اصطلاح كي هغه علم دى چي د يوې معنا دلالت پر مختلفو لارو راښيي (2) يسوعي بيا وايي : بيان په اصطلاح كي هغه فصيح منطق ته واي چي له ما فى الضمير څخه تعبير په وشي (3).

د بيان د علم لومړى كتاب :

په دې علم كي لومړى كتاب (مجازالقران) دى چي ابى عبيده د خليل شاګرد ليكلى دى.

اصول :
دا علم درې اصله لري يعني په درو شيانو كې بحث كوي (4) :
1. تشبيه 
2. مجاز
3. كنايه
تشبيه :
تشبيه د دوو شيانو معنوي اشتراك ته وايي، نو كه دا اشتراك حقيقي وي او كه خيالي او مقصد له معنو ي څخه هغه صفت دى چي د باندنيو موجوداتو څخه نه وي لكه : پوهنه، زړه ور توبي ، ځكه چي د دوو تنو اشتراك په كور او كالو كي تشبيه نه باله كيږي. (5)

د تشبيه ركنونه :
تشبيه څلور ركنونه لري : 
لومړى ركن : ئې د تشبيه دوې خواوي دي چي يوه خوا ئې مشبه او بله خوا ئې مشبه به بولى او په عربى طرفين ورته وايي.
دوهم ركن : د تشبيه توري دي.
دريم ركن : د تشبيه وجهه ده .
څلورم ركن : د تشبيه غرض دى.
د يوه شي تشبيه چي له بله شي سره كيږي لومړى شى مشبه او دوهم مشبه به او ددوي منځ كي معنوي اشتراك وجهه شبه يا د تشبيه وجهه ده، او په كوم توري چي دا تشبيه راغلي وي هغه د تشبيه توري بولي او كوم مقصد چي پر بناء وي هغه ته د تشبيه غرض وايي.

لومړى ركن :
د تشبيه دوې خواوي : يعني مشبه او مشبه به مثال " پوهنه د رڼا په څېر ده" پوهنه مشبه ، رڼا مشبه به شوه. نو تشبيه د خپلو دوو خواو په اعتبار پر څلور ډوله ده :


(1) د مفرد تشبيه له مفرد سره :
(2) د مركب تشبه له مركب سره :
لكه د مخ تشبه له ګل سره يا د زړه ور تشبيه له زمرى سره :
لكه عبدالعظيم چي وايي :
سره لبان دي په خندا كي هسي زيب كا
لكه ګل چي په ګلزار كــــــــــي وغوړيږي
سره لبان او د خندا تركيبي حال مشبه او د ګل د غوړېدلو تركيبي حال مشبه به دى.

(3) د مفرد تشبيه له مركب سره :
لكه په دې لنډۍ كي :
پر ګودر سور سالو ښكاره سو
ما وې دې نورو اوبو اور واخيست مينه
سالو مفرد او مشبه دئ او دا اور او د اوبو د سوروالي تركيبي حال مشبه به دئ.

(4) د مركب تشبيه له مفرد سره :
عبدالقادر وايي :
لكه څوك چي په ويشتل د ګلو خوښ شي
هسي خوښ شي مشتاقان د يـــار له سوكه
گ د ګلو وېشل تركيبي صورت مشبه او سوك مفرد مشبه به دئ.

ددو خواوو د مادې په اعتبار :
د مادې اعتبار هم پر څلور ډوله دى :
اول : د محسوس تشبيه له محسوس سره :
شمس الدين وايي :
زړه مي بې ديار له مخه مدار نه كا
عندليب غوندي بې ګلو قرار نه كا
زړه او عندليب دواړه محسوس دي.
دوهم : د معقول تشبيه د معقول سره :
لكه د ناپوهۍ تشبيه له مرګ سره او دعلم تشبيه له ژوند سره :
دريم : د معقول تشبيه له محسوس سره :
شمس الدين وايي :
د ريا طوق شو را په غـــــــــــــــــــــاړه 
لكه خپور شي په جګړه دستار د چا
څلورم : د محسوس تشبيه له معقول سره :
لكه دا بيت :
يا پر جستجوي زما هسي خندا كا
لكه خاندي پر تدبير باندي تقدير

مفروقه او ملفوفه تشبيه :
په پورته تشبيه ګانو كي دوه رازه تشبيه راځي :
چي يوې ته ملفوفه او بلي ته مفروقه تشبيه وايي : ملفوفه تشبيه هغه ده چي د يوه بيت په يوه مصرع كي څو مشبه او بله مصرع كي څو مشبه به راوړه شي لكه حنان چي وايي :
دا څه زلفي څه رخسار او څه ذقن دى
څه سنبل او څه ګلاب څه نسترن دى
مفروقه تشبيه هغه ده چي په يوه بيت يا يوه مصرعه كي څو مشبه او څو مشبه به سره راوړه شي مثلاً بيا حنان وايي :
خوله غونچه، سترګي نرګس، زلفـــــي سنبل دي
خط ريحان دى، څه ګلزار په لاس راكښېووت

دوهم ركن : د تشبيه توري :
د تشبيه توري درې ډوله دي : حروف ، اسماء، افعال :

(1) حروف :
په پښتو كي دا حروف د تشبيه دي : لكه ، غوندي، دود، ورته ...
د لكه د توري مثال :
عبدالقادر وايي :
ګوندي بخت مي د دلبر د زلفو ږمونځ كا
كه فلك ټوكرې ټوكرې لكه شمشاد كړم
د غوندي تورى :
خوشحال خان وايي :
كه زما په مرګ دي زړه دي تېغ راواخله
د قصاب غوندي مي بند پر بند جلا كړه 
د دود تورى :
لكه پيرمحمد كاكړ چي وايي :
ما له ياره سپينه خوله په خندا غوښته
ده له كسته د غونچگې په دود ونغښته
ورته تورى :
دا تورى په ادبياتو كي زما په سترګه نه شو، مګر په محاوره كي ډېر مستعمل دى : ستا كتاب زما كتاب ته ورته دى. يا نور ...

(2) اسماء :
په پښتو كي دا اسمونه د تشبيه دپاره شته : شان، خېر، سيال.
د شان مثال :
عبدالعظيم وايي :
د ستۍ په شان به سوځم ســــــــــــرترپايه
چي تازه مي كړ خپل ځان وته نېران بيا
د څېر مثال :
رحمان بابا وايي :
وړاندي هم ټوله ستـــا په څېر سړي وه
ته هم پاڅه د هغو په څېر همت كړه
د سيال مثال :
عبدالقادر وايي :
نمر له تانه منــــــــــــــــــــــــــــــور شو دا له نمره
څوك به مياشت كا ستا له مخه سره سياله 

(3) افعال :
په پښتو كي دا افعال د تشبيه دپاره راځى : ته وا ، ته به وايي، وائې ته چي وائې، تابه ويل :
د ته وا مثال :
مخلص وايي :
رامو نه وړو د پردو له كـــوره ګټه
يو د بل له جېبې كاږو ته وا غله يو
د ته به وايي مثال :
خوشحال خان وايي :
ته به وايي د ګلاب په ګل شبنــــــــــــــــــــــــم دى
چي باړخو دى د نماشتې په وخت خولې شي

د وائي مثال :
عبدالقادر وايي :
ژړ او سره نمرى اغوستي ګلرخانو
وايي سپروني ونيول ګلونــــــــــــــــه

تا به ويل مثال :
پر دې ښاغلي سپى داسي ګران وْ تا به ويل زوى ئې دئ.

د ته چي وايي مثال :
مدېر صاحب داسي پر چوكۍ ناست دى ته چي وايي د پرنګي سر ئې په توره وهلى دى.

د تشبيه اقسام د تشبيه د اداتو په اعتبار :
كه په تشبيه كي د تشبيه ادات نه وي راغلي موكده ئې بولي، او كه راغلي وي مرسله يا مطلقه ئگې بولي هغه چي د تشبيه توري نه وي پكښي راغلي لكه رحمان بابا چي وايي :
شام سحر مي دغه ستا زلفي رخسار
نور مي مه پوښته له شام او له سحره
مطلقه خو دمخه تېره شه.

(3) ركن د تشبيه وجهه :
د تشبيه وجه د مشبه او مشبه به تر منځ يو مشتركه معنى ده، چي په مشبه به كي به د اصليت او مشبه كي د فرعيت په توګه وي او دابه هم د ويونكي په نظر كي وي (6) د ويونكي نظر ځكه ضرورى دي چي مثلاً كه يو سړى د يو پهلوان سره تشبه كړه شي كه څه هم دا سړى په ډيرو شيانو كي لكه خوله، پزه، لاسونه، جسميت، او نورو كي پهلوان سره شباهت لري مګر د ويونكي نظر او مقصد غښتلوالىاو قوت دى، دا د تشبيه وجه به يا د حقيقت له رويه وي لكه چي ووايو : احمد لكه زمرى دى ! يعني په زړه ورتوب كي او يا به د تخيل له رويه وي لكه حسن او ښكليتوب (7) چي ووايو : مخ لكه سپوږمۍ دى.

د تشبيه د وجهه په اعتبار د تشبيه اقسام :
د تشبيه د وجهي په اعتبار تشبيه پر لاندي قسمو وېشلې شويده : تمثيليه او غير تمثيليه ، مجمله او مفصله، قريبه او بعيده.

تمثيليه تشبيه :
هغه ده چي د تشبيه وجهه ئې له متعددو شيانو څخه راوتلې وي لكه حميد چي وايي :
دا زما له غمه شين زړه پكښي خيال د يــــــــار د شونډو
هسي رنګ زيب و زينت كا لكه مى په شنه پياله كښي
دلته د تشبيه وجهه له څو شيانو څخه راوتلې ده د زړه او پيالې له شينوالي، د شونډو او مى د سوروالي څخه او دا چي شونډې او مى دواړه د څكلو شيان دي او هم زړه د خيال او پياله د ميو ظرفونه دي ددې ټولو څخه د تشبيه وجهه راوتلې ده.

غير تمثيليه تشبيه :
هغه ده چي د تشبيه وجهه له مفرد شى څخه راوتلې وي لكه شمس الدين چي وايي :
د ګلرخو په هوس شپې روڼومـــــــه
آموخته لكه شبنم په دا شبخون يم

مجمله تشبيه :
هغه ده چي تشبيه وجهه پكښي نه وي ذكر شوې مثلاً رحمان بابا وايي 
دا هلال دى چي ليده شي په شفق كي
كه په لاس د ګل اندامي سپين وښى دى

مفصله تشبيه :
هغه ده چي د تشبيه وجهه ذكر شوي وي مثلاً حنان وايي :
تبسم ئې له دشنامه سره خوند كا
قدر ډېر لري ترخه چي شي شراب
تريخوالى د تشبيه وجه ده.

قريبه تشبيه :
هغه ده چي بېله فكره ويونكى يا آروېدونكى ته د تشبيه وجهه څرګنده شي عبدالقادر وايي :
كه مو عمر د چمن تر ګــــــــــــــلو كم دى 
د لاله غوندي سور مخ د زړه په داغ يو

بعيده تشبيه :
هغه ده چي د تشبيه وجهه تر ډېر وخت وروسته څرګنده شي لكه محمد هوتك چي وايي :
د بيلتون په تاريكوكي مي زړه شين شو
رڼا لمر د جام د ميو په ظـــــــلام را (8)
لمر د شرابو سره تشبيه شويدى، په لومړى وار د تشبيه وجه سړى دستي نه شي موندلاى څو ورته ډېر دقيق نه شي وروسته څرګندېږي چي شايد د تشبيه وجه به حرارت وي ... دا تشبيه په پارسي كي ډېره ده.

(4) ركن د تشبيه غرض :
د تشبيه غرض د مشبه تعريف دى يعني د مشبه د حال بيان او وصف غرض دى لكه ښكليتوب ، ښه والى، بدوالى او نور ځكه د تشبيه غرض اكثراً مشبه ته راجع كيږي، دا غرض پر څو ډوله دى : 
لومړى دا چي د مشبه بدوالى غرض وي لكه چي حميد متملق او مداح او غوړه مال شاعر ته وايي :
لكه سپى چي په مردار شاوخوا كيږي
هسي ته كس وناكس په اسره ستايي
دويم دا چي د تشبيه غرض د مشبه د حال ايضاح او بيانول وي لكه علي خان چي وايي : (9)
زه درپسي درسته شپه پټ ژاړم لكه پرخه
ته سبا خندان لكه ګل وازګرېوان د چايي؟
په دې بيت كي د تشبيه غرض د مين پټه ژړا او د معشوق خندا ده چي دواړه د مشبه حال باله كيږي.
دريم دا چي د تشبيه غرض د مشبه د حال د مقدار څرګندول وي لكه حميد چي وايي :
كه ئې سپك كا عاشقي لــــكه بڼه
هغه كس تر كوه قاف دروند وګڼه
يا نور داسي مثالونه چي غرض پكښي ښكليتوب زينت يا نور وي، مګر كله كله د تشبيه غرض مشبه به ته هم رجوع كوي دا هغه وخت چي د تشبيه د وجهي له رويه چي هره خواناقصه وي هغه مشبه به شي او غرض ځيني اكمليت او بشپړتوب وي، دې ته مقلوبه تشبيه هم وايي ځكه چي مشبه به د مشبه پر ځاى راوړه شوى دى لكه رحمان بابا چي وايي :
دا هلال دى چي ليده شي په شفق كــــــي
كه په لاس د ګل اندامي سپين وښى دى
په دې بيت كي هلال مشبه او وښى مشبه به دى، مګر په مشبه به كي د تشبيه وجهه ناقصه ده ځكه چي هلال خو تر وښي په ښكليتوب كي اكمل دى خو د تشبيه غرض وښي ته راجع دى.

د تشبيه نور عمومي اقسام :
په عموم طور تشبيه نور قسمونه هم لري چي مشهوره ئې اوه دى :

1. مطلقه تشبيه :
چي شرط او قيد ونه لري لكه د خوشحال دا بيت :
د اميد غوټۍ مي واړه شګفته شي
چي د دوويم پر ما لــــــــــكه صبائي

2. مشروطه يا مقيده تشبيه :
چي يو شرط يا قيد پكښي وي لكه پيرمحمد كاكړ چي وايي :
مخ كه دي ګلشن دى يا څراغ دى يا سورګل
زه باندي بورا يم يا پتنګ يم يـــــــــــــــــا بلبل
"كه" په پښتو كښي د شرط تورى دئ. 
3. تشبيه تفصيل :
چي يو شى د بل شي سره تشبيه كړي بيا بيرته ووايي چي داسي نه ده او د مشبه به افضليت ثابت كړي مثلاً خوشحال وايي :
چي و مخ وته دي ګورم لكه لمر هسي ځليږي
قربان دي تر جمال شم په معنى تر لمره غټ يې

4. د تسويآ تشبيه :
چي د يو شي صفت د مطلوب له صفته سره مساوي وباله شي لكه ګل محمد هلمندى چي وايي : 
لكه څڼي چي دي ستــــــــا پر مخ پريشاني
هسي شان مي د خاطره پريشاني ده (10)

5. د اضمار تشبيه :
د اضمار تشبيه داده چي تشبيه مضمره وي لكه پيرمحمد كاكړ چي وايي:
محبوبا پر پالنګ واوښته په خوب كي
كه هوسۍ وه د بهار پر ګلــــــو رغښته

6. كنايه تشبيه :
كنايه تشبيه هغه ده چي د تشبيه تورى وغورځول شي او يوازي مشبه به راوړه شي لكه عبدالعظيم چي وايي :
سپيني مرغلري د ګلاب په ګــــــــــــــل بهيږي 
روغ زړه مي غوڅيږي چي اوريږي له نرګسه

7. معكوسه تشبيه :
د عكس تشبيه داده چي دوه شيه يو له بل سره تشبيه كړى شي رحمان بابا وايي :
پخواني هم ټوله ستا په څېر سړي وه
ته هم پاڅه د هغو په څېر همت كـــړه

دوهم اصل مجاز :

مجاز لغتاً د لاري او تېرېدو معنى وركوي او اصطلاحاً د لفظ هغه معنى ده چي حقيقتاً دده دپاره نه وي وضع شوي يعني مجاز د حقيقت عكس دى نو حقيقت بايد وپېژنو :

حقيقت :
حقيقت د لفظ هغه معنى ده چي دده دپاره وضع شوي وي لكه د زمرى لفظ چي د يوه څېرونكي حيوان دپاره ټاكل شويدى.

د حقيقت اقسام :
حقيقت پر څلور ډوله دى : عقلي ، لغوي ، شرعي ، اصطلاحي يا عرفي.

عقلي حقيقت : هغه دى چي د يوه لفظ نسبت داسي شى ته وشي چي ويونكي په عقل منلى وي لكه څوك چي ووايي " خونه بناء جوړوي" "ور تركاڼ تراشي"
لغوي حقيقت هغه دى چي يو لفظ په لغت كي د يو شي دپاره وضع شوى وي لكه د "اور لړوني" كلمه چي د آتش كاو دپاره راغلې ده.

شرعي حقيقت :
هغه دى چي په شرع كي ديني او شرعي امورو ته يو لفظ وټاكل شي لكه د "نمونځ" لغت چي په لغوي حقيقت كي د "نمانځني" څخه چي د احترام او ستايش په معنى دى اخيستل شويدى مګر په شرعي حقيقت كي د څو مخصوصو اقوالو او افعالو دپاره راوړل كيږي.

عرفي حقيقت :
هغه دى چي په عام عرف كي كوم لفظ د يو شي دپاره ټاكل شوي وى لكه د "مېړه" لغت چي له لغوي حقيقت له رويه هر نارينه ته ويل كيږي مګر په عرف كي د ښځي د سړي يعني شوهر په معنا هم راځي.

علاقه :
د حقيقي او مجازي معنى په منځ كي بايد ضرور يو علاقه او قرينه وي كه علاقه په منځ كي نه وي د هغه لفظ استعمال په مجازي معنا غلط دى مثلاً كه څوك كتاب ته اشاره وكړي او ووايي : "دا آس دى" دلته مجاز بالكل غلط دى، ځكه چي د آس او كتاب په منځ كي هيڅ علاقه نسته او كه يوه زړه ور او جنګي سړي ته اشاره وكړي او ووايي "دا زمرى دى" دلته مجاز درست دى ځكه چي د دوى په منځ كي زړورتوب او شجاعت علاقه ده. نو كه پدې علاقه كي تشبيه وه مستعار مجاز ورته وايي او كه نه وه مرسل مجاز ئې بولي.
د مجاز اقسام :
مجاز پر دوه قسمه وويشل شو :
1. مستعار مجاز
2. مرسل مجاز

لومړى مستعار مجاز :
مستعار مجاز پر څو استعارو مشتمل دى. او استعاره په لغت كښي عاريه غوښتل دي او په اصطلاح كي يو لفظ د هغه شي دپاره استعمالول دي چي په حقيقت كي د هغه دپاره نه وي وضع شوى مګر ددوي په منځ كي به د تشبيه يوه علاقه وي.

د استعارې اركان :
استعاره درې ركنونه لري : يو مستعار منه (يعني مشبه به ) بل مستعار له (يعني مشبه) چي دوي دواړو ته په عربي طرفان وايي او دريم ركن مستعار باله كيږي چي هغه د تشبيه وجه ده او په عربى جامع هم ورته وايي.

د استعارې ډولونه :
استعاره د طرفينو په اعتبار دوه ډوله لري :
 يوه ممكنه( 
 بله ممتنعه( 

(1) ممكنه :
ممكنه هغه ده چي د تشبيه دواړي خواوي يعني مستعار منه او مستعار له يوه شي سره يوځاى كېدلاى شي لكه د علم تشبيه له ژوند سره او د ناپوهۍ تشبيه له مړيني سره ځكه چي علم او ژوند په يوه سړى كښي سره يوځاى كېدلاى شي هم به سړى ژوند وي هم به عالم وي همدارنګه ناپوهي او مرګ دا استعاره وقافيه هم بولي.

(2) ممتنعه :
ممتنعه هغه ده چي ددواړو خواوو يوځاى كېدل امكان ونه لري او منع وي دا استعاره عناديه هم بولي لكه د ښه مړى تشبيه له ژوندي سره مثلاً وويل شي : "پښتون سيد جمال الدين ژوندى دى" او دا څرګنده ده چي ژوند او مگرګ په يوه وخت او يوه سړي كه نه سره يوځاى كيږي او د عناديې د اقسامو څخه دا هم دى چي پر ضد د شي راوړه شي (11) لكه يو بې زړه سړى ته چي د استهزاء په توګه وويل شي : "زمرى دى" يا يو جاهل ته وويل شي : "د علم درياب دى" دا قسم تهكميه او تمليحيه هم بولي.
همدارنګه استعاره د طرفينو په اعتبار تحقيقيه او تخليه ته هم وېشله كيږي تحقيقيه هغه ده چي مستعار له حقيقي وي نو كه محسوس وي لكه اړخګۍ د كوچنۍ غونډۍ دپاره او كه عقلي وي لكه د نور استعاره د عقل دپاره، او تخيله هغه ده چي مشبه يوازي ذكر شي، خو د مشبه به ځيني لوازم ورسره وي لكه حنان چي وايي :
پر عصا نرګس تكيه كړې ده ولي ؟
شوه ورپېښه ستا د سترګو بيماري
نرګس مستعار له او بيمار مستعا ر منه دى، لكړه لګول د مشبه به يعني مستعار منه له لوازمو څخه دى.

استعاره د جامع په اعتبار :
د جامع يعني د تشبيه د وجه په اعتبار هم پر دوه ډوله ده : يوه مبتذله استعاره، بله بعيده استعاره.
مبتذله استعاره چي عاميه ئې هم بولي هغه ده چي جامع پكښي څرګند وي. او بعيده استعاره چي غريبه او خاصه ئې هم بولي هغه ده چي جامع پكښي ذكر شوى نه وي لكه چي وايو : "احمد په لوى لاس ځان بېكاره كوي" دلته په لوى لاس د قصداً په عوض استعاره شوى ده خو د تشبيه وجه ئې څرګنده نه ده. يا لكه كاظم خان شيدا چي وايي :
د آفتاب په كمند نه خېژم آسمان ته
نه ږدم بار لكه شبنم پر دوش د ګلو
كمند ذكر شوى مراد ځيني شغلې دي او جامع پكښي نرى والى او اوږدوالى دى چي ذكر يې نه دى راغلى.

استعاره د طرفينو او جامع په اعتبار :
يعني استعاره د مستعار منه او مستعار له او جامع درو سرو سره په اعتبار پر دوله ډوله ده : يوه مصرحه بله مكنيه مصرحه هغه ده چي مستعار منه يعني مشبه به ذكر شي او مستعار له يعني مشبه حذف وي لكه خوشحال خان چي وايي :
چي د غوږو در ئې نه وينم په سترګو
دُر ګوهر مي په هر هر باڼه سفته شي
په دوهمه مصرع كي در ګوهر مستعار منه راوړه سوئ مراد ځني اوښكي دي چي مستعار باله كيږي.
دوهمه مكنيه هغه ده چي مستعار له ذكر شي او مستعار منه حذف وي خو د مستعار منه له لوازمو څخه يو شى ذكر شي، حميد وايي :
زړه مي له غيرته په كـــــــــــوګل دننه دود شي
ږمونځ چي دى بې فهمه وهي ګوتي په كاكل
ږمونځ ذكر شوې مراد "مشاطه" ده او ګوتي وهل د مستعار منه له لوازمو څخه بلل كيږي دا ځكه مكنيه بولي چي مشبه به پكښي پټ دى مكن هم پټوالي ته واي.

د مصرحې ډولونه :
مصرحه استعاره عموماً اوه ډوله لري : عناديه، وفاقيه، اصليه، تبعيه، مطلقه، مجرده، ترشيحيه، عناديه او وفاقيه خو دمخه درته وښودلي شوې، اصليه او تبعيه به هم وروسته په بل قسم كي درته راوړه شي، ترشيحيه، مجرده، مطلقه به دلته بيان كړو :

 مطلقه استعاره :(
مطلقه استعاره هغه ده چي خاص په يوه خوا (مستعار له يا مستعار منه) پوري اړه ونه لري بلكي دواړو خواوته شامله وي يعني داسي استعاره راوړه شي چي هم د مستعار له اوهم مستعار منه مناسبت پكښي وي لكه
خوشحال خان چي وايي :
د زمريو مړنتوب په لښكـــــــــــــر نه وي
مټ ئې هركله يوازي پر خپل ځان شي
زمرى مشبه به مراد ځيني زړه ور سړي دى، " پر ځان مټ" هم د زمرى او هم د زړه ور سړي سره مناسبت دى همدارنګه مړنتوب.
 مجرده استعاره :(
مجرده استعاره هغه ده چي يوازي د مشبه به مناسبت راوړه شي لكه د خوشحال خان دا بيت :
مست هاتيان خوني زمريو تورى وكښې
چي د سرو تر ويري تېر شي كار آسان دى
مست هاتيان او خوني زمرى مشبه به مراد ځيني جنګيالي زلميان دي چي مشبه به باله كيږي او تورى كښل د زلميانو سره مناسبت دى.

 ترشيحيه استعاره :(
ترشيحيه هغه ده چي د مشبه به مناسبت تر قرينې وروسته راوړه شي لكه رحمان بابا چي وايي :
نيمه شپه ئې يار تر سره پوري كښيني
لكه شمعه چي څوك بله پر مزار كـــــــا
مزار مشبه به مراد ځيني بيده عاشق دئ، د مشبه به شمع ده او قرينه ئې سرته كښېناستل دي.

استعاره د لفظ په اعتبار :
د لفظ په اعتبار استعاره پر دوه ډوله ده اصليه او تبعيه :
1. اصليه هغه ده چي د مستعار لفظ پكښي جامد وي لكه قلندر چي وايي :
نه دي چا ليدلي صبح وشام په يوه ځــــــــــــــــاى كي
ماته لمر ښكاره شو ستا د زلفو په تورتم كي (12)
ذكر لمر مراد مخ دى، او لمر جامد هم دى.

(2) تبعيه :
تبعيه هغه ده چي د مستعار لفظ مشتق وي لكه عبدالقادر خان چي وايي :
له غيرته مي زړګي ټوكر ټوكر شي
چي ئې ګوتي په وېښتو وهي شانه
ګوتي وهل مشبه به مراد ځيني ږمونځول دي او ګوتي وهل مشتق دى.

دوهم مرسل مجاز :
مرسل مجاز هغه دى چي د تشبيه علاقه ونه لري بلكى له ځانه مخصوصي نوري علاقې ولري.

د مرسل مجاز علاقې څو دي ؟
د مرسل مجاز په علاقو كي اختلاف دى څوك وايي اتلس دي څوك وايي 27 دي (12) څوك وايي 36 دي (13) خو په پښتو كي دا 25 پيدا شوي چي هغه دادى : سببيت، مسببيت، كليت، جزئيت، لازميت، ملزوميت، اطلاق، تقليد، عموميت، خصوصيت، ظرفيت، مظروفيت، بدليت، مبدليت، آليت، مجاورت، مصدريه، مظهريه، عليه، معلوليت، متعلقيه، داليه، مدلوليت، سليقيت، لاحقيت.

(1) سببيت :
د سببيت علاقه داده چي ذكر سبب شي مراد ځيني مسبب وي لكه خوشحال خان په دې بيت كي :
چي دا اوښكي مي غڼازي د فراق دي
زه ئې ځكه په ګــــــــرېوان كښي تويوم
په ګگرېوان كي د اوښكو تويول راوړه شوى دى مراد ځني پټوالى دى او ګريوان سبب د پټوالي دى.

(2) مسببيت :
د مسببيت علاقه داده چي ذكر مسبب شي مراد ځيني سبب وى لكه د خوشحال خان په دې رباعي كي :
چــــــــــــــــي آئينې ته ښكاره ديدار كړي
آئينه درسته سره ګــــــــــــــــــــــــلزار كړى
چي شونډي كښېږدي د جام په مورګو
اوبه په جام كښي رب انار كـــــــــــــــــړي
ذكر مسبب چي رب انار دى مراد ځيني سبب چي د شونډو د سوروالى انعكاس دى.

(3) كليت :
كليت هغه دى چي ذكر كُل شي مراد ځيني جز وي لكه د خوشحال خان دا بيت :

ګوتي ومنډه په غوږو تـــــــــــــــــــري تېرېږه
ذاكر زر ذكرونه كا زړه ئې په دام كښي
ګوتي ذكر دي مراد ځيني يوه ګوته ده

. (4) جزئيت :
جزئيت دادى چي ذكر جز شي مراد ځيني ګل وي رحمان بابا وايي :
وړاندي سراى لره توښه تړه رحــــمانه
څو سفر دي كړى نه دى له دې سرايه
ذكر سراى مراد ځيني دنيا يا عقبى ده.

(5) لازميت :
لازميت دادى چي ذكر لازم شي مراد ځيني ملزوم وي لكه د لمر ختو پروخت چي وويل شي : "رڼا راپورته شوه" يعني لمر راپورته شو، ذكر رڼا مراد ځيني لمر دى.

(6) ملزوميت :
ملزوميت دادى چي ذكر ملزوم شي مراد ځيني لازم وي لكه د څاښت په وخت كي چي څوك وايي : "لمر سراى ته را ولوېد" يعني د لمر رڼا سراى ته را ولوېده، ذكر لمر مراد ځيني رڼا ده.

(7) اطلاق :
اطلاق دادى چي ذكر مطلق شي، مراد ځيني مقيد وي لكه خوشحال چي وايي :
د سبا باده ! ګــــــــــــــــذر په چمن بيا كړه
په چمن كښي رنګا رنګ ګلونه بيا كړه
د سبا باد مطلق ذكر شوي مراد ځيني د پسرلي د سبا باد دى.
(8) مقيد :
مقيد هغه دى چي ذكر مقيد شي مراد ځيني مطلق وي لكه حميد چي وايي :
كه آسمان د مهجورانو په ځان ژاړي 
چي دا آه د چا په ځان وي نه دي ګرم
دلته ذكر ژړا چي د انسان په اوښكو پوري مقيده ده مراد ځيني مطلقي اوبه دي.

(9) عموميت :
عموميت دادى چي ذكر عام شي مراد ځيني خاص وي لكه خوشحال خان چي وايي :
د عشق غم لـــــــه خلق پټ لره خوشحاله
څه ئې پټ كړم چي جهان ځيني خبر دى
ذكر جهان مراد ځيني مخصوص او شاوخوا خلك دى.

(10) خصوصيت :
خصوصيت هغه دى چي ذكر خاص شي مراد ځيني عام وي لكه يو باغوان چي وايي : "زما د باغ تاك نوى دى" ذكر يو تاك مراد ځيني ټول تاكان دي.

(11) ظرفيت : ظرفيت هغه دى چي ذكر ظرف شي مراد ځيني مظروف وي مثلاً وايو : "ناوه بهيږي يا واله بهيږي" ذكر ناوه او واله ده مراد ځيني اوبه دي.
(12) مظروفيت :
د مظروفيت علاقه داده چي ذكر مظروف شي مراد ځيني ظرف وي لكه دا چي چپراسي ته د اوبو ډك ګيلاس وركو او ورته ووايو : "دا اوبه چپه كه" ذكر اوبه مراد ځني ګيلاس وي.

(13) بدليت :
بدليت هغه دى چي ذكر بدل شي مراد ځيني مبدل وي لكه : پوروړي چي خپل پور اداء كي نو وايي : " ما پور له ځانه واړاوه" دلته اړول د اداء كول بدل راغلى دى.

(14) مبدليت :
مبدليت هغه دى چي ذكر مبدل شي مراد ځيني بدل شي لكه يو څوك چي دخپل پلار قاتل مړ كړي نو پښتانه وايي : "پلانكي خپل پلار واخيست" يعني د خپل پلار بدل ئې واخيست.

(15) آليت :
چي ذكر آله شي مراد ځيني هغه اثر وي چي ددې په ذريعه څرګنديږي لكه چي وايو : "د پلانكي په غوړه ژبه وغولېدم" يعني په خبرو ئې او ژبه د خبرو آله ده عبدالقادر خان وايي :
در پوهېږم چي په ژبه مي تېرباسې
چي وييلې شې دا هســـــي مطولي

(16) مجاورت :
د مجاورت علاقه داده چي يو شى ذكر شي او مراد د هغه شي مجاور (ګاونډى) وي لكه د چا شونډي چي تر تبي وروسته ووزى نو وايي : "خوله مي ووتله" ذكر خوله مراد ځيني شونډي دي چي د خولې مجاور بللي كيږي همداشان وايي : "مرغلره پاك لمنې ښځه ده" ذكر لمن مراد ځيني بدن دى.

(17) مصدريه :
مصدريه دا دى چي مجازي معنى دموضوع څخه صادريږي لكه سخي سړى ته چي ويل كيږي " په لاس كي خلاص دى" يا "دلوى لاس خاوند دى" يعني بخښوونكى دى، ذكر لاس مراد ځيني بخښه ده او لاس د بخښي د صدور محل دى.

(18) مظهريه :
مظهريه دا دى چي موضوع له د مجازي معني د ظهور ځاى لكه چي وايي : "د احمد دموټ پېچلو سړى نشته" ذكر موټ مراد ځيني قوت دى يعني دده د قوت سارى نشته او قوت له موټه ظاهـريږي.

(19) عليه :
عليه دا دى چي ذكر علت شي مراد ځيني معلول شي لكه يو تږى سړى چي ووايي : "له تندي مي زړه اور واخيست" ذكر اور مراد ځيني حرارت دى.

(20) معلوليه :
چي ذكر معلول شي او مراد ځيني علت وي لكه چي وايي : " په دې 
صندلۍ كي حرارت نشته" يعني اور نشته.

(21) متعلقيه :
متعلقيه د لام په زېر دادى چي ذكر متعلق شي مراد ځني متعلق وي لكه مصدر چي ذكر شي او مراد ځيني اسم فاعل يا اسم مفعول وي لكه چي وايو : " سيد جمال الدين سرترپايه علم وْ، يعني عالم وْ.

(22) داليه :
داليه دادى چي ذكر دال شي مراد ځيني مدلول شي لكه چي وايو: "د كتاب په تورو وپوهېدم" يعني په معنى ئې وپوهېدم، توري ذكر شوه مراد ځيني معنى ده.

(23) مدلوليه :
چي ذكر مدلول شي نو مراد ځيني دال وي لكه چي ووايي : "ما دا كتاب په معنى ولوست" يعني په الفاظو ، ځكه چي الفاظ لوستل كېږي او معنى فهمول كيږي.

(24) سابقيت : سابقيت يعني د پخوا په اعتبار يو شي ته كتل دي، لكه يو زلمى ته چي وايي : "هلكه دا كار مه كوه !" كه څه هم اوس زلمى دى خو چي تيري شوي زمانې ته وكتل شي پخوا هلك وْ.
(25) لاحقيت :
لا حقيت يعني د راتلونكي زمانې په اعتبار يو شي ته كتل، لكه 
عبدالقادر خان چي وايي :
نه ما څه كړيدي نه به څه كـــړمه
چي را كوې ئې هغه كـــــــــومه 
نوم د ژوندون مي نوم د علم دى
مړ يم عــــــــــــــالمه مړ يم مړ يمه 
كه څه هم اوس مړ نه دى خو د راتلونكي زمانې په اعتبار چي ورته وكتل شي مري.

كنايه :

كنايه په لغت كښي د تصريح نقيض دى (13) او دبيان د علم دپوهانو په اصطلاح كنايه هغه ده چي د يو شي تعبير په غير صريح كلام سره وشي. (14)

د مجاز او كنايې فرق :
په مجاز كي د حقيقي معنا مرادول روا نه دي او په كنايه كي روا دى چي حقيقي معنا هم مراد شي.

د كنايې غرض : د كنايې غرض د لفظ تحسين ، دكلام خوږ والى او د اروېدونكي ابهام دى.
د كنايې اقسام :
كنايه پر درې قسمه ده : لومړۍ هغه ده چي كنايه له موصوفه څخه وي يعني دكنايې څخه ذاتاً موصوف مراد وي لكه عبدالعظيم چي وايي:
سپيني مرغلري د ګلاب پر مــــــــــــــخ بهېږي
روغ زړه مي غوڅيږي چي اوريږي له نرګسه
په پورته بيت كي مرغلري د اوښكو څخه د ګلاب ګل له مخه څخه، نرګس له سترګو څخه كنايه دى چي اوښكي او مخ او سترګي موصوف باله شي.

د كنايې دوهم قسم له صفته څخه كنايه ده يعني له كنايې څخه مقصد صفت دى لكه رحمان بابا چي وايي :
كه د عقل څه اثر لـــــــــــــــــــري و سر ته
لاس په سر مه شه د هر ګيډي و در ته
لاس په سر كېدل كنايه له سوال او طمع څخه دى، طمع او سوال صفت دى.
د كنايې دريم قسم له نسبته څخه كنايه ده اوهغه يو امر د بل امر دپاره اثبات يا نفي كول دي. لكه دا چي ووايو : "د احمد سترګي په آسمان كي دي" يعني متكبر دى كه څه هم صريحاً متكبر نه وي ورته ويل شوي، مګر دده وسترګو ته ئې په آسمان كي ځاى وټاكه او دهر چا سترګي چي په آسمان كي وي هغه متكبر دى نو احمد متكبر شو بانسبته كنايه شوه.


دكنايې ملحقات :
د بديع په علم كي ځيني انواع شته چي له كنايې سره خورا لږ اختلاف لري، ځكه ئې نو دالته راوړو هغه دادى : تعريض، توريته، استخدام ، ادماج پر اعته الطلب او نور ...

(1) تعريض :
تعريض دادى چي له كنايې څخه داسي موصوف مراد شي چي هغه ذكر شوى نه وي او تعريض د هغه عبارت راوړل دي چي لفظ ئې پر يو شي دلالت كوي اود مفهوم او اشارې له لاري بل شى مرادوي لكه څوك چي بې نوبته كار يا خبري كوي او دا متل ورته ووايه شي : "ژرنده كه د پلار ده هم په وار ده".

(2) توريته :
دې نوع ته ايهام هم وايي، او دا داسي دى چي په نظم يا نثر كي يو لفظ استعمال كړي چي دوې معناوي ولري، يوه ليري، بله نژدې. لومړى وار د ويونكي يا اروېدونكي ذهن نژدې معنى ته ولاړ شي مګر مقصد ليري معنى وي. لكه پير محمد كاكړ چي وايي :
جدايي په غم شريك كړم د غمجنو
د هر چا پر غاړه ژاړم لــــــــــــــكه نى
د غاړي لفظ دوې معناوي لري نژدې معنى ئې (ګردن) او ليري معنا ئې (طرز، اداء، روش) دى. چي د شاعر مقصد هم ليري معنى ده.

(3) ادماج :
ادماج هغه دى چي يو داسي كلام راوړه شي چي دوې معناوي ولري مګر په دوهمه معنى تصريح نه وي شوې د ادماج او توريته فرق دادى چي په توريته كي يولفظ راځي چي دوې معناوي ولري مګر په ادماج كي يو كلام راځي لكه عبدالقادر خان چي وايي :
سر په لاس درپسي درومم نه قبليږي
نصيب مه شه د چا دا سرګـــــــــرداني
سرګرځول يا سرګرداني دوې معناوي لري دلته پرېشاني غرض ده.

(4) براعت الطلب :
براعآ الطلب چي حسن طلب ئې هم بولي او د تعريض يو قسم دى يعني په ښه صورت شى غوښتل لكه په دې لنډۍ كښي :
پر دېوال هســــــــــــــــــــــــــــكه شه خوله راكه
يو همزولتيا ده بل منت درته كومــــــــــــــه
كه دي خوله راكـــــــــــــــــــــــــــړه څه به وشي
زړه به مي ښه شي خوله به بيا درسره وينه

تبصره :
كنايه هم ليري او نژدې لري د نژدې مثالونه ذكر شوه او ليري كنايه لكه دا متل : "ښځه له اجاغه غواړه،اور و لنده بل ته وركوه" اجاغ كنايه له مهماندارۍ څخه دى يعني سخا، ځكه چي اجاغ پر اور دلالت كوي او ډېر اور بلول پر ډوډۍ پخولو او ډوډۍ پخول پر سخا دلالت كوي

لمن ليكونه 

(1) علم الادب يسوعي _ لومړى جز 56 مخ.
(2) مفتاح العلوم _ سكاكي 140 مخ.
(3) علم الادب 56 مخ.
(4) علم الادب يسوعي _ 57 مخ مختصر المعاني 313 مخ او نور.
(5) نوادر الاصول في شرح الفصول.
(6) نوادر الاصول فى شرح الفصول 230.
(7) علم الادب 65 مخ.
(8) پټه خزانه خاتمه .
(9) د علي خان دېوان مخ 
(10) د ګل محمد دېوان قلمي.
(11) حدائق البلاغه 30 مخ.
(12) د قلندر قلمي دېوان.
(13) قطوف الدانيه فى علوم ثمانيه 211 مخ.
(14) قطوف الدانيه فى علوم ثمانيه 211 مخ.
علم الادب يسوعي _ لومړى جز 87 مخ. 

د قافيې علم 

قافيه په لغت كي وروسته او د غاړي پاى ته وايي، مثلاً په عربى كي وايي "قفوت فلاناً" يعني په پلانكى پسي ولاړم.(1) او ځكه چي په شعر كي تر ټولو آخر او وروسته راځي او بيت په تماميږي نو اصطلاحاً هغه علم وباله شو چي د نظم له اواخرو څخه بحث كوي، او قافيه د بيت د وروستنۍ كلمې آخر ته وايي مګر په دې شرط چي هغه كلمه عيناً په يوه معنى د نورو بيتونو په آخر كي تكرار نه شي لكه عبدالقادر چي وايي:
كه خبر مي شى له خوږ زړګـــــــــــــــــــگگيه ته
شپه او ورځ به په نارو شي لــــــــــــــــــكه زه
څو تاونه باندي تېر شي چــــــــــــــي پخېږي
د پخو په حال خبر نه دي اومـــــــــــــــــــــــــــه
كه دي سوى چيري زړه د عشق په اور وي
ستا په هاله زړه په سويو بانـــــــــــــــدي سه
عام عالم له حقيقته خبر نه شــــــــــــــــــــول
د تقليد خندا كوي لـــــــــــــــــــــــــــــكه كاڼه
ګوره بيا د كوم كم بخت سړي په خوله شو
سل ښكنځل راته كـــــوي چي غواړم خوله
په پورته بيتو كي ( ته، زه، مه، سه،ڼه) د قافيې توري دي، كه څه هم (هـ) تكرار راغلې مګر دا (هـ) ملفوظي نه ده بلكي د (زور) بدل اوعوض باله كيږي او په ټولو بيتو كي قافيه يوحرف او حركت دى مګر كه وروستۍ كلمه تكرار راغلې وه هغه نو بيا رديف بولي او قافيه تر رديف دمخه تورى دى، لكه يونس چي وايي :
څو ونه ښانده په مينه باندي سر چا
كله بيا موند شرين وصل د دلبر چا
د "چا" كلمه تكرار راغلې نو رديف باله كيږي، او قافيه د "سر" او "دلبر" په كلمو كي د "ر" تورى دى او څنګه چي تر "ر" دمخه حرف متحرك دى نو په دې بيت كي هم قافيه يو حرف او يو حركت دى او كله د قافيې تر وروستى توري دمخه تورى ساكن وي لكه رحمان بابا په دې بيت كي :
زغره واغونده ملا وتړه د جنګ
هله پسه مركه كـــــــــــــوه د ننګ
د "ګ" تورى قافيه ده، تر ګاف د مخه "ن" ساكن دى، نو دلته قافيه دوه توري او يو حركت دى او كله د قافيې تر وروستي توري دمخه دوه توري ساكن وي چي په دې صورت كي نو قافيه دوه توري او يو حركت دى، لكه د مېرمن حليمې د خوشحال خان د لور دا بيت:
د آشناى په فكر خوښه هسي شان شوم
نه پوهـېږم چي ممتاز كه نورجهان شوم
د "شوم" كلمه رديف دى، نون او الف ساكن دي شين متحرك دى نو قافيه دوه توري او يو حركت دى همدارنګه كه د قافيې د كلمې وروستى تورى د قافيې د اصلي كلمې څخه نه وي او د كوم علت په واسطه پوري نښتى وي نو هغه اضافه كلمه هم قافيه بلل كيږي لكه د مېرمن زينبي د ميرويس خان نيكه د لور د هغې مرثيې په يوه بند كي چي دخپل ورور شاه محمود په مرګ ئې ويلې ده د "نا" تورى چي د ترنم دپاره دى :

ځوان وْ، مېړه د تورى جنګ ونا
ولاړ د كام په نام وننګ ونا

دښمن له ده په وينو رنګ ونا
پر ميدان شير وْ يا پلنګ ونا

افسوس چي مرګ دده په خوا سونا
قندهار واړه په ژړا سونا

شاعر بايد د قافيې كم شيان وپېژني ؟
هر ناظم ته د قافيې پنځه شيان پېژندل په كار دي، د قافيې توري، حركات، انواع، حدود او عيبونه.

(1) د قافيې توري او د هغو نومونه :
د قافيې توري (9) دي او نومونه ئې دا دي : روى، ردف، قيد، تاسيس، دخيل، وصل، خروج، مزيد، نائر :
 د روى( تورى :
د قافيې د كلمې آخر تورى روى بولي، اود قافيې بنسټ پر ولاړ دى خو چي دا تورى د نفس كلمې څخه وي، رحمان بابا وايي :
ته چي ماته وايي پر څه كــــــــــوې ژړا
نه در معلوميږي دغه خپل جوروجفا
په "ژړا" او "جفا" كي الف د كلمې اصلي تورى دى، نوځكه ددې بيت روي "الف" دى او كه د نفسي كلمې څخه نه وي هغه د روي تورى نه شي كېدلاي لكه د پښتو په اشعارو كي د ترنم نون چي اكثگره د بيت په آخر كي راځي لكه : "كوينه" يا "ځينه" . روى د روا څخه اخيسته شويدى او روا هغه رسۍ ده چي داوښ بار په تړي نو ځكه چي په روي ټول بيتونه سره تړل كيږي مجازاً دلته راوړه شو. (2)
د قافيې نور اته توري څلور تر روى د مخه راځي اوڅلور وروسته هغه چي دمخه راځي دادي :

 د ردف تورى :(
هر "الف، واو، يا" چي د روى تر توري دمخه راشي هغه ته ردف وايي او هغه قافيه نو مردفه قافيه بولي خو په شرط ددې چي دالف دمخه تورى زورناك او تر واو دمخه تورى پېښ ناك او تر "يا" دمخه تورى زېرناك وي. دا درې واړه مثالونه د رحمان بابا په دې بيتو كي وګورئ :

 د "الف" مثال( :

هسي مست يم ستا د شونډو په شراب
چي به نه وي بال دا هسي مست خراب

 د "واو" مثال :(
ورقونه لټوم د هر مـــــــــــــــــــــــــــــــكتوب
پكښي غواړم خط وخال د خپل محبوب

( د "يا" مثال :
دنيا دار د دنيا كـــــــــــار كا زه ددين
خوانين زما په ملك دي خوشه چين
په لومړى بيت كي "ب" روى او "الف" ردف او په دوهم بيت كي "واو" ردف دى او په دريم بيت كي "نون" روي او "يا" ردف دى.
او كه تر ردف وروسته دوه ساكنه راشي لكه دوست، پوست، جوړ، كور يا نوري داسي كلمې نو ځينو پوهانو د ردف وروسته تورى هم په ردف كي داخل بللى دى او دا نو زايد ردف بولي، خواجه نصيرالدين طوسي پخپله رساله "معيار الاشعار" كي دا توري په روى كي داخل ګڼي او دا روى نو مضاعف روى بولي. په پښتو كي د ردف "واو" پر دوه ډوله راځي : معروف او مجهول.

قيد :
د قافيې بل تورى چي تر روى د مخه راځي قيد بولي او قيد هر هغه ساكن تورى دى چي بېله فاصلې تر روى د مخه راشي مګر دا ساكن بايد "واو، يا او الف" نه وي لكه : جنګ ، ننګ، درد، غبرګ، چرګ او نور ... او كه "الف" او "واو" او "يا" هم وي بايد تر الف دمخه زور او تر "يا" دمخه زېر او تر "واو" دمخه پېښ وي، د قيد تورى اختلاف روا دى لكه بحر او شهر چي سره راوړه شي (3) سعدي وايي :
چي مصر وچه شام و چه بر و چه بحر
همه روستايند شيراز شـــــــــــــــــــــــهر
خو د مخرج قيد هم شرط دى او يوه بله خبره هم سته چي دا اختلاف تحسين نه دى بلكي په غزل كي خو قبيح دى او په مثنوي او نورو كي روا دى مګر تحسين نه ګڼل كيږي.

تاسيس :
تاسيس هغه ساكن الف ته وايي چي تر روى دمخه راشي مګر دده او دروى د توري تر منځ بل متحرك تورى واسطه وي لكه ځناور، دلاور، حاصل، ساتل، او نوري كلمې ... او تاسيس په قافيه كي د لزوم مالايلزم حكم لري، يعني كه ئې التزام ونيسي قاقيې ته نقص نه رسوي.

دخيل :
دخيل هغه تورى دى چي د "روى" او "تاسيس" په منځ كي واسطه وي لكه د ځناور د كلمې واو.

وصل :
د وصل توري بېله فاصلې تر "روى" وروسته راځي نو كه د اضافت تورى وي او كه د نسبت او كه د جمع او كه د تصغير يا ربط تورى وي مثلاً د عبدالقادر په بيت كي د جمع واو د وصل تورى دى، دى وايي :
تر قربان شه سل ښادۍ د ښادمنو
ربه مه وړه خپل غمونه د غمجنو

خروج :
خروج هغه تورى دى چي تر وصل وروسته بېله فاصلې راځي، خوشحال وايي :
اې ! چي مخ دي ښايسته دى په خالونه
په دا خپل ښايست ډېر مه كوه خيالونه
مزيد :
مزيد هغه تورى دى چي تر خروج وروسته راشي لكه په پورته بيت كي د (هـ) تورى.

نائر :
نائگر هغه تورى دى چي بې فاصلې تر مزيد وروسته راشي لكه په پارسي كي د پرداختنيستيش _ درسا ختنيستيش (4) دا تورى په پښتو شعر كي ډېر لږ راځي.

(2) د قافيې د تورو حركات او د هغونومونه :
دا شپږ دي : رس، اشباع، حذو، توجيه، مجري، نفاذ :

 رس( :
د تاسيس دالف دمخه حركت ته "رس" وايي او رس په لغت كي په يو شي په پټه او ورو ورو پيل كول دي او دا حركت به خامخا فتحه وي، لكه په "ځناور" كي د "نون" حركت.

 اشباع :(
د دخيل حركت ته اشباع وايي لكه په "دلاور" كي د "واو" تورى.
 حذو :(
حذو د ردف د توري دمخه حركت ته وايي، لكه د "ت" حركت په "تور" كي او حذو برابر "واو" ته وايي.
 توجيه :(
د ساكن روى دمخه حركت توجيه بولي او ساكن روى ته مقيد روى وايي لكه په "سفر" كي د "ف" حركت.
 مجرى :(
د روى حركت مجري بولي، لكه : ځمه، كومه.
 نفاذ :(
نفاذ د وصل حركت دى، مګر په پښتو او پارسي كي دا لازمه نه ده چي وصل به حركت لري. كه "خروج" راغلى وْ، البته حركت لري او كه نه وْ راغلى نه ئې لري.

(3) د قافيې قسمونه :
قافيه پر دوه ډوله ده : يوه مطلقه او بله مقيده، مطلقه هغه ده چي روى متحرك وي لكه : كومه،تلمه او نورو كي او مقيده هغه ده چي روى ساكن وي، نوپه دې دواړو قسموكي كه د روى تورى يوازي راغلى وْ، او دقافيې نور تورى ورسره نه وْ، دا قافيه مجرده بولي، او كه كوم بل تورى ورسره راغلى وْ نوقافيه هغه تورى ته منسوبيږي، مثلاً: كه روى مقيد تنها وى مجرده ئگې بولي او كه د ردف د تورى سره راغلى وي مقيد ردف ئې بولي همدارنګه نور ...

د قافيو حدود :
قافيه د وزن او حدود په اعتبار پر پنځه ډوله ده :

 مترادفه قافيه :(
چي دوه ساكن بېله فصله سره راغلي وي لكه د "ډېر" په توري كي.

 متواتره قافيه :(
چي و متحرك د دوو ساكنو په منځ كي واسطه وي، لكه محكم او محرم چي قافيه راوړه شي.

 متدارك قافيه :(
چي د دوو ساكنوپه منځ كي دوه متحرك راشي، لكه د "ځپلانه" تورى چي قافيه شي.

 متراكبه :(
چي درې متحرك د دوو ساكنو په مينځ كي راشي، تراكب يو پر بل كښېناستل دي.

( متكاوس :
چي څلور متحركه د دوو ساكنو تر مينځ راوړه شي، دا قسم مخصوص په عربى پوري دى، په پښتو كي ئې ما مثال ونه ليد، متكاوس د ګڼ او انبوه په معنى دى.

د قافيې عيبونه :
دا څو رازه دي چي مشهور ئې دادي : افوا، اكفا، سناد، ايطا، تضمين، اجازه، غلو، عدول :

 افوا :(
د مجرى يعني روى د حركت اختلاف ته قلندر وايي :
هوسيه وخورې د سترګـــــــــو تورى
پر لوړ ولاړه ښكاريان په ګورې
ښكاريان لا كله د ګور بنديان شوه
خيزې ولاړي دي تشي تــــــــــــــوري
" تورى" او د "يا" په حركت كي اختلاف سره لري.

 اكفا( :
د روى د توري اختلاف ته اكفا وايي، چي دا ډېر بد عيب دى، لكه : رقاص اوخناس يا روح او پوه يا ټك اوټګ ، لحاظ او ابراز چي سره راوړه شي.

 سناد :(
سناد د ردف اختلاف دى لكه كار اوكور چي سره راوړه شي، دا عيب په پښتو او پارسي كي ډېر بد دى، اوهيڅ روا نه دى، مګر په عربى كي جواز لري مثلاً په عربى كي جميل او نزول په قافيه كي سره راتلاى شي.

 ايطا :(
د قافيې د آخر توري تكرار دى په يوه معنى دا دوه قسمه دى : جلي، خفي . جلي هغه دى چي تكرار ئې ښكاره وي لكه ستمګر او خواستمګر. خفي هغه دى چي تكرار ئې نه وي ښكاره لكه : دانا، بينا. جلي ايطا په قافيه كي عيب دى.

 تضمين :(
دادى چي قافيه په وروستني بيت پوري معلقه شي، يعني لومړى بيت بېله دوهم بيته خپله معنى پوره نكړي لكه عبدالقادر خان چي وايي:
لاړم وباغ ته په نيت دګــــــــــــــلو
د پرېكولو آواز د بلبلــــــــــــــــــــــو
وكړ دستي مي له لاســـــه پرېوتې
هس رنګ مست شوم لكه په ملو
او دا ځكه عيب دى چي دادب پوهان وايي چي د نظم هر بيت بايد دومره مستقل وي چي معنا تمامه كړي البته دكلام د سباق د معنى په ترتيب كي به د نورو سره شريك وي.
 اجازه :(
دا عيب داسي دى چي دوه مختلف روى سره راوړه شي لكه : كاسب او فاضل.

 غلو :(
چي د روى تورى يو ځاى ساكن او بل ځاى متحرك راوړى.

 عدول :(
عدول څو ډوله دى : يو دا چي شاعر د وزن دصحت دپاره په لغت كي تصرف وركړي بل دا چي په قصيده كي له يوې قافيې څخه وبلي قافيې ته ولاړ شي، دا عيب دى مګر كه د قصيدې په مگينځ پخپله شاعر دې تغير ته اشاره وكړي عيب نه دى، د ځانه څخه د شعر په پاى كي لغت جوړول يا پر اصلي لغت څه شى اضافه كول يا د كوم لغت معنى اړول يا بېځايه استعمالول هم عدول دي.

لمن ليكونه 

1. المعجم فى معائير اشعار العجم 153 مخ
2. المعجم فى معائير اشعار العجم 153 مخ
3. حدائق البلاغه 121 مخ
4. المعجم فى معائير اشعار العجم 212 مخ 

وينا يا خطابه 

تعريف :
وينا چي په عربي ئې خطابه بولي هغه فن دى چي د هغه په واسطه وينا كوونكي پخپله وينا خپل اروېدونكي قانع كوي. او خپل مطلب ته ئې رابولي، او تشويقوي ئې، ځكه نو خطابه په لغت كي د بل د پوهولو دپاره وينا كول دي، او په اصطلاح كي هغه صنعت دي چي د پل د اقناع دپاره كار ځيني واخيستل شي. (1)

موضوع :
وينا يا خطابه د نورو ادبي فنونو په شان كومه خاصه موضوع نه لري بلكي په هره موضوع كي وينا كېدالاي شي نو ځكه ټول موضوعات كه كُلي وي كه جزئي كه معقول وي كه محسوس د وينا د موضوع عنوان راتلاى شي خو په دې شرط چي بلاغت پكښي وي. (2)

غرض :
د وينا او خطابې غرض د اروېدونكو اقناع او ترغيب دى، په هر كار كي چي وي او هر كار ته چي وي. (3)

اقناع :
اقناع پر دوه ډوله ده، يوه علمي او منطقي اقناع ده چي برهان ئې هم بولي او بله خطابي اقناع، علمي او منطقي قانع كول دادي چي مدعا په برهان ثابته شي او عقل ته هېڅ شك او ترديد پاته نه شي، دا راز اقناع په علمي امورو كي وي او دهغه چا كار دى چي د خطابې په موضوع كي متخصص وي يا اقلاً هغه موضوع ئې د ځان فن ګرځولى وي، مثلاً : په طبي چارو كښي د ډاكټر وظيفه ده او په مهندسي چارو كي د مهندس يا نور ... (4)
خطابي اقناع داده چي علمي اقناع ته حاجت نه وي ځكه چي ټول شيان او هر امر ددې وړ نه دى چي په برهان ثابت شي او يا ډېگر داسي كارونه شته چي ثابتوالى او نه ثابتوالى ئې نسبتي دى، يعني د يو موضوع ثبوت په يو خاص وخت او خاص ځاى كي اويا نسبتاً مخصوصو خلكو ته درست وي مګر په بل وخت يا بل ځاى كي يا د بل چا په نسبت درست نه وي، داسي چاري نو ددې وړ نه دي چي په برهان ثابتي شي، ځكه چي په برهان بايد هغه څه ثابت شي چي په هر وخت او هر ځاى او د هرچا دپاره يو شانته ثابت وي او كه دا هم وړ وي خو د هرچا ذهن بيا د برهان پوهېدلو او درك كولو ته حاضر نه وي له دې كبله ډېر داسي كيږي چي داروېدونكو د اقناع او ترغيب دپاره بېله علمي اقناع بلي اقناع ته هم ضرورت وي چي دا نو خطابي اقناع بولي، په خلص طور خطابي اقناع داده چي عقل دداسي مدعا تصديق وكړى چي له منل شوو يا مظنونه قضاياو څخه مركبه وي چي ګويا ظن او ګمان هم په دې تعريف كي شامل شوه.

د خطابې لنډ تاريخ :
نطق او وينا د بشري غرايزو څخه دي او هر كله او هر ځاى چي انسانان سره اوسي غواړي چي له خپلو همنوعانو سره ارتباط او اړه ولري. څنګه چي د ارتباط مهم شى خبري او وينا كول دى ځكه نو هر څوك غواړي چي بل څوك په خپله خبره او وينا وپوهوي او دوينا په واسطه ئې د ځان ملګرى او تابع كړي. نو دې غريزې د بشر ټولني له ابتداء څخه وده موندلې ده. او ټولو وګړو كه پوهېدل كه نه پوهېدل له دې غرېزي څخه كار اخيست او يو دبل داقناع او ترغيب دپاره ئې خبري او ويناوي كولې، ځكه نو ددې فن ابتدائي تاريخ يا د وضع كولو ځاى په يقيني توګه ټاكل كېدلاى نه شي، هو ! دا ويلاى شو چي هر ځاى او هرچيري چي هر څوك سره اوسگېدل ددوي په منځ كښي دا فن وْ، مګر البته دكوم علم يا فن په سترګه نه ورته كتل كېدل، او نه چا كوم خاص اهميت وركاوه خو په مجمل او مختصر نظر دا څرګنديږي چي هر ملت چي ډېر پخوا وجود او مدنيت درلود هغه ملت ددې فن ښه پالونكى بلل كيږي، د ماقبل التاريخ حال خورا څرګند نه دى او نه ئې كوم اثر راپاته شويدى، فقط دومره را معلوميږي چي هر ملت پخپله پخوانۍ دوره كي هم پوهان درلوده چي خپلو پيروانو ته ئې لارښوونه كوله او هم دا ښكاريږي چي د وينا او خطابې زوړ شكل بايد اكثراً بلكي كاملاً د مختصرو جملو او شعر او سرود په جامه كي وْ. په دې ترتيب نو په شرق كي د خطابې لومړۍ زانګو بايد د آريانانو پخوانى مركز وبولو ځكه چي هغه وخت تر هر نژاد د آرين نژاد متمدن او د ښو سرودو خاوند وْ. چي دلته نو دا يادونه ضروري ده چي با
آريانا او خطابه :

و مو ويل چي پخوا د وينا او خطابې شكل شعري جامه اغوستې وه چي ګويا شاعرانو د خطيبانو او نطاقانو وظيفه هم پر خپله غاړه اخيستي وه او اجرا كوله ئې او هم له بلي خوا وينو چي آرين نژاد څو زره كاله پخوا خورا لوړ مدنيت درلود حتى د ريګويد غوندي مهم او غټ كتابونه ئې هم لرل او "ريشي" ګانو به د ملت دهري طبقې دپاره په جلا جلا توګه لارښووني كولې او انسانان به يې سمي لاري ته رابلل، نو دا اټكل كولاى شو چي د خطابې او وينا لومړي پالونكي هم ددې خاوري آريانان دي ځكه چي د آرين د نژاد لومړى مركز تر آريايي هجرت دمخه همدا ځاى وْ، نو له دې كبله په ډېرو پخوانيو دورو كي د سرودو د روزني دپاره چي كومه روښانه دوره شته د رېګويدا دوره ده چي (1000 � 2000 كاله) د مسيح تر ميلاد دمخه وه او ويدي كتاب خو د افغانستان په زړې آريايي خاوره كي مينځ ته راوتلى دى نو د وينا اوخطابې د روزني لومړۍ زانګو هم بايد دغه خاوره وبولو، د ويدي عصر "ريشيا ګانو" يعني شاعرانو چي د ملت لارښوونكي او خطيبان او مبلغين وه ټولو خپله وظيفه په سرودونو كي اداء كوله او د سرودونو په واسطه ئې خلكو ته مذهبي اودنيايي قوانين ښودل، پاتي په اجتماعي توګه د مړو د تدفين يا د واده د تجليل مراسم پر ځاى كول دا ټول پردې دلالت كوي چي (څو زره كاله) پخوا په دې خاوره كي چي د آرين نژاد لا هند او پارس ته نه وه تللى د وينا او خطابې فن ته وده وركول كېدله، هو ! آريائيانو د مصر د فرعونانو په شان يا د هيورغليف دكيسو په څېر خپلي ويناوي په ډبرو كي ونه ګنډلي او نه ئې د پاپيروس پر پاڼو وليكلي او نه د كلدانيانو او آشوريانو او بابليانو غوندې ئې پر غرينو ډبرو اوپخو خټو خپلي كيسې را پرېښودلې، بلكي دوي د خوږو او جذابو سرودونو او شعرونو په واسطه پر پاكو آريايي زړو باندي خپلي ويناوي (چي ددوي د مادي او معنوي ژوندون جزئيات راښيي) نقش كړې او د صميمي عشق او ميني په شان له يوه زړه بل زړه ته بې ږغه نقل شوه څو بعضي ئې تر موږ هم راورسگېدل دا سرودونه د 18 قرن په اولو كي د كاغذ پر مخ ثبت شول (5) يعني تردې وخته د خلكو په سينواو خولو كي وه، هغه وخت ئې دې خطيبانو يا په بل عبارت شاعرانو ته " ريشي" ويله ، دې "ريشي" ګانو پخپلو ښكلو سرودو كي خطابې بيانولې كله به يې دخپلو پلرو او نژاد نجابت او پاكي او كله به ئې دقوم او ټبر قوت او واك خپلو اروېدونكو ته ستايه كله به ئې د خپلو شاهانو عظمت او هم بياناوه كله به يې د خپلي ښكلي مځكي او هيواد ستاينه او صفت كاوه، كله به ئې زلميانو او نجونوته د عفت او نجابت لار ښووله او كله به ئې د دهقانانو سره د كرهڼي خوږې مركې كولې، د وينو صافوالى، د نژاد پاكي، د كورنۍ د قانون احترام، په ټاكلي وخت واده، د ټبر غښتلوالى، د اندامو تناسب، د څېگرې ښكليتوب، د بدن صحت ، د روح نشاط، زړه ورتوب، جنګياليتوب او نور داسي صفتونه ددوي په وينا كي په خورا ساده او طبيعي صورت ليدل كيږي. د خپلو شيدو لرونكو غواوو ، د خپلو شنو وښو، د خپلو آبادو غرو، د خپلو ډكو سيندو، دخپل د ستورو ډك آسمان تعريف په ډيرو خوږو الفاظو بيانوي ځكه نو موږ دوى د آريايي روح روزونكي او دهغو د روحياتو ساتونكي او داجتماعي ژوندون لارښوونكي ګڼو، مثلاً د مثال په توكه : د مړوښۍ (ازدواج) لار او سعادت د اويستا "ياسنا" د كتاب 53 فصل كي په ډېر ښه ډول ښيي، چي ګويا د آريانانو دنجابت يوه ښه او برجسته نمونه ده. د واده د جشن او خوښيو په وخت كښي يو روحاني خطيب دا وينا پخپلو اشعارو كي وايي :
" زه هغو پيغلونجونو ته چي غواړي ميړونه وكړي څو له نصيحته ډكي جملې وايم ! او هم تاسي زلميانوته ئې ارووم، ځكه چي زه په هغو جملو ښه پوهېږم .... نو تاسي ئې پخپل غوږ كي ټينګي ونيسئ !
پاك او روحاني ژوندون ددين له لاري د خپلو مندو او پلور څخه زده كړي او په دې پوه شئ چي په ديندارۍ كي يو دبل مينه او محبت سره غواړئ، ځكه چي يوازي محبت كولاي شي تاسي نيكمرغه او خوشبخته كړي . (6)
يا داسي نور مثالونه چي تر ټولو مشهور د زردشت مشهور ګاتونه دي چي هر ګات ئې معناً يوه وينا او خطابه بلل كيږي د آريانا نور خطيبان تر اسلام دمخه ټول هغه پوهان دي چي سرودونه ئې ويل او خپل ټبر ته ئې د ژوند سمه لاره ښودله چي دكتاب د پاڼو د تنګوالي او دموضوع د اوږدوالي له بيري مو دهغو دنومو د راوړلو څخه صرف نظر وكړ او تر اسلام وروسته هم په افغانستان كي خطيبان اونطاقان وه، اوس ځم د نورى دنيا خطيبانو ته.



يونان او خطابه :

كوم ملت چي خطابې ته علمي رنګ وركړ او هغه ئې دمنطق د پنځګونو صفتو څخه وبلله يونان او د يونان فلاسفه وه،څنګه چي سيسرون (7) د روم مشهور فيلسوف او خطيب پخپل كتاب بروتوس كي ليكلي لومړى طايفه چي په يونان كي په خطابه او وينا مشهور دى "سوفسطائيان" دي او ددې طايفې منځ ته راتله داسي بيانوى : (8)
كوم وخت چي د صقليا (سيسل) د جزيرې ظالمانو او ياغيانو او غاصبو حكومتو سقوط وكړ تر هوسايي او امنيت وروسته خلكو قضايي محكمو ته خپل عرضونه وړاندي كړه، څنګه چي دعوې ډيري وې او مدعيانو هم خپلي دعوې ښه نه شواى ثابتولاي نو ځكه ددعوې وكيل ته وكيلان ډېگر شوه اوهم ددې دپاره چي يو پر بل برى ومومي د ښو دلائلو په لټون او پيدا كولو كي ئې زيار يوست. ددې زيار په اثر د خبرو فصاحت منځ ته راغى او د وينا او خطابې بازار تود شو، څو چي هغو كسانو چي په دې فن كي يې ښه لاس موندلى وْ، خورا لوړ مقامونه اشغال كړه، او په دې طائفه كي چي كوم دوه ډېر مشهور شوه دوه كسان دي : يو "كوراكس (9) بل "تينسياس" نوميده، په يونان كي دا دوه لومړى كسان دي چي د نطق او خطابې د تدوين فكر ئې مغزو ته ورڅېرمه شو، او دوي غالباً خپل دلائل ليكل او بيا ئې محكمې ته وړاندي كول تر دوي وروسته دوو نورو كسانو "پروتاګراس" (10) او بل "كرجياس" (11) نومېده بيخي ډېر اهميت او شهرت وموند ځكه چي دومره ښه نطق ئې كاوه چي تل به ددوى مدعيان محكومه وه، او برى به ددوى په برخه و، څنكه چي وكالت او نطق ډېر اهميت وموند، نو دډېرو اشخاصو توجهه دې خواته شوه او هر چا غوښته چي ښه نطاق او وينا كوونكى شي، نو ځكه د پروتاګراس او ګرجياس څخه غوښتنه وشوه چي ددې فن د اصولو تدريس شروع كړي هغو هم د سيسل د جزيرې په مركز د "سيراكوز" په ښار كي كورسونه جوړ كړه، او د څه فيس په عوض به ئې د خطابې او نطق د فن زده كړه نورو ته كوله، دوي په دې كار كښي دومره مهارت وموند چي خلكو دوي ته د "سوفيست" (12) لقب وركړ. او سوفيست ئې په يوناني ژبه يو پوه اوحكيم سړي ته ويل، چي په ډيرو علومو به عالم وْ مګر څه موده وروسته ددوي پيروانو يعني محكمو وكيلانو دا فن خورا بد استعمالاوه او بده استفاده به ئې ځيني كوله ددوى د شاګردانو فقط دا مقصد وْ چي خپل مقابل په هر صورت چي كه حق وي كه ناحقه بايد مغلوبه ئې كړي، د حق او عدالت له دائرې ووتل د روه او مغالطه او خطا ايستل بيخي پكښي ډير شوه، ځكه نو د خلكو كي بد ايسېدل، او وكيلان به ئې په بده ستايل او دعامو خلكو په نظر كي سوفيست كلمې هم خپله حقيقي معنى بايلوله او سوفيست دروهلئ، غولوونكئ مغالطه كار وباله شو، ددوي كار په سفسطه مشهور شو اوددوي طائفه باطله وبلله شوه پاى ته ددې طائفې شاملين او شاګردانو ويل چي د شيانو حقيقت پېژندلاى نه شو او فرضاً كه ئې وپېژنو بل چا ته ئې معرفي كولاى نه شو، څنګه چي ددوي عقيدو د خلكو په فكرو كي ډېر انقلاب او تشتت څرګند كړ او د اجتماعي حيات دپاره ډېر مضر وْ، نو خلك ئې بالمقابل جګړې ته تكړه شول، او لومړى سړى چى ددې طائفې پر ضد يې ملا وتړله سقراط وْ، چي په تصوراتو او ادراكاتو كي بحث كول دده مفكوره ده، مګر سقراط غلبه ونه موندله، تر ده وروسته افلاطون ددوى پر ضد اقدام وكړ او په تصديقاتو كي ئې خبري شروع كړې او ددوي څو كتابونه ئې شرح او ددوى دلائل يې ټول رد كړه مګر افلاطون پوره برى ونه موند خو چي ارسطو مينځ ته راغى او دا پياوړى فيلسوف د دوي د عقايدو دبندولو دپاره راولاړ شو د خلكو دخبرولو دپاره يې منطق تدوين كړه او مخصوصاً ئې خطابې ته ډېر اهميت وركړ او په خطابه كي ئې يومستقل كتاب تاليف كړ.

د يونان وينا كوونكى :
د ميلاد دمخه تر لسم قرن پوري د يونان د وينا كوونكو يعني خطيبانو نوم نشته تر دې تاريخ وروسته ډېر خطباء پكښي پيدا شويدي خصوصاً د يوناني لوى شاعر "همر" له دورې څخه د ډيرو خطيبانو نومونه يادېږي چي مشهوره ئې دادى :
1. سولن Solon د آتن قانون ايښوونكى او د هغه ځاى د اهاليو د اجتماعي خويو او آدابو مصلح (558 _ 640 ) تر ميلاد دمخه.
2. پي سيس ترات Pisistrate د سولن رقيب او د هيپارك زوى، دا سړى د همر د اشعارو ټولوونكى دى (528 ) تر ميلاد دمخه.
3. تميسيتو كل Themistocle يونانى سردار اود لښكري خطيبو مشهرو خطيب په (464 _ 528 ق م) 
4. اريستيد : سياسي خطيب د تميسيتو كل رقيب.
په يونان كي خطابه تر ميلاد دمخه د پنځم قگرن په پاى كي د پريكلس له عصره خپلي نهايي لوړتيا ته ورسېدله او دا لاندي كسان ډېر مشهور شوه :
1. پريكلس Pericles چي د آتن له لويو نامدارو زعماوو څخه وْ او هم يو قوي او غټ خطيب باله كېده.
2. اېسوكرات Isocrate په تتبيني خطابه كي (436 _ 338) تر ميلاد دمخه.
3. دمستن Demositine امير الخطباء د ويناكوونكو مشر (381 _ 312 ق).
4. اسكين : د دمستن رقيب مشاجروي خطيب وْ (387 _ 312 ق م) دمستن هغه خطيب دى چي د وينا او خطابې په ټولو فنونو كي ئې خورا لوى لاس درلود دده ډيري معروقې او ښې خطابگې هغه دي چي د فلپ مقدوني د اسكندر د پلار پر ضد ئې كړيدي او پنځلس كاله د خپل وطن دساتني دپاره ئې دهغه سره مخالفت كاوه دا خطابې دفيلپيك نوميږي چي په فرانسوي هم ترجمه شويدي.

روم او خطابه :

څنكه چي د سيسگرون په قول د سوفيسطايانو سټه له سيسل څخه اېښوول شوې وه، او بيا د سوفيسطائې عقيدې په اثر يا ددې عقيدې پر خلاف منطق منځ ته راغله اوخطابه د منطق مهم ركن وباله شو نو ليري به نه وي چي ووايو د خطابې د علم د وضع باعث روم يا روميان دي، مګر البته په علمي حيث د خطابې فن يونانيانو تر هرچا دمخه تدوين كړيدى او وروسته د سياسي شخړو په واسطه په روم كي هم دې فن شهرت وموند او د روم كوم وينا كوونكي چي د ذكر وړ دي دادي : (13)
1. كانون : چي مهم نقاد دى (232 _ 174 ) تر ميلاد دمخه.
2. ژول قيصر : (101 _ 44) تر ميلاد دمخه چي د روم مشهور سردار وْ.
3. سيسرون : چي امام الخطباء باله شوى دى، په (106 _43 ق م) چي له هره حيثه د روم له اولو درجو وينا كوونكو څخه ګڼل شويدى.
ددې دريم خطيب درې ډوله خطابې ډېري مشهوري دي چي نومونه ئې دادى : لومړۍ "كايتلي " دوهم "ورين" دريم : "فيل پيك " لومړۍ خطابگې ئې د رومى سردار پر خلاف ويلي دي چي هغه غوښته د روم جمهوريت له منځه ورك كړي، خو سيسرون چي خپلي څلور ويناوي د سنا په مجلس او نورو عمومي مجلسو كي وكړي هغه سردار په نفي بلد محكوم شو، او سيسرون ته د سنا لخوا "د وطن پلار" لقب وركړه شو.
دوهم ډول خطابې ئې د سيسل د جزيرې د يو مستبد او ياغي حاكم پر خلاف كړي وي چي تر محاكمې دمخه فرار شو.
دريم ډول خطابې ئې د آنتوان پر ضد چي د روم مشهور سردار وْ پر خلاف كړي وې، او دده ټولي ويناوي په فرانسوي ترجمه او طبع شويدي.

عرب او خطابه :

په عربو كي تر اسلام يو سلو پنځوس كاله دمخه دخطابې تاريخ شروع كيږي تر دې تاريخ پخوا څه په لاس كي نشته، ددې دورې په خطابو كښي اكثر دا موضو نه بيانېدل :
و جنګ ته ګمارل، د خون اخيستلو ترغيب د جنګ پر وخت، د اولسو په منځ كي روغه كول، وياړنه او مباهات، د نمائنده ګانو په واسطه د مقصد څرګندول، د ښو كارو توصيه او له بدو ځان ژغورل،د واده پر وخت د زوم او ناوي ستايل او نور داسي ...

د عربو وينا كوونكي :
د عربو د خطباء زړونه لوى او صورتاً هم قوى خلك وه، ځانونه ئې پاك او ستره ساتل، شا وخوا ئې ډېر نه كتل، او څه چي ئې ويل هغه ئې كول، د خطبو پر وخت ئې مخصوص خويونه درلودل، مثلاً : د واده په خطبو كي به ئې په ولاړي پر لوړ ځاى او يا اوښ پر شا وينا كوله او دا ددې دپاره چي ټول خلك ئې ږغ واوري، او دده دلاس او سر ښورول او حركتونه په سترګو وويني، لويه لنګوټه به ئې تړلې وه پر لكړه يا نېزه يا ليندۍ به ئې تكيه كوله، او كله به ئې هغه ښوروله او اشاره به ئې په كوله (14) د عربو ددې دورې خطيبان ډېر وه، چي د پخوانيو خطيبانو څخه ئې د لوى زوي كعب وْ چي د رسول كريم (ص) اوم نيكه دىاو په عربو كي ئې دكنانه طايفه خصوصاً او نور عرب عموماً ښي لاري ته رابلل دې سړي په عربو كي دومره اهميت وموند چي دده مرګ ئې د تاريخ مبداء وګرزوله، او تر عام الفيل پوري د تاريخ مبداء وْ، د عربو د جاهليت د وخت بل مشهور خطيب قيس بن ساعده وْ، دا سړى هم ټولو عربو په فصاحت او بلاغت اوحكمت اوموعظه منلى وْ، او دده نطق او ذكاء جوړ متل ګرزېدلى وْ، كه څه هم تر اسلام دمخه خو موحد او د قيامت پر ورځ ئگي ايمان درلود، او ټول عرب ئې له بت پرستۍ څخه منع كول، او دلوي خداى عبادت ته ئې رابلل، وايي چي دى لومړى سړى دى چي پر لوړه وخوت او په خطبه كي ئې د (امابعد) كلمه استعمال كړه ، او دوينا په وخت كي به ئگې پر توره يا لكړه تكيه كړې وه، او د فصاحت دا اصل چي "البينآ على من ادعى والبين على من انكر) هم دده له ويناوو څخه دى، رسول كريم (ص) تر بعثت دمخه يوه ورځ دده وينا اروېدلي وه او خوښه كړې ئي وه، دى تر بعثت لږ دمخه وفات شويدى، او دده ډېره مشهوره وينا هغه وينا ده چي د عكاف په بازار كي ئې ويلې ده او هغه
داده :
"ايهناس ! اسمعو اوعوا من عاش مات و من مات فات، وكل ما هو آت آت، ليل داج ونهار ساج، وسماء ذات ابراج، و نجوم تزهر، وبحار تزخر، وجبال مرساآ، وارض مدحاآ، وانهار مجراآ ان فى السماء لخبراً وان فى الارض لعبراً مابال الناس يذهبون و يرجعون ارضوواقاموا ؟ ام تركو اقناموا يقسم قس باالله قم لااثم فيه، ان الله ديناً هو ارضي لكم وافضل من دينكم الذى لنتم اليه انكم لتاتون من الامر منكرا"
ترجمه : 
" اى خلكو ! واورئ او ښه يې زړه ته تېره كړئ، څوك چي پر دنيا اوسي مري اوڅوك چي مړشو وركيږي، هر څه چي راځي راځي، شپه تياره، ورځ رڼا، د آسمان له برجو سره ستوري ځليږي، دريابونه مستۍ كوي، غرونه ټينګ دي، او مځكه غوړولي شوې ده، او ولې بهېږي، نو رښيتا چي په آسمان كي دليل او خبر او په مځكه كي عبرت شته، دا څه كيفيت دى چي خلك ځي او بيرته نه راګرځي؟ ايا خوښ دي چي هلته اوسي؟ اوكه پرېښود شويدي نو بيده دي؟ " قس " په خداى سره قسم خوري چي په دې كي هيڅ ګناه نشته چي دلوى خداى دين ستاسي تر اوسني دين ښه او هم ستاسي خوښيږي، نو رښتيا چي تاسي يو منكر او بدكاره ته رهي ياست".
ددې دورې بل مهم او مشهور خطيب اكنم بن صيفي دى،دې خطيب د كسري نوشيروان په مقابل كي خطبه ويلې ده چي د كسرى د اعجاب سبب شوله او ده ته ئگې وويل : "كه په عربو كي بې تا څوك نه واي يوازي ته كافي وي" او هغه ډېر ښه خطبه چي ئې كسرى ته ويلي ده داده : "ان افضل الاشياء اعاليها واعلى الرجال ملوكهم وافضل الملوك اعمها نفعاً و افضل الخطباء اصدقها الصدق منجاآ والكذب مهواآ آفته الراى الهوا والعجز مفتاح الفقر شر البلاد بلاد لا اميريها الصمت حكم وقليل فاعلهُ ، البلاغه الايجاز من شدد نفر ومن تراخي تالف"
ترجمه :
"بهترين د شيانو عاليترين د هغو دى، عاليترين د خلكو پاچهان دي، او بهترين د پاچهانو هغه دى چي نفع ئې عامه وي ، بهترين د خطيبانو هغه دى چي رښيتا وايي، رښيتا ويل د نجات سبب دي، درواغ ويل مهواآ دي دراى آفت هوا او هوس دى، عجز د فقر كلي ده، په ښارو كي هغه ښار بد دي چي امير نه لري، پټه خوله حكمت دى،او پټ خولي لږ دي، بلاغت ايجاز دى، هر څوك چي شدت كوي د خلكو نفرت ډېروي او څوك چي مهرباني كوي خلك پر ځان راټولوي"
دا خطبه او نوري خطبې ئگې خطابي جنبه چنداني نه لري، بلكي لنډى لنډى جملې دي چي په مختلفو چارو كي د پند او موعظې په رنګ ويلي شويدي.

تر اسلام وروسته :
په عربو كي تر اسلام وروسته وينا ډېره لوړه موقع وموندله او نوي سبكونه او خصوصيات پكښي پيدا شوه، مثلاً د جمعې ، اخترو او حج خطبې سياسي دخلافت او سلطنت د ټينګولو دپاره ويناوي پكښي داخلي شوې د وينا او خطبو شروع كول په حمد او ثنا سره شروع شوه، د قرانكريم آيتونه تضمين شوه، او مرسته ځيني واخيستله شوه، همدا شان د لنډوالي او اوږدوالي له حيثه ددې دورې خطباء دومره ډېر دى چي په هيڅ عصر كي دومره نه وه، خو دلته ئې څو مشهور خطيبان راوړو : 
لومړى چي تر ټولو خطيبانو ئې اوله درجه وړېده رسول كريم (ص) دى چي هيڅوك دده ودرجې ته نه و رسيدلى او دومره بليغي او فصيحي او جاذبي ويناوي ئې كولې چي ټول خلګ به دده پر وينا مينان كېدل او د هر چا دا زړه غوښته چي دده وينا واوري يا اقلاً دوې خبري ورسره وكړي، حتى مخالفينو هم دده (ص) ويناوي اروېدلې او ويل به يې چي "محمد د خبرو سحر لري" دوهم خطيب على كرم الله وجهه دى چي امام الخطباء باله شويدى، او د سيد رضي نهج بلاغته ددې خبري شاهد دى ، نور مشهور خطيبان سحبان، امل زياد بن ابيه حجاج بن يوسف ثقفي، خالد بن وليد او نور چي خطبگې ئې په كتابو كي ذكر شويدي.


آشور او خطابه :

كوم بل ملت چي د خطابې آثار ځيني څرګند شويدي د آشور ملت دى چي دوي د نيكه ګانو د پخوانيو نوشتو څخه چي په ميخي خط ليكلي پاته شويدي او هغه غالباً ددوى د ارباب الانواعو او پاچهانو قولونه دي چي وعظ او آداب ئې ښودلي دي.

خطابه په منطق كي :
خطابه دوه مخه لري : يو علمي بل ادبي.

له علمي مخي خطابه :
د علمي مخي خطابه د منطق د پنځګونو صنعتونو څخه ده، ځگكه نو بايد لومړى د منطق په شاو خوا كښي لږ څېړنه وكړو بيا به د خطابې مقام په منطق كي وښيو.
د منطق د علم واضع څرګند نه دى خو دمدون اوبشپړونكى ئې ارسطو دى دمخه هم د منطق بحثونه وه مګر تدوين شوي نه وه ارسطو تدوين او بشپړ كړه ، او د منطق پاشلي او غير منظم قواعد او قوانين ئې راغونډ كړه بلكي تر ارسطو دمخه خلكو له منطقه بد وړل او حكماوْ ئې تدريس نه كاوه حتى د افلاطون استاد سقراط په ټولو منطقي او فلسفي بحثو كي يوه كلمه هم نه ده ليكلې او دده ټول فلسفي عقايد دده دوو شاګردانو زينفون او افلاطون له كتابو څخه ښكاره شويدي.
افلاطون په لومړى سر كي د خپل استاد لاره ټينګه كړې وه خو په پاى كي دكمزورۍ او ضعف له رويه وبېرېده چي دده عقايد له منځه ولاړ نه شي، نوئې دكتابونو په ليكلو شروع وكړ (15) .

د ارسطو منطق :
دارسطو منطق اته كتابه دي چي نومونه ئې د ترجمې سره دادى :
( فاطيغورياس يعني مقولات
 باري ارمانياس يعني تصورات او قضيه او اقسام ئې(
( لومړى آنالو طبقاى يعني د قياس تحليل ( د قياس مقدمې او اجزا او اقسام او عكوس ئې ...)
 دوهم آنالوطبقاى = برهان(
 طوبيقا = جدل(
 صوفسطيقا = مغالطه(
( ريطوريقا = خطابه
 بوطيقا = شعر( 
دا چي داكتابونه يوه مجموعه وه يا جلا جلا اختلاف دى مګرمحققه خبره دا ده چي شپږ كتابونه ( مقولات، تصورات، او قضيه، دقياس تحليل، برهان ، جدل، مغالطه) يوه مجموعه وه او دوه كتابه (خطابه او شعر) جلا كتاب او مجموعه وه ددې دواړو مجموعو نوم ئې "ارګانون" ايښى وْ "ارګانون" په يوناني كي "اوزار" او آلې ته وايي. دلته هم ځكه چي منطق د قانون يو آله ده نو ارګانون ورته وويل شوه.
په دې ترتيب نو څرګنده شوه چي له علمي مخي خطابې په منطق كي لوړ مقام درلود او د ارګانون يوه جزء باله كيدله.

د منطق پنځګونه صنعتونه :
د منطق پنځه صنعتونه دادي : برهان ، جدل، مغالطه، خطابه او شعر (16)

 _ برهان( :
برهان هغه قياس دى چي له يقيني قضاياوو څخه مركب شوي وي چي اصول ئې دادي : اوليات، مشاهدات، تجريبات، حدسيات، فطريات او متواترات :
1. اوليات :
اوليات هغه قضايا دي چي هېڅ ډول استدلال ته اړ نه وي لكه كُل تر جز لوى دى.
2. مشاهدات :
هغه قضايا دي چي په ظاهري يا باطني حواسو درك كاوه شي لكه دا چي لمر روښانه دى او زه تږى يم.
3. تجريبات :
هغه قضاي دي چي د آزمايښت او تكرار له امله ثابت شوي وي لكه دا 
چي كونين تبه ليري كوي.
4. حدسيات :
هغه قضايا دي چي د انسان ذهن د ټاكليو شوو مبادى څخه نتيجو ته ولاړشي لكه دا چي : د سپوږمۍ رڼا له لمره ده.
5. فطريات :
هغه قضايا دي چي د هغو د دواړو خواوو تصور له نسبته سره په حكم كي كافي نه وي. بلكي په غير حسي يعني ذهني واسطه پوري اړه ولري او دا واسطه بايد د قضيې د اطرافو د تصور په وخت كښي له ذهنه غائبه نه وي لكه دا چي څلور جفت دى، ځكه چي په دې قضيه كي حكم په ذهني واسطه سره دى چي هغه انقسام بمتساوين باله كيږي.
6. متواترات :
هغه قضايا دي چي حكم په هغو كي د يوې ډلي له خولې وي او اقلاً ددې ډلي موافق پر درواغو محال وي لكه دا چي مكه موجوده ده.

 _ جدل( :
جدل هغه قياس دى چي له مشهوراتو او مسلماتو څخه مركب وي.

1. مشهورات :
هغه قضايا دي چي د بشري ټولني پرې اتفاق وي لكه دا چي : ښه ښه دي بد بد !!! يا دا چي د ځينو په عقيده پرې اتفاق وي.
2. مسلمات :
هغه قضايا دي چي د مناظگرې په وخت كي د يوې خوا په نزد منلي شوي وي يا دا چي په يوه علم كي برهاناً ثابت شوي وي او په بل علم كښي د مسلمه اصولو په عنوان منل شوي وي. لكه د حساب قواعد چي د رياضي په اكثرو علومو كي د مسلمه اصولو په توګه اخيستل شوي دي.

 _ مغالطه( :
مغالطه يا سفسطه هغه قياس دى چي له وهمياتو او مشبهاتو څخه مركب وي.
1. وهميات :
هغه قضايا دي چي په هغو كي وهم حاكم وي نه عقل.
2. مشبهات :
هغه درواغجن قضايا دي چي د رښتنيو او صادقو او اوليه قضاياو سره شبيه وي لكه دا چي : انسان ويښته لري او ويښته شين كيږي نو انسان شين كيږي.

 _ خطابه :(
خطابه هغه قياس دى چي له مقبولاتو او مظنوناتو څخه مركب دى.

1. مقبولات :
هغه قضايا دي چي دداسي كسانو څخه واخيستل شي چي پر هغو د اروېدونكو اعتماد او اعتقاد وي لكه انبياء، اولياء، پوهان او نور ...


2. مظنونات :
هغه قضايا دي چي په اروېدونكو كي د هغو د صحت او رښتيا والى ګمان پيدا شي.


 _ شعر( :
شعر هغه قياس دى چي له مخيلاتو څخه مركب وي او مخيلات هغه خيالي قضايا دي چي د نفس د انبساط او انقباض باعث وګرزي.

له ادبي مخي خطابه :
خطابه له ادبي لحاظه ځانته فن دى او دا خبره نشته چي دمنطق جز باله شي ادبي تعريف او د ادبي خطابې موضوع او غرض خو دمخه په لومړۍ برخه كي وليكل شو دلته به د خطابې اصول وليكو :

د خطابې اصول :

د خطابگې اصول درې دي : ابتكار ، تنسيق، تعبير .

1. ابتكار :
د اروېدونكي د قناعت د وسائلو په ټاكلو كي فكر په كار اچول ابتكار دى. چي دهغه په اثر د اروېدونكي عواطف په ښور راشي.


2. تنسيق :
دخطابې د معنا او د اجزاوْ د سياق انتظام ته تنسيق وايي د تنسيق څخه مقصد د خطابې د اجزاوْ د تركيب ټينګښت او دهغو يوله بله ارتباط دى، دا ددې دپاره چي اغېزه او تاثير ئې ډېر شي او د اروېدونكو زړه تنګ نه شي د تنسيق اصول درې دي : مقدمه ، اثبات ، خاتمه.

مقدمه :
وينا كوونكى بايد له مقدمې څخه درې نتيجې واخلي، يوه دا چي زړونه جلب كړي او خلك ځانته متوجه كړي، دا له "ښه افتتاح" څخه 
پيدا كيږي. دوهمه دا چي اروېدونكي بايد د اجمال په توګه د خطابې موضوع له مقدمې څخه وفهموي، دا "دمقصد له بيان" څخه لاس ته راځي. دريمه دا چي د اروېدونكو شوق اوترغيب خپلي وينا ته پيدا كړي چي د وينا كوونكي وينا په ډېر شوق واوري دا د "خطبې په تقسيم" اړه لري.

ښه افتتاح :
ښه افتتاح داده چي الفاظ صحيح او سپك او معنى ئې څرګنده وي حشو او زوائد ونه لري، او افتتاح څلور قسمه لري : لومړى دا چي د يو موضوع په شرحه كي بېله تكلفه پيل وشي، دا افتتاح په عادي مجلسو او ادبي محافلو كي ښه ده، دوه دا چي دمطلب بيان په ښو خوږو او جذابو الفاظو او ښه تعبير سره شروع شي، دا په هغو ځايو كي وي چي د يوې مهمي او لويي واقعې ښكاره كول وي. لكه ابوبكر صديق (رض) چي د رسول اكرم (ص) د رحلت په ورځ چي هيچا دا جرئت نه درلود چي د حضرت وفات ښكاره كړي دى پر منبر وخوت وې ويل : " ايهناس انه من كان يعبد محمداً قدمات ومن كان يعبدالله فان الله حى لايموت" دريم دا چي د اروېدونكو غوږو ته د هغه كار علل ورسول شي چي خلك ئې د همت پر كښته والي حمل كوي، څلرم دا چي د حال د اقتضا سره سم په وينا كي كنايه، تعريض، تلويح او اشاره راوړه شي.

د مقصد بيان :
د مقصد بيان دادى چي حاضرينو ته خپل مطلب څگرګند كړي، او ددې شرطونه پنځه دي : لومړى دا چي د يوې چاري په شاوخوا كي وي ځكه چي د موضوع وحدت ښه څرګندوي. دوهم دا چي د مقصد بيان بايد واضح وي او په صافو او ښكاره الفاظو وويل شي، ځكه چي د موضوع پټوالى اروېدونكي ستړي كوي.
دريم دا چي په اروېدونكو كي نشاط پيدا كړي او دا دمطلب په ابتكار اړه لري دا په هغه وخت كي چي اروېدونكي خواشيني اوغمګينه وي. څلرم دا چي له اصلي مقصد خارج نه شي ځكه چي له مقصده وتل د اروېدونكو د حواسو د پريشانۍ سبب كيږي او نتيجه لاس ته نه راځي. پنځم دا چي وينا كوونكى بايد وار دواره د تفصيل په توګه په موضوع كي داخل نه شي، ځكه احتمال لري چي نتيجې ته به ونه رسيږي، يا به د ډېر غالمغال سبب وګرځي او له مقصده به پاته شي، اول بايد د اجمال په توګه مقصد شروع شي او ورو ورو چي د اروېدونكو زړونه ځانته جلب كړي په تفصيل به شروع كوي.
د خطبې تقسيم :
وينا بايد پر څو اجزاوْ وويشل شي، ددې فائدې دادى چي : اول خو وينا كوونكى د معنا له تكراره ساتل كيږي، دوهم دا چي اروېدونكو ته د خطيب سبك او روش معلوميږي، دريم دا چي پخپله وينا ښه واضحه او ښكلي راځي. مثلاً على كرم الله وجهه پلرونه داسي ويشي : پلرونه درې قسمه دي : يو هغه پلار چي تا پيدا كوي، دوهم هغه پلار چي تعليم دركوي، دريم هغه پلار چي تاسي روزي.

اثبات :
د تنسيق دوهم اصل اثبات دى د وينا د موضوع تائيد دى، چي په برهان او دليل سره وشي، اثبات پر دوه قسمه دى : ايجابي، سلبي.

ايجابي :
ايجابي هغه اثبات دى چي د يوې موضوع شرح وويله شي، بيا هغه په ښكاره او ټينګو دلائلو ثابته شي دې ته تبيان هم وايي.

سلبي:
سلبي اثبات هغه دى چي وينا كوونكى د خپل مقابل دلائل رد كړي او د هغه عقايد باطل كړي.

خاتمه :
د تنسيق دريم اصل خاتمه ده، خاتمه د وينا كوونكو وروستنيو خبرو ته وايي، څنګه چي د خطيب وينا پر خاتمه تماميږي نو وينا كوونكى بايد خپل ډېر قوت پر دې خبرو واچوي چي د اروېدونكو داقناع او تحريك سبب وګرزي او ددوى عواطف په ښور راولي، او زړونه ئې تر تاثير لاندي ونيسي، او دلته بايد د وينا غرض لاس ته راوړه شي، ځكه چي موږ خو د مخه ويلي وه چي د وينا غرض د اروېدونكو اقناع او ددوي ترغيب هغه كار ته دى چي د وينا موضوع وي، نو د وينا په پاى كي بايد دا دوه غرضه له نظره ونه لويږي او اكثراً هم چي د وينا وروستنۍ جملې ټينګي او جذابي وي اروېدونكي په ټوله وينا قانع كيږي او ترغيب پيدا كوي او كه ټوله وينا ټينګه او متينه وي خو چي وروستنۍ جملې ئې سستي وي د اروېدونكو په مغزو كي چنداني كار نه كوي، ځكه چي اكثراً د اروېدونكو په مغزو كي وروستۍ جملې پاتيږي.


(3) تعبير :

د خطابې دريم اصل تعبير دى چي په وينا كي ددي اصل مراعات خورا مهم باله كيږي، يعني د مطالبو بيان او حسن تعبير د وينا پوخ اساس دى او علاوه پر دې چي دبلاغت او فصاحت او معاني او بيان د د قواعدو مراعات بايد وشي دا لاندي چاري هم په نظر كي ونيول شي :
لومړى : د اروېدونكو د حالت رعايت، يعني د اديبانو په مجلس كي يو راز تعبير او الفاظو ته ضرورت دى او د عامي طبقې دپاره بل راز تعبير لازم دى، نو دحال مقتضا ته بايد وكتل شي او د هري طبقې سره د هغو په ژبه خبري وشي كه نه وي څه نتيجه په لاس نه راځي.
دوهم : دا چي دخبرو طرز بايد مختلف وي،كله مدح، كله بد، كله هزل، كله جد، كله شكر، كله زجر، كله توبيخ، كله تشويق چي د هر يوه بايد پخپل ځاى كي مراعات او ساتنه وشي.
دريم : دا چي ويناكوونكى بايد له خپله حاله سره سم تعبير وكړي يعني د سپين ږيرتوب پر وخت د زلميتوب او د زلميتوب پر وخت د سپين ږيرتوب تعبيرونه ونه شي كه زوړ د هلك چمونه وكړي يا هلك كلان كاري وكړي د لويانو په شان وغږيږي ډېر بد ايسي او علاوه پر هغه وينا ئې هم له تاثره لويږي.
څلورم : د لهجې پورته كښته والى هم ډېر اهميت لري چي د قهر پر ځاى په يو راز او رحم پر ځاى په بل راز لهجه تعبير وشي.
پنځم : په تعبير كي د بدن حركت دلاس خوځول ښي او كېڼي خواته كتل، پر خپل موقع باندي ډېر اهميت لري، همدارنګه د سر ښورول پر خپل ځاى ښه تاثير كوي.

د خطابې د اقسامو اصول :

د ارسطو د عقيدې په قرار د خطابې د اقسامو اصول درې دي : تثبيتي، مشوري، مشاجري :

(1) تثبيتي وينا :
ددې وينا مقصد د ښو خلكو ښه ويل او د بدو خلكو بد ويل دي، چي ددې خطابې تر عنوان لاندي دا موضوعات راتلاى شي : مدح، ذم،تبريك، تعزيت، شكر، تهنيت، تسليت، هجوه، ښه راغلى او نور له دې قبيله مسائل چي هره موضوع پخپل ځاى او خپله موقع كي جلا خطابه كېدلاى شي. تثبيتي خطابې ته تشريفاتي او نمايشي خطابه هم وايي، دا راز خطابې د پارسي په نظم كښي ډيري پيدا كيږي خو په پښتو كي په دواړو خواوو يعني نثر او نظم كي شته مګر د مدح برخه ډېره لږ ده او د تنقيد جنبه ښه قوي ليدله كيږي.
كوم خلك چي په پورتنيو موضوعاتو كي ونيا وكړي بايد د هرى موضوع د كيفيت او كميت څخه پوره خبر وي ، د وينا مورد د اشخاصو مقامات هم بايد په نظر كي ونيول شي.

(2) مشوري وينا :
مشوري وينا داده چي د يو كار د كولو يا نه كولو په تشويق او ترغيب وي تر دې عنوان لاندي دا موضوعات راځي : سياسي، عسكري، طبي، توصيوي، شفاعتي، تفريعي يعني توبيخي، تحريضي يعني حماسه او نور داسي موضوعات ...

(3) سياسي وينا :
دا وينا په شورى يا عمومي مجلسو كي وي چي دا مجلسونه د مملكت د چارو د تدبير او د دولت د سياست دپاره منعقدېږي هغه چاري چي په دې مجلسوكي تر نظر لاندي نيول كېږي او د يوه نطاق نمائنده توجه ځانته اړوي دادي : د عادله قوانينو واضع كول، د رسمي دوائرو تشكيل او تنظيم، د دولت په دباندنيو چارو كي غور كول او د خارج سره د ارتباط مسئله تر غور لاندي نيول، روغه او جګړه كول، د ښارينو چارو سمول، د معارف نظام او نور ..،
سياسي وينا د سياسي خلكو كار دى يعني وزراء او د ملت نمائنده ګان او نور هغه څوك چي په ملي ټولنو يعني پارلمانو كي چي هلته د ملت د مختلفو طبقو سياسي حزبونه وي د افكارو تبادله سره كوي.


سياسي وينا كوونكى :
د سياسي نطاق مهم صفتونه دادى :
 بايد( د سياست په ټولو دقايقو او رمزو پوه او خبر وي.
 په عمومي او شخصي حقوقو كي( بايد د پوره تعمق او تبحر ځښتن وي.
 سياسي نطاق بايد دخلكو نبض وپېژني او وينا( ئې بايد ډېره ساده او بې تكلفه وي د خبرو په ښكلولو پسي ونه ګرځي.
 زړه يې بايد( قوي او ژبه ئې خوږه او بيان ئې فصيح او بليغ وي.
 په كومه موضوع كي چي بحث كوي( بايد د هغگې موضوع په ټولو اطرافو خبر وي.
 د خپل مملكت سره بايد صادق او رښتين( وي شخصي اغراضو 
ته لار ور نه كړي امين او بې غرضه وي.
مثال : كوم وخت چي ميرويس خان ګورګين مړ كړ نو ئې يوه ملى جرګه جوړه كړه او په هغه كي ئې پښتنو ته دخپل وطن ساتلو او آزادۍ په باب كي دا وينا وكړه : "كه تاسي زما ملا وتړئ او زما سره يو شئ، زه به ستاسي له غاړي د ذلت اوغلامۍ طوق ليري كړم، د حريت او عزت بيرغ به مو پر وطن هسك كړم ...
د غليمانو جوغ به ستاسي له اوږو پورته كړم."
د ملى قائد ميرويس خان همدا لنډه وينا وه چي د پښتون ملت ويني ئې په جوش راوستلي او په يوه سلا ولاړ شوه ...

تبصره :
سياسي وينا كوونكى ډېر لوړ مقام لري، مګر خورا ډېر اهميت په هغو مملكتو كي لري چي د ملى حكومت لرونكي وي، نو كه مشروطه وي اوكه جمهوري.

عسكري وينا :
دا وينا د عسكري قائد يا بل چا له خوا چي عسكرو ته امر كوي كيږي، په دې وينا به يا عسكر جنګ ته تشويقوي او يا به د خپل وطن ساتنه په زړو كي ورټينګوي. دا وينا نو بايد دا خصوصيات ولري :
 دا چي د عسكرو( په زړو كي يوه خاص ډول جذبه او حماسه پيدا شي.
 وينا كوونكى بايد دا افكار( تعقيب كړي چي په لښكر كي هيجان راوستلاى شي او هم ئې له ويناوو څخه د بري او فتح ټينګ اميد ښكاره شي.
 وينا بايد د عسكرو تر فهمه لوړه نه وي.(
 حتى الامكان( بايد لنډه وي چي عسكر ئې له اورېدو څخه ستړي نه شي.
 پخپله وينا كوونكي بايد( پخپلو الفاظو كي يو هيجان ولري او دده له خولې څخه بايد الفاظ او كلمات داسي په شدت راووزي لكه د اور بڅركي چي د تناره له خولې راوزي چي د هغو په ګرمۍ اروېدنكي تر تاثير لاندي راولي. مثلاً د ميوند په جنګ كي دميوند پر دښت چي غازيان له تندي او ګرمۍ څخه ډېر په عذاب شوي وه اوبه هم ليري وې، كارطوس ئې پر تمامېدو وه، دښمن هم قوي وه، نژدې وْ چي غليم فتح وكړي، په دې وخت كي يوه پښتنه پېغله را د مخه كيږي او د پښتنو ملي بيرغ چي لوېدلى دى راپورته كوي په لوړ ږغ او خواږه آواز دا دوې لنډۍ وايي :
كه په ميوند كي شهيد نه شوې
خدايږو لاليه بې ننګۍ ته دي ساتينه
خال به د يار له وينو كښېږدم
چي شينكي باغ كي ګل ګلاب وشرموينه
دې دوو لنډيو په پښتنو زلميانو كي دومره تاثير وكړ چي تابه ويل يو آسماني ږغ وْ د پښتنو زلميانو ويني په جوش راغلې او په يوه منډه ئې د دښمن پر توپو وختل او دښمن ئې تار په تار كړ. يا مثلاً لكه د جرمني مارشال رومل دا وينا چي خپلو عسكرو ته ئې ويل : "تر شا څه نشته ښۍ او كېڼ اړخ ته هم مه ګورئ ! څه نشته، فقط او فقط خپل مخ ته ګورئ، ستاسي مخ ته يو "رومل" شته او په ده پسي ځئ"
يا يو بل اروپايي سردار ويلي دي : " كوم وخت چي زه دمخه ځم 
په ما پسي راځئ هغه وخت كه زه له جنګه را پر شاه شوم ما مړ كړئ، او كه زه په ميدان كي مړ شوم زما انتقام او د خون بدله واخلئ"

طلبي ، توصيوي ، شفاعتي :
په طلبي وينا كي نطاق د ځان يا بل چا دپاره د فائدې غوښتنه كوي، په توصيوي وينا كي د بل دپاره خير غوښتل دي، همدارنګه په شفاعتي وينا كښي.

تقريعي او تعريضي ويناوي :
تقريعي وينا داده چي اروېدونكي ملامت او توبيخ كړي، تعريضي وينا يو قسم حماسي وينا ده چي غرض پكښي د اروېدونكي په هيجان راوستل دي، لكه يوه كار ته د عامو خلكو رابلل، يا مذهبي تبليغت يا روغي او جنګ ته څوك رابلل يا نور ...

مشاجري وينا :
دا هغه وينا د ه چي په قضايي محاكمو كي كار ځيني اخيستل كيږي، په دې معنا نو دا خطابه تراوسه زموږ په هيواد كي مورد نه لري، يوازي لكه پخوا چي ئې په يونان او روم كي په دې معنا مورد درلود اوس ئې په اروپا كي لري، په پخواني يونان او روم كي محاكمه د ډېرو لږو جماعتو په مخ كي كېدله، نن په اروپا كي هم داسي دى، په تېره بيا جنايي امور هغه داسي وي چي جنايي محاكماتو ته يو منصفه هيئت ټاكلي كيږي ددې هيئت اعضا عادي خلك وي، قضاوت ددوي كار او فن نه وي د مجرميت په تشخيص كي بالكل آزاد دي د ذوق او احساساتو له رويه رايه وركوي.
مدعى او مدعى عليه بيا غالباً خپل كارونه كه حمله وي كه دفاع وكيلانو ته سپاري وكلا د فن خاوندان وي د وينا آداب زده كوي د محاكمې په وخت كي زيار باسي چي د خپل بلاغت په قوه د قاضيانو زړونه ځانته جلب كړي كه په دليل او برهان نه كېده د عواطفو په تحريك كوښښ كوي چي هغه د ځان ملګري كړي.ددې وينا مقصود او غرض دادى چي د مظلوم سره مرسته وكړي او د ظالم دفع وشي، يا په بل عبارت د عدل په ملګرۍ درېدل او د ظلم او ستم په مخ كي مانع كېدل دي.
مشاجري نطاق غالباً قضايي وكيل وي، دا وكيل بايد دا صفتونه ولري :
اول دا چي دا وينا كوونكى بايد سپېڅلى وي او په دفاع كي په ډېر غيرت او نشاط استقامت ولري، دا ترهغه وخته چي دده يقين وي چي دى پر حق ولاړ دى، دويم دا چي د قضايي قوانينو عموماً او د مملكتي د عدليي قوانينو خصوصاً عالم وي. دريم دا چي په اصلي دعوا بايد ښه پوره خبر وي چي حق ناحقه او ناحقه حق نه كړي.

د خطابې د اقسامو په اصولو كي اختلاف :
د خطابې د اقسامو په اصولو كښي درې قوله دي : يو دا چي د خطابې د اقسامو اصول درې دي لكه دمخه چي درته راوړه شوه يعني تثبيتي، مشوري او مشاجري ... دوهم دا چي اصول څلور دي درې هغه چي تېر شوه او بل څلورم اصول چي پر اضافه كيږي (وعظي خطابه) ده چي خاص په ديني او روحاني چارو كي وي چي نطاقان ئې هم غالباً د منبر خاوندان وي. دريم قول دادى چي اصول پنځه دي: علمي وينا، سياسي وينا، قضايي وينا، عسكري وينا، او ديني وينا. 

د وينا عمومي آداب او شرطونه :
1. عموماً څو چي امكان لري بايد وينا د ليك له رويه نه وي. البته د وينا د ارتباط دپاره نوټ اخيستل ښه كار بلكي ضروري دي مګر ټوله وينا د ليك له رويه ويل د وينا اثر كموي، ګويا د يو كتاب فصل دى اروېدونكو ته ويل كيږي ( هو ! سياسي وينا كله كله له دې قيده مستثنى كېدلاى شي).
2. د وينا سرمشق او ورزش او عمل لازم دي، يعني څوك چي غواړي وينا ئې جذابه او موْثره واقع شي بايد وار دواره د وينا د علم په اساس ځان پوه كړي بيا مشق او تمرين وكړي او تر دې لا هم مهم داسي دى چي وينا كوونكى څه چي وايي بايد هغه وكړي او دا كار ډېر مهم دى، ځكه چي وينا كوونكى څه چي وايي هغه نه كوي په اروېدونكو كي هم څه تاثير نه ښندي، بلكي د تمسخر مورد واقع كيږي مثلاً يو څوك چي شپه او ورځ چلم څكوي كه نورو ته نصيحت وكړي چي چلم مه كاږئ او هغه منع كوي هيڅوك به دده خبره ونه مني او وايي به چي كه دا بد كار واي نو دى ئې پخپل ولي كوي؟ 
3. څوك چي خپله وينا د ليك له رويه كوي بايد د ليكني په اصولو هم خبر وي.
4. وينا كوونكى بايد خلك وپېژني او ددوي په روحياتو بلد وي، د هغو په اخلاقو او تاريخ هم ښه خبر وي.
5. تنقيدي وينا بايد پوه سړي ته راجع نه وي، كه څه هم غواړئ چي يو سړى تنبيه كړئ مګر وينا به عمومي رنګ لري. (مشاجري خطابه مستثنى ده)
6. په وينا كي بايد شخصي اغراض په عمومي مجلسو كي تر نظر لاندي ونه نيول شي.
7. تر وينا دمخه بايد ځان او روح ستړى نه شي.
8. كه د وينا په وخت كي حواس پرېشانه وي نو لږ تامل دي وشي، څو چي حواس بيرته پر ځاى شي، تلوار دي نه كوي او آرام دي نفس وكاږي، بيا دي نو په وينا پيل وكړي. 
9. په وينا كي بايد اروېدونكو ته داسي خطاب ونه شي چي دوي ناپوه دي او په څه نه پوهيږي يعني اروېدونكو ته بايد د ناپوهۍ نسبت ونه شي كه نه وي اروېدونكي متنفر كيږي، اود نطاق غرور او خودپسندي ترې ښكاريږي.
10. په وينا كي بايد د ځان صفت ونه شي او خپل ځان رښتين، بې غرضه، خيرخواه معرفي نه كړي بلكي بايد داسي څه ووايي چي په غير مستقي طور دده دا صفتونه ځيني وفهمول شي.
11. په وينا كي بايد د وخت مراعات وشي، كومه موضوع چي بايد وويل شي، هغه بايد وويل شي مګر د اطناب او اوږدوالي بايد ځان وساتل شي، حق او ناحقه وينا اوږده نه شي، چي اروېدونكي ستړي كړي.
12. د مشاورې په مجلسو كي بايد مكرري خبري او ډيري خبري ونه شي و نورو ته هم بايد د وينا فرصت وركړه شي، او خپل ځان د خبرو په شهوت مه معرفي كوئ.
13. په وينا كي بايد ډېر تلوار ونه شي، په زوره نارې هم بايد نه وي، وينا كوونكي به په خبرو كي نه ماشين كيږي.
14. د وينا په وخت كي وينا كوونكي بايد يوې خواته متوجه نه وي هري خواته بايد وګوري.
15. وينا كوونكى بايد پراخه سينه ولري، او له انتقاده زړه تنګى نه شي او دخپل هنر د پرمختګ دپاره بايد له هغه څخه استفاده وكړي.
16. د وينا اول او آخر ته ډېره توجه په كار ده چي بايد ښه او جذاب وي.
17. وينا بايد طبيعي وي، تصنع وينا بې خونده كوي.
18. وينا بايد ساده او روانه وي، مګر سره ددې بايد بازاري هم نه وي.
19. په وينا كي مبتذل او ډېر مشهور عبارات او مشهوري جملې بايد را نه وړه شي مګر په هغه ځاى كي چي ډېر مناسبت ولري، ځكه چي ډيري مشهوري خبري وينا بې مزه او بې خونده كوي.
20. په وينا كي بېځايه لفاظي او زبان بازي كول داسي مثال لري لكه ډاكتر چي ناروغه ته د درمل پر ځاى ادبيات وايي.
21. د وينا مطلب بايد ډېر روښانه وي.
22. وينا بايد د اروېدونكو د سليقې او ذوق او عقيدې سره سمه وي.
23. په وينا كي د ژونديو او روح لرونكو شيانو څخه خبري كول، د بې جانو شيانو تر خبرو ښه تاثير كوي.
24. ظرافت په وينا كي خورا ضرور او ښه دى مگګر د تهذيب او نزاكت له دائرې وتلى نه وي.
25. وينا چي هر څومره متنوعه وي هغومري په زړو كي كښېني.
26. په وينا كي د درواغو حرارت ډېر وچ او بې مزه ښكاري.
27. وينا كوونكى بايد پخپل ځان شور ولري چي په نورو كي هم شورپيدا كړي، كه نه وي امكان نه لري.
28. تملق او چاپلوسي او غوړه مالي د وينا تاثير بيخي كموي او ډېره ئې بې خونده كوي.
29. وينا كوونكى بايد خورا متين او خونسرده وي كه حملې باندي وشي خپل ځان ونه بايلي، عصبي نه شي ځكه چي په مناظره كي عصبيت پخپله مغلوبيت دى بايد حاضر جوابه وي يا نور داسي آداب ...

لمن ليكونه 

1. علم الادب يسوعي _ د دوهم جلد 5 مخ.
2. د ارسطو د خطابې كتاب د ابن رشد اثر د علم الادب يسوعي 2 جلد 6 مخ په حواله.
3. د ابن الفضل انظاكى كتاب المنفعه، د علم الادب په حواله، 2 ج، 6 مخ، اصول خطابه و تاريخ مختصر منطق تدين.
4. آئين سنخورى _ فروعى.
5. آريانا ، د ښاغلي كُهزاد اثر 2 مخ.
6. پښتني مېرمني _ ويدك هند.
7. Ciceron سيسرون په 106 كال تر ميلاد دمخه زېږېدلى وْ، او تر 43 كال تر ميلاد دمخه ژوندى وْ.
8. اصول خطابه و تاريخ مختصر منطق 10 مخ.
9. Corax
10. Gorgias
11. Protagoras
12. Sophisiet
13. اصول خطابه و تاريخ مختصر منطق.
14. اصول خطابه و تاريخ مختصر منطق.
15. تاريخ مختصر منطق ص 4 و 5.
16. اصول خطابه وتاريخ مختصر منطق 23 مخ
د ادبي فنون ماخذونه 

1. مختصر المعاني تفتازاني
2. علم الادب يسوعي
3. حدايق السحر رشيدالدين وطواط
4. حدايق البلاغه _ طبع لاهور
5. شرك الائيل _ علي اصغر خديو
6. مفتاح العلوم _ سكاكي
7. روش نګارش _ رجوي
8. آئين سخنورى _ فروعي
9. اصول خطابه وتاريخ مختصر منطق تدين
10. اصول انشاء _ قارى عبدالله خان
11. دستور نګارش _ حسين اميد
12. د ليك او وينا پوهه _ الفت
13. ليك ښوونكى _ نوري
14. دېوان خوشحال خان خټك
15. دېوان پيرمحمد كاكړ قلمي
16. دېوان علي خان
17. دېوان عبدالقادر خان خټك
18. دېوان رحمان بابا
19. پټه خزانه
20. د 1318 د كابل كالنۍ د ښاغلي رښتين مضمون
21. دېوان كاظم خان قلمي
22. دېوان عظيم
23. علم بديع ، فروغى - طبع ايران
24. الرجع في فنون البديع
25. مدارج البلاغه
26. المعجم فى معاثير اشعار العجم
27. د كابل د مجلې 9 ګڼه لومړى كال
28. دېوان حميد بابا
29. دېوان شمس الدين قلمي
30. دېوان حنان قلمي
31. نوادر الاالوصول فى شرح الفصول _ مفتي محمد سعدالله
32. قطوف الدانيه فى العلوم الثمانيه _ سيد محمد امين افندي
33. دېوان ګل محمد قلمي
34. دستور حسن _ محمدحسن هروي
35. هفت قلزم
36. تاريخ ادبيات اېران _ جلال همايي
37. تاريخ آداب اللغت اللعربيه _ جرجي زيدان ج 2
38. دائرآ المعارف بستاني ، ج 2
39. كشف الظنون لومړى جز
40. فن التاليف الحديث _ د ن فريدي اثر
41. جواهر الادب والانشاء _ محمد زكي الدين
42. فرانسوى ګرامر د كلواوژده اثر د ښاغلي رښتيا ترجمه
43. د ژوند مجله _ منطبعه دهلي
44. قوائد ادبيه _ طبع كابل
45. نحو مير _ د نحو يوه رساله
46. بهار جانان
47. تاريخ ادبيات انګليس
48. جواهر الادب _ محمد زكي الدين
49. پښتني مېرمني
50. ويدك هند
51. آريانا _ تاليف كُهزاد
52. د قلندر قلمي دېوان


د موْلف نور طبع سوي آثار 

1. ميرويس نيكه ( تاريخ)
2. پښتنې ميرمني ( تذكره)
3. د پيرمحمد كاكړ دېوان ( تصحيح ، تدوين او مقابله )
4. د غنمو وږى ( د احمد شاه بابا د تاج پوښۍ منظومه )
5. د پښتو كلى څلرم ټوك
6. د دار مستتر پښتو څېړني ( پښتو كول د ښاغلي حبيبي په ملګري )
7. ګيتانجلي ( ترجمه)
8. د علامه اقبال د "مسافر" ترجمه په پښتو شعر.

